text:
མན་ཊེ་ལའི་ཕུགས་འདུན་དང་ལྷོ་ཧྥེའི་མདུན་བསྐྱོད།
ཁེར་འགྲོ
ཚོད་རྩིས་བྱས་པ་ལྟར་ན། གོ་ལ་འདིའི་ཐོག་ཉིན་མ་རེར་ཆ་སྙོམས་མི་གྲངས་ ༡༧༦༠༠༠ ཚེ་ལས་འདས་ཀྱི་ཡོད། ཡིན་ཀྱང་། མི་བུ་འགའ་རེའི་ཚེ་སྲོག་ཕྲ་མོའི་ཕྲེང་ཐག་ཆད་སྐབས་ཐ་ན་རང་གི་ཡུལ་མི་ཁྱིམ་མཚེས་ཀྱིས་ཀྱང་སྐྱོ་བའི་སྨྲེ་ངག་མི་འདོན་ལ། སྐྱེས་བུ་རེ་གཉིས་ཀྱི་སྐུ་ཚེའི་འདུ་བྱེད་རྫོགས་དུས་འཛམ་གླིང་མི་དམངས་ཀྱི་སྙིང་ཁ་ཟུག་གིས་གཙེས་ཀྱི་ཡོད། དེ་ཡང་སྤྱི་ལོ་ ༢༠༡༣ ལོའི་ཟླ་ ༡༢པའི་ཚེས་ ༦ ཉིན། གསར་འཕྲིན་ཞིག་གིས་ས་ཆེན་འདིའི་ཁོག་པ་གྲང་ཅང་ཅང་དུ་བཏང་སོང་ལ། འཛམ་གླིང་མི་དམངས་ཀྱི་ཡིད་སེམས་སྟོང་ལྷང་ལྷང་དུ་བཟོས་སོང་། གསར་འཕྲིན་དེ་ནི་སེམས་པ་དཀར་པོ་དུང་དུ་གྱུར་ཞིང་དུང་མདོག་དཀར་པོ་དབུ་ལ་སྨིན་པའི་དྲང་སྲོང་ཞིག་གཟིམས་ཁྲི་མཐའ་ཅན་དུ་གྱུར་བའི་གནས་ཚུལ་རེད། དྲང་སོང་དེ་ནི་ལྷོ་ཧྥེའི་①རྒྱལ་ཡབ་ཏུ་འབོད་པའི་ནེལ་སོན·མན་ཊེ་ལ་②ཡིན།
དེ་མ་ཉིད་དུ། ལྷོ་ཧྥེའི་སྲིད་འཛིན་ཛུ་མ་ཡིས། ཁོང་ད་ལྟ་གཟིམས་སོང་། ཞི་འཇམ་ངང་གཟིམས་སོང་། ང་ཚོའི་རྒྱལ་ཁབ་ཀྱི་རླབས་ཆེ་བའི་བུ་ཕྲུག་ཅིག་བོར་སོང་། ང་ཚོའི་མི་དམངས་ཀྱི་ཡབ་ཆེན་བོར་སོང་ཞེས་ཟེར།
མཉམ་འབྲེལ་རྒྱལ་ཚོགས་ཀྱི་དྲུང་ཆེ་བྷན་ཁི་མོན་གྱིས། མན་ཊེ་ལས་གོ་ལ་ཧྲིལ་པོར་ཤུགས་རྐྱེན་བཏང་ཡོད་ལ། ཁོང་ནི་བདེན་དོན་གྱི་དེད་དཔོན་ཞིག་རེད་ཟེར།
དབྱིན་ཇིའི་དབུ་བློན་ཁ་མེར་རོན་གྱིས། དཀར་གསལ་གྱི་སྒྲོན་མེ་ཞིག་གཟིམས་སོང་ཟེར།
ཨ་རིའི་སྲིད་འཛིན་ཨོ་བྷ་མས། ཁོང་ནི་ད་ལྟ་ངེད་ཚོ་ལ་མི་དབང་བར། དུས་རབས་ཡོད་ཚད་ལ་དབང་སོང་ཟེར།
ཀྲུང་གོའི་གཙོ་འཛིན་ཞིས་ཅིང་ཕིན་གྱིས། ཀྲུང་གོའི་མི་དམངས་ཀྱིས་དུས་ནམ་ཡང་ཁོང་གིས་ཀྲུང་ལྷོ་འབྲེལ་བ་དང་མིའི་རིགས་ཡར་རྒྱས་འགྲོ་བའི་བྱ་གཞག་ལ་ཕུལ་བའི་ལེགས་སྐྱེས་བརྗེད་མི་སྲིད་ཟེར།
དེ་ལྟར་འཛམ་གླིང་གི་ས་ཕྱོགས་སོ་སོ་ནས་མྱ་ངན་གྱི་འོ་འདོད་དང་ཕངས་སེམས་ཀྱི་བརྔན་པ་གྲངས་མེད་འཐེན།
ཅི་ཁག་ཨང་། དངོས་ཡོད་ཀྱི་འཚོ་བ་ཇི་ལྟར་སྙིང་རྗེ་མེད་ཀྱང་ཕུགས་བསམ་མི་དོར་བའི། དུས་རབས་ཕྱེད་ཀ་འཐབ་རྩོད་ནང་སྐུ་ཚེགས་མྱང་ཡང་སྙིང་སྟོབས་མི་ཞུམ་པའི། གཞན་དོན་ཆེད་མི་ལོ་ ༢༧ ལ་མ་ཉེས་བཙོན་ལ་བཅུག་ཀྱང་འགྱོད་པ་མེད་པའི། རླབས་ཆེན་གྱི་སྐྱེས་ཆེན་ཞིག་ཉུང་དུ་ཕྱིན་པས། མི་བུ་བསམ་ཡོད་ཅན་ཚོ་ཁོང་འདར་མི་ཤོར་བ་ཅི་ལ་སྲིད་དམ།
ཁོང་གིས་སྐུ་ཚེ་གང་གི་རིང། རླབས་ཆེན་གྱི་ཕུགས་འདུན་ཞིག་མངོན་འགྱུར་གྱི་ཆེད་དུ། ཚེ་སྲོག་གི་ཤོག་ལྷེའི་ངོས་སུ་“མི་ཚེའི་རིན་ཐང་”ཞེས་པའི་ཐ་སྙད་འདི་ཇི་ ལྟར་བྲིས་ཚུལ་རེ་རེ་བཞིན་ཁྱེད་ཀྱི་མིག་མདུན་དུ་སྟོན་ན་འདི་ལྟར་སྟེ།
ནེལ་སོན·མན་ཊེ་ལ་ནི་སྤྱི་ལོ་ ༡༩༡༨ ལོའི་ཟླ་ ༧ ཚེས་ ༡༨ ཉིན་ལྷོ་ཧྥེའི་ཁྲ་རན་སེ་ཁེ་③ས་ཆའི་ཚོ་དཔོན་ཞིག་གི་ཁྱིམ་དུ་སྐུ་འཁྲུངས། མན་ཊེ་ལ་སྐུ་ན་ཕྲ་བའི་དུས་སུ། རྒན་རབས་ཀྱི་མདུན་ནས་ཕ་མེས་ཀྱི་གཏམ་རྒྱུད་མང་པོ་ཐོས་མྱོང་སྟེ། ཟླ་འོད་ལྷག་པར་གསལ་བའི་དགོང་མོ་ཞིག་ལ། དགོང་ཟས་བཟས་ཚར་བའི་བྱིས་པ་ཁྱུ་ཞིག་གྲོང་ཚོའི་ལྕང་སྡོང་འོག་ཏུ་འཛོམས་པ་དང་། ཁོ་ཚོས་ལྷབ་ལྷུབ་ཏུ་འབར་བའི་མེ་ཕུང་གི་མཐའ་རུ་བསྡད་ནས་སྤོ་ལགས་ཀྱིས་གསུངས་པའི་གཏམ་རྒྱུད་ཉན་འགོ་ཚུགས། ཨ་མྱེས་ཀྱིས་འདི་ལྟར་གསུངས་ཏེ།
མི་རིགས་དཀར་པོ་གནས་འདིར་མ་སླེབས་པའི་སྔ་རོལ་དུ། ང་ཚོའི་ཕ་ཡུལ་འདི་ནི་ལྷིང་འཇགས་དང་མཛེས་སྡུག་གི་རྣམ་པས་བརྒྱན་ཡོད་པ་དང་། ཡུལ་མི་ཚོ་བདེ་སྐྱིད་ཀྱི་འཚོ་བར་རོལ་བཞིན་ཡོད། དེ་དུས་ས་ཆ་འདིའི་སྟེང་དུ་དགེ་བཅུའི་གཡང་གིས་ཕྱུག་ཅིང་དགའ་བདེའི་དཔལ་གྱིས་བསྟིམས་ཡོད། འོན་ཀྱང་མི་རིགས་དཀར་པོས་མེ་མདའ་འཁྱེར་ནས་ང་ཚོ་དང་འཐབ་འཛིང་ཐེངས་གཅིག་བྱས་ཏེ་མ་ཧེ་ ༥༠༠༠ འཕྲོག་བཅོམ་བྱས་པ་རེད།
… …
བསམ་གཞིགས་ལ་དགའ་བའི་བུ་ཆུང་མན་ཊེ་ལའི་ཀླད་པའི་ཀློང་ན་འདྲི་རྟགས་སྣ་ཚོགས་ཀྱི་རྦ་རླབས་དྲག་ཏུ་འཕྱུར་ལ། མངར་སྐྱུར་འདྲེས་མའི་ཕ་མེས་ཀྱི་གཏམ་རྒྱུད་དེ་དག་གིས་ཁོང་གི་ཡིད་ཀྱི་ཟབ་ས་རུ་རང་གི་ཕ་ས་ཕ་ཡུལ་ལ་དུང་བའི་ནས་ཆང་སྙལ་འགོ་བརྩམས།
དགུང་ལོ་ ༧ ལ་སོན་དུས། སློབ་གྲྭའི་རྒྱལ་སྒོ་ཐོག་མར་འཛུལ་འགོ་ཚུགས་པ་རེད་ལ། ཁོང་ནི་རང་གི་ཁྱིམ་རྒྱུད་ཀྱི་སློབ་གྲྭར་འགྲོ་མཁན་དང་པོར་གྱུར། མ་གཞི་དཔོན་རྒྱུད་ཀྱི་ཁྱིམ་ཚང་དུ་འཁྲུངས་ཀྱང་མན་ཊེ་ལའི་ཁྱིམ་མིའི་འཚོ་བ་ཤིན་ཏུ་དབུལ་ཞིང་ཕོངས་ཏེ། ཁོང་གིས་ང་རང་གི་དྲན་གསལ་དུ་སློབ་གྲྭར་འགྲོ་སྐབས་ཡབ་ཀྱིས་ཁོང་རང་གི་གོས་ཐུང་འབྲེག་ནས་ང་ལ་གཡོག་མྱོང་ཡོད་ཅེས་གསུངས། དགུང་ལོ་ ༩ ལ་སླེབས་དུས་ཡབ་ཚེ་ལས་འདས་པས་དྭངས་ཤིང་གཙང་བའི་བྱིས་པ་དེའི་སེམས་ལ་ན་ཟུག་ཆེན་པོ་བསླངས་འདུག ཡིན་ཀྱང་སྲིད་ཚབ་ཀྱིས་ཁོང་རང་གི་གཅེས་ཕྲུག་ངོ་མ་ལྟར་བྱམས་དང་བརྩེ་བའི་དྲིན་གྱིས་བསྐྱངས་ཤིང་མན་ཊེ་ལའི་སློབ་གསོར་དོ་སྣང་ཤུགས་ཆེན་གནང་གི་ཡོད།
སྔ་རྗེས་སུ་ལྷོ་ཧྥེ་སློབ་ཆེན་ནས་རྩོམ་རིག་གི་བསླབ་གནས་ཐོབ་ལ། དེ་རྗེས་དགོད་བྲོ་བའི་གནས་ཚུལ་ཞིག་གི་རྐྱེན་ལས་སྤྱི་ལོ་ ༡༩༤༣ ལོར་ཝེ་ཐེ་ཝ་ཁྲར་སེ་ཁྲན་ཊ་སློབ་ཆེན་④དུ་ཁྲིམས་ལུགས་སློབ་སྦྱོང་བྱེད་པའི་གོ་སྐབས་བྱུང་བ་དང་། ཁོང་ནི་ཁྲིམས་ལུགས་སློབ་གླིང་གི་མི་རིགས་ནག་པོའི་སློབ་མ་གཅིག་པུ་དེ་རེད། ཁྲིམས་ལུགས་ཆེད་ལས་ལ་ཐོས་བསམ་རྒྱ་ཆེར་གནང་བ་དང་བསྡོངས་ནས་ཡིད་སྐྱོ་བའི་མི་རིགས་ནག་པོའི་ལས་དབང་དང་དྲང་སྙོམས་བྲལ་བའི་ལམ་ལུགས་དེ་དངོས་འབྲེལ་དྲང་འབྲེལ་མིག་སྔོན་མོའི་མཐོང་ལམ་དུ་གསལ་བས། མན་ཊེ་ལའི་སེམས་ཀྱི་མཐིལ་དུ་སྨག་ནག་པའི་འཇིག་རྟེན་འདི་ཕར་ལ་བསྐྲད་ནས་མི་རིགས་ནག་པོ་ཚོར་བདེན་པའི་སྐྱ་རེངས་ཤིག་བསུ་དགོས་སྙམ་པའི་ཕུགས་རེ་ཞིག་ག་ལེ་ག་ལེར་འཆར་བཞིན་ཡོད།
ཡིན་ཀྱང་། སྐབས་དེ་དུས་མི་རིགས་དཀར་པོས་དབང་སྒྱུར་བྱས་ནས་ལོ་མང་སོང་ཞིང་ཕྱི་ནས་ལྟས་ཚོད་ལ་སྲིད་དབང་སྲ་ཞིང་བརྟན་པར་ཚུགས་ལ། མི་རིགས་དཀར་པོའི་ལྟ་བར་རིགས་རྒྱུད་ཟུར་བཀར་ནི་ལུགས་མཐུན་གྱི་རིང་ལུགས་ཤིག་ཡིན་ཞིང་མི་རིགས་ནག་པོ་ཚོའི་སེམས་ནང་དེ་ནི་འགྱུར་བ་མེད་པའི་ལས་དབང་ཞིག་ཏུ་སྙམ་ཡོད། དེ་འདྲའི་གདུག་རྩུབ་ཀྱི་དབང་སྒྱུར་འོག་ནས་མི་རིགས་ནག་པོ་ཚོར་བཅིངས་གྲོལ་གཏོང་རྒྱུ་ནི་ཕོ་གསར་གྱི་ཁྱི་ངར་ཙམ་གྱིས་ཅི་ཡང་བསྒྲུབ་མི་ཐུབ་ལ། བུད་མེད་ཀྱི་ངུ་ལབ་ཁོ་ནས་གང་ཡང་མི་ཕན།
འདི་འདྲའི་དངོས་ཡོད་ཀྱི་སྤྱི་ཚོགས་མདུན་དུ། རྣོ་ལྕགས་ལས་དབལ་ངར་བའི་བློ་སྤོབས་དང་། ནམ་མཁའ་ལས་དཔངས་མཐོ་བའི་རྣམ་དཔྱོད་ཀྱི་གྲོགས་དན་དགོས་ལ། འདི་འདྲའི་རླབས་ཆེན་གྱི་ཕུགས་བསམ་ཞིག་མངོན་དུ་འགྱུར་དགོས་ན། ཟླ་བ་ནས་ཟླ་བ་སྤུངས་པའི་འབད་འཐབ་དགོས་ལ། ལོ་ངོ་ནས་ལོ་ངོ་བརྩེགས་པའི་སྡུག་རུས་ནི་ཅིས་ནས་ཀྱང་མཁོ།
སྐབས་དེ་དུས། ཁོང་ནི་ཚོ་དཔོན་གྱི་བུ་རྒན་ཤོས་ཡིན་པས། ཚོ་དཔོན་གྱི་རྒྱུན་འཛིན་མཁན་དུ་གཏན་འཁེལ་བྱས་ཀྱང་། གཤིས་ཀ་གྱོང་ལ་ཕུགས་བསམ་བརྟན་པའི་མན་ཊེ་ལ་ནི་གཉའ་གནོན་འོག་གི་ཚོ་པའི་འགོ་དཔོན་ཞིག་གཏན་ནས་བྱ་མི་འདོད་པར། འཐབ་འཛིང་པ་ཞིག་གི་མིང་ཐོག་ནས་མི་རིགས་བཅིངས་འགྲོལ་གྱི་འགྲོ་ལམ་ཐོག་བློ་ཐག་རྦདབཅད་ཀྱིས་སྐྱོད་ཀྱིན་འདུག གྲོགས་པོའི་ཤུགས་རྐྱེན་འོག ༡༩༤༤ ལོར་ཧྥེ་མིའི་རྒྱལ་འབངས་ལྷན་ཚོགས་⑤ནང་ཞུགས་པ་དང་། དུས་དེ་ནས་བཟུང་ཁོང་གི་ཆབ་སྲིད་ཀྱི་འཚོ་བ་དབུ་ཚུགས་པ་རེད། སྤྱི་ལོ་ ༡༩༥༢ ལོར་ཁོང་དང་གྲོགས་པོ་ཞིག་མཉམ་དུ་ལྷོ་ཧྥེའི་ཆེས་ཐོག་མའི་མི་རིགས་ནག་པོའི་ཁྲིམས་རྩོད་པའི་ལས་དོན་ཁང་ཞིག་གསར་དུ་བཙུགས་པ་དང་། དེ་དང་མཉམ་དུ་ཁོང་གི་གོ་གནས་ཀྱང་རིམ་བཞིན་ཡར་ལ་འཕགས། ལོ་དེའི་ལོ་མཇུག་ཏུ་ཁོང་གིས་ “དྲང་སྙོམས་བྲལ་བའི་བཀའ་ཁྲིམས་རྡོག་པས་རྫིས་” ཞེས་པའི་བྱ་འགུལ་ཞིག་སྒྲིག་འཛུགས་གནང་བ་དང་དབུ་ཁྲིད་ནས་ལེགས་གྲུབ་བྱུང་བས་མི་རིགས་ནག་པོས་བརྩི་བཀུར་ཆེན་པོ་ཐོབ་པ་རེད།
ཚོད་བགམ་དང་འགྲན་སློང་མང་པོའི་མདུན་དུ་བསམ་བློ་དྲུག་གསུམ་བཅོ་བརྒྱད་མི་གཏོང་རང་གཏོང་ཡིན་དུས། མཚོན་ཆ་ཁབ་ཙམ་ཡང་མེད་པའི་མི་དམངས་དང་གཏུམ་སྤྱོད་ཀྱི་དྲག་གནོན་བྱེད་པའི་སྲིད་གཞུང་གཉིས་བར་ལ་ཞི་བདེ་དང་འཚེ་བ་མེད་པའི་ཐབས་ལམ་ཁོ་ནས་གྲུབ་འབྲས་ཐོབ་ཨེ་ཡོང་ངམ་སྙམ་པའི་དོགས་འདྲི་གལ་པོ་ཆེ་དེས་ཁོང་གི་ཟས་ཀྱི་བཅུད་དང་ཉལ་བའི་གཉིད་ཀྱང་འཕྲོག་གིན་ཡོད། མཐར་ཁོང་གིས་ཧྥེ་མིའི་རྒྱལ་འབངས་ལྷན་ཚོགས་དམག་དོན་སྒྲིག་འཛུགས–མི་རིགས་ཀྱི་མདུང་མོ་ཆེ་ཞེས་པ་ཞིག་གསར་འཛུགས་གནང་ཞིང་ཁོང་རང་གིས་སྤྱི་ཁྱབ་དམག་སྤྱིའི་འགན་བཞེས།
༡༩༦༢ ལོའི་ནམ་མཁར་སྤྲིན་ནག་ལང་ལོང་དཀྲིགས་པའི་ཉིན་མོ་ཞིག་ལ། ལྷོ་ཧྥེའི་ཁྲིམས་ཁང་གིས་དགུང་གྲངས་ ༤༣ ལ་ཕེབས་པའི་མན་ཊེ་ལ་འཛིན་བཟུང་བྱས་ཤིང་སྲིད་གཞུང་མགོ་རྟིང་སློག་པའི་ལྐོག་ཇུས་བཤམས་པ་སོགས་ཀྱི་ཉེས་མིང་ཐོག་ནས་མི་ལོ་ ༢༧ བཙོན་འཇུག་བྱས་སོང་།
ཀློག་པ་པོ་ལགས། གལ་སྲིད་ཁྱེད་རང་བགྲང་བྱ་ ༢༧ བཙོན་དུ་བཅུག་ན། ཕལ་ཆེར་ཁྱེད་ཀྱི་ཕུགས་འདུན་གྱི་ས་བོན་ཡང་རུལ་མི་ཡོང་ངམ། ཁྱེད་ཀྱི་སྙིང་སྟོབས་ཀྱང་ཟད་མི་ཡོང་ངམ། ཡིན་ཀྱང་། མན་ཊེ་ལའི་དཔའ་སྙིང་ནི་རྣོ་ལྕགས་ཀྱི་དབལ་ལྟར་རྡར་བཞིན་རྡར་བཞིན་རྣོ་ནས་རྣོ་རུ་གྱུར་ལ། མན་ཊེ་ལའི་ཆོད་སེམས་ནི་ཁྲོ་ཆུའི་རྩིག་རྨང་བཞིན་གོ་ལ་འདི་ན་མི་འགྱུར་བརྟན་པོར་འགྲེང་འདུག ཁོང་གིས་རང་གི་གནས་བབ་དང་ལས་དབང་ནི་སྤྲིན་པ་ནག་པོས་བརྒྱབ་པའི་ལྷན་པ་མིན་པར་ཡིད་རྟོན་འཆའ་ཞིང་སྤྲོ་སྣང་གིས་དངོས་ཡོད་འཚོ་བར་ཁ་གཏོད་ཡོད་དེ། བཙོན་ཁང་ནང་དུ་ཡང་ཉིན་ལྟར་རང་གནས་གོམ་རྩེག་སྐར་ ༤༥ དང་། གན་ཉལ་སྟོད་ལངས།⑥ ཁ་སྦུབ་ཡར་བཀན་⑦སོགས་ཀྱི་ལུས་རྩལ་རྒྱུན་འཁྱོངས་གནང་ནས་སྐུ་གཟུགས་ལ་སྦྱོང་བརྡར་གནང་གིན་ཡོད། ཡུན་རིང་ལ་ཁེར་རྐྱང་གི་ལོ་ཟླའི་ནང་དུ། ཁོང་གིས་རང་གི་མི་དམངས་ལ་རང་དབང་ཐོབ་པའི་འདོད་འདུན་དེ་མི་རིགས་དཀར་པོ་དང་མི་རིགས་ནག་པོ་ཚུད་པའི་སྐྱེ་འགྲོ་ཀུན་ལ་རང་དབང་ཐོབ་ན་སྙམ་པའི་ཐུགས་བསྐྱེད་དུ་གྱུར། རེད་ཨང་། བདེ་ཐང་དང་། སྙིང་སྟོབས་ཞེས་པའི་ཐ་སྙད་གཉིས་ལ་གས་ཆག་མི་བྱུང་ན། སྐབས་ཤིག་རིང་གནས་བབ་ཅི་རུ་ལྷུང་རུང་ཡར་ལངས་བའི་དུས་ཤིག་ཏན་ཏན་ཤར་ཡོང་ངེས་རེད།
ཏག་ཏག་དགུང་ལོ་ ༢༧ རྗེས་ཀྱི་ཉིན་མོ་ཞིག རྒྱལ་ཁབ་ཕྱི་ནང་གི་གླེང་ཕྱོགས་ཀྱི་གནོན་ཤུགས་འོག ལྷོ་ཧྥེ་སྲིད་གཞུང་གིས་ཆ་རྐྱེན་གང་ཡང་མེད་པའི་ཐོག་ནས་མན་ཊེ་ལ་བཙོན་གྲོལ་གཏོང་དགོས་བྱུང་། བཙོན་ཁང་ནང་ནས་མན་ཊེ་ལ་ངར་ཤུགས་ཆེ་བའི་འཐབ་རྩོད་པ་ཞིག་ནས་དཀྱེལ་ཡངས་དང་། བཟོད་པ། རུང་བསྟུན་བཅས་ཀྱིས་བརྒྱན་པའི་དབུ་ཁྲིད་ཅིག་ཏུ་རིམ་བཞིན་འཕོ་འགྱུར་བྱུང་བ་མ་ཟད། རང་དབང་དང་འདྲ་མཉམ་བརྩོན་ལེན་བྱེད་པའི་བློ་སྤོབས་དེ་བས་ཇེ་བརྟན་དུ་སོང་འདུག་སྟེ། ཁོང་གིས་ “ངས་རང་གི་མི་ཚེ་ལྷོ་ཧྥེ་མི་དམངས་ཀྱི་འཐབ་རྩོད་ནང་བློས་བཏང་ཟིན། ངས་མི་རིགས་དཀར་པོའི་རིགས་རྒྱུད་ཀྱིས་དབང་བསྒྱུར་བྱེད་པར་འཐབ་རྩོད་བྱ་རྒྱུ་ཡིན་ལ། དེ་བས་མི་རིགས་ནག་པོས་སྒེར་གཅོད་བྱ་བར་འཐབ་རྩོད་བྱ་ངེས་ཡིན། ངས་དམངས་གཙོ་དང་རང་དབང་གི་སྤྱི་ཚོགས་ཤིག་འཛུགས་པའི་ཕུགས་འདུན་ཡིད་ལ་འཆང་ཡོད་དེ། སྤྱི་ཚོགས་དེའི་ནང་མི་རྣམས་འཆམ་མཐུན་མཉམ་གནས་ངང་འཚོ་ཞིང་གོ་སྐབས་ཚང་མ་འདྲ་མཉམ་ཡིན་དགོས། ཕྲན་རང་ཕུགས་འདུན་འདི་འདྲ་ཞིག་མངོན་དུ་འགྱུར་བའི་ཆེད་འཚོ་བཞིན་ཡོད། ཡིན་ཀྱང་གལ་སྲིད་དགོས་པ་བྱུང་ཚེ། ངས་རང་གི་ཚེ་སྲོག་རྟ་རྔ་ཙམ་དེ་འབུལ་རྒྱུའི་གྲ་སྒྲིག་བྱས་ཟིན་” ཞེས་གསུངས། བཙོན་གྲོལ་བྱུང་རྗེས་ཞེ་འཁོན་དང་ཁོང་ཁྲོ་ཡོད་ཚད་མཆིལ་མའི་ཐལ་བ་ལྟར་དོར་ནས། བྱམས་བརྩེ་དང་། ལྷག་བསམ། འཛུམ་དཀར་གྱིས་མུ་མཐུད་མཛད་འཕྲིན་གྱི་འཕྲོ་སྐྱོང་བའི་ལམ་དུ་བཞུགས་པ་རེད་ལ། ཁོང་གིས་མཁྱེན་ཡངས་ཀྱི་རྣམ་དཔྱོད་དང་སྙིང་བརྩེའི་ཐུགས་རྒྱུད་ནི་བསམ་གྱིས་མི་ཁྱབ་པའི་ཚན་སྡེབ་ཅིག་ཡིན་པར་ཡིད་ཆེས་སྔར་བས་ཇེ་ཟབ་ཏུ་ཕྱིན།
ཧང་སངས་དགོས་པའི་ཐུགས་སྟོབས་དང་། མི་ཕྱེད་པའི་ཆོད་སེམས་སོགས་ཀྱི་ཉེར་ལེན་ལས། ༡༩༩༡ ལོར། ལྷོ་ཧྥེ་མི་རིགས་དཀར་པོའི་སྲིད་གཞུང་གིས་རིགས་རྒྱུད་བཟུར་བཀར་ལམ་ལུགས་མེད་པ་བཟོ་རྒྱུའི་ཁྱབ་བསྒྲགས་བྱས། མཇུག་ཏུ་མན་ཊེ་ལ་གཙོས་པའི་ལྷོ་ཧྥེའི་མི་རིགས་ནག་པོས་ཡུན་རིང་ཞུམ་པ་མེད་པའི་འཐབ་རྩོད་ལ་བསྟེན་ནས་རིགས་རྒྱུད་འདྲ་མཉམ་ཡིན་པའི་ལྷོ་ཧྥེའི་རྣམ་པ་གསར་པ་འཛམ་གླིང་མི་དམངས་ཀྱི་་མིག་གི་དགའ་སྟོན་དུ་བཤམས་པ་རེད་ལ། སྤྱི་ལོ་ ༡༩༩༤ ལོར་རྒྱལ་ཡོངས་ཀྱི་རིགས་རྒྱུད་མང་པོའི་འདེམས་བསྐོ་ཆེན་མོ་བརྒྱུད་ནས་ཁོང་རང་ཡང་དངོས་སུ་ལྷོ་ཧྥེའི་མི་རིགས་ནག་པོའི་སྲིད་འཛིན་ཐོག་མར་གྱུར་འདུག
སྐྱེས་བུ་ཞིག་གི་བྱ་གཞག་ལེགས་གྲུབ་བྱུང་དུས། བསྟོད་བསྔགས་ཀྱི་མེ་ཏོག་བར་མེད་གཏོར་བ་ནི་མི་གཤིས་ཀྱི་ཁྱད་ཆོས་ཡིན་པས། མན་ཊེ་ལའི་ཕུགས་བསམ་མངོན་དུ་གྱུར་སྐབས། ཕྱོགས་སོ་སོ་ནས་ཡི་རངས་ཤིན་ཏུ་ཆེན་པོ་བྱེད་ལ་དེའི་ཁྲོད་སྔོན་ཆད་ཀྱི་ངོ་རྒོལ་པ་ཡང་ཡོད།
དེ་རྗེས་ཀྱི་མི་ལོ་ ༤༠ ཙམ་གྱི་རིང་ལ། ཁོང་ལ་གཟེངས་བསྟོད་བརྒྱ་ལྷག་ཐོབ་ཅིང་དེའི་ཁྲོད་ནས་སྙན་གྲགས་ཆེ་ཤོས་ནི་ ༡༩༩༣ ལོར་ཐོབ་པའི་ནོར་བྷེལ་ཞི་བདེའི་གཟེངས་རྟགས་དང་། སྤྱི་ལོ ༢༠༠༥ ལོར་རླབས་ཆེ་ཤོས་ཀྱི་ལྷོ་ཧྥེའི་མི་རུ་བདམས་པ་རེད།
དེ་ཚོ་ལས་ཀྱང་རིན་ཐང་ཆེ་ཞིང་རླབས་ཆེ་བ་ནི་ལྷོ་ཧྥེའི་མི་དམངས་ལ་རང་དབང་དང་་འདྲ་མཉམ་གྱི་ཕ་གཞིས་ཤིག་བསྐྲུན་པ་དེ་རེད་ལ། དེ་ནི་ཁོང་གི་ཚེ་སྲོག་གི་ཤོག་ལྷེའི་ངོས་སུ་འོད་མདངས་ཆེམ་ཆེམ་དུ་གསལ་བའི་ “མི་ཚེའི་རིན་ཐང་” ཞེས་པའི་ཐ་སྙད་དེ་འབྲི་བའི་གསེར་ཞུན་རེད་འདུག་ཨང་། དེ་ནི་ཕུགས་བསམ་གྲུབ་པའི་འགྲུལ་བཞུད་ཅིག་དང་། དེ་ནི་རིན་ཐང་ལྡན་པའི་འགྲུལ་ལམ་ཞིག་ཡིན།
①ལྷོ་ཧྥེ། 南非 South africa
②ནེལ་སོན·མན་ཊེ་ལ། 纳尔逊 曼德拉 Nelson Mandela
③ཁྲ་རན་སེ་ཁེ། 特兰斯凯 Transkei
④ཝེ་ཐེ་ཝ་ཁྲར་སེ་ཁྲན་ཊ་སློབ་ཆེན། 威特沃特斯兰德大学University of the Witwatersrand
⑤ཧྥེ་མིའི་རྒྱལ་འབངས་ལྷན་ཚོགས། 非国大 African national congess
⑥གན་ཉལ་སྟོད་ལངས། 仰卧起坐 Sit up
⑦ ཁ་སྦུབ་ཡར་བཀན། 俯卧撑 Push up
«ལེགས་གྲུབ་ཀྱི་ལམ་»ལས་བཏུས།
ཡོང་ཁུངས་བོད་ནང་གི་དྲ་རྒྱ།


c: text/html

text:
སྙིང་ཤ་འགུལ་དུས། སེམས་ན་དྲག་ཏུ་འབར་བ་སྙིང་སྟོབས་ཡིན་ལ ཁ་ནས་འུར་གྱིས་ཤོར་བ་ཡང་སྙིང་སྟོབས་ཡིན མི་རིགས་ཀྱི་མགོ་བོ་དུད་པའི་དེ་རིང ང་ཚོའི་ཚོར་འདུ་གཅིག་ཏུ་བསྡུས་ན “ཞེ་སྡང་སེམས་ལ་ཡོད་ཀྱང དགྲ་ལ་དགའ་ཚུལ་སྟོན”་པའི་སྐྱོ་གར་འདི་དག མི་རབས་ཇི་ཙམ་ལ་འཁྲབ འཁོན་འཛིན་དང་འཐབ་མོ རང་ས་བཙན་འོག་བཅུན་པའི་མི་རིགས་ཤིག་གི་བླ་འཁར་ཡིན “ཞེ་སྡང་སེམས་ལ་ཡོད་ཀྱང དགྲ་ལ་དགའ་ཚུལ་སྟོན”་པའི་སྐྱོ་གར་འདི་དག མི་རབས་ཇི་ཙམ་ལ་འཁྲབ གནའ་བོ་ཕོ་བྲང་དང་རྒྱལ་པོའི་མཁར་གྲོང མེས་པོའི་སྐད་ངག་དང་ཕ་མའི་དབྱངས་རྟ ཡིག་དྲུག་ཟློས་བརྗོད་ཀྱི་སྔ་གཞུག་ཏུ་ཅི་འདྲའི་ཡ་ང་བ་ཞིག “ཞེ་སྡང་སེམས་ལ་ཡོད་ཀྱང དགྲ་ལ་དགའ་ཚུལ་སྟོན”་པའི་སྐྱོ་གར་འདི་དག མི་རབས་ཇི་ཙམ་ལ་འཁྲབ ༢༠༡༨/༤/༥ རྒོད་ཅིག་ལ་སྐད་ཆ་བཤད་པ། རྩོམ་པ་པོ་ཞོགས་ལྗང་ལགས་ལ་བྲིས། ཁ་བའི་སྲས། ཕོ་རྒོད་འདི་རི་བོ་ཞིག་ཡིན རླུང་དམར་གྱིས་སྒུལ་མི་ཐུབ ཕོ་རྒོད་འདི་གངས་རི་ཞིག་ཡིན ཐལ་རྡུལ་གྱིས་ནམ་ཡང་རེག་མ་མྱོང ཕོ་རྒོད་འདི་གངས་སེང་ཞིག་ཡིན། ཝ་མོའི་གཡོ་སྒྱུ་ལ་སེམས་པ་གཏོད་མ་མྱོང ཕོ་རྒོད་འདི་མི་རུས་པ་ཅན་ཞིག་ཡིན རུས་པ་སྨྱུ་གུ་ལ་བརྒྱུས་ནས མནར་གཅོད་ཀྱི་ངོ་གདོང་མི་ཡུལ་དུ་བཞེངས གདོང་དམར་ས་ཡ་དྲུག་གི་ཆེད་དུ འགྱོད་པ་སྐྱེས་མ་མྱོང་བའི་ཕོ་རྒོད་རུས་པ་ཅན མགོ་ལ་བྱ་འཕུར་མ་མྱོང་བའི་ང་ཡི་མྱི་རྒོད བཙན་པོའི་ལོ་རྒྱུ་ལ་རྔ་མ་འབྲི་མི་འདོད་པའི་ང་ཡི་མྱི་རྒོད ལོ་རྒྱུས་ཀྱི་ཚེ་སྲོག་རྡོག་རོལ་གཏོང་མ་ཕོད་པའི་ང་ཡི་མྱི་རྒོད མྱི་རྒོད ང་ཡི་མྱི་རྒོད བོད་ཀྱི་མྱི་རྒོད ཁྱེད་ཀྱིས་ངའི་སྙན་ངག་འདི་མ་བཀླག་རོགས སྒེར་གཅོད་པས་ཁྱེད་རང་བསྐྱར་དུ་བཙན་འཁྲིད་བྱེད་སྲིད རང་དབང་དང་མི་རིགས་ཀྱི་དོན་དུ་ང་ཚོ་འཆི་བ་མི་སྐྲག་ཀྱང གཉའ་གནོན་དང་བཙན་དབང་དེ ཉིན་གཅིག་ཁུར་དགོས་ཀྱང་ལོ་དང་བསྐལ་བ་ལས་རིང * ཀ་ཁའི་སྙན་ངག་པ། ཀ་ཁའི་སྙན་ངག་པས་རྟ་བདུན་དབང་པོའི་རྒྱབ་གི་ལྷ་སྒྲུང ཁར་རྩང་རྨི་ལམ་ནང་གི་བུ་མོ་དེ་དང་འདྲ་བ སྔས་མགོ་འཇོག་སྟངས་ནོར་པའི་ཉེས་པ་ལ་བསམས་ནས …
~~~~~སྟག་ཚང་རིག་རྒོོད། སྔོན་ཚེ་གངས་ལྗོངས་བྱ་བའི་སྐྱེད་ཚལ་ན།། ཡབ་ཡུམ་ཉི་ཟླ་ལྟ་བུའི་སྐུ་གམ་ནས།། ན་ཚོད་མྱུ་གུ་གསར་པ་བཞད་དུས་ནས།། བདག་གི་སེམས་པ་ཁ་བའི་ས་གཞིར་འདྲེས།། བརྒྱད་པ་ཁ་ཆག་ལོ་ཡི་དཔྱིད་དུས་ནས།། སློབ་དཔོན་རི་རྒྱལ་འདྲ་བའི་སྐུ་གམ་ནས།། ཀ་ཁའི་དབྱངས་རྟ་གྱེར་བའི་དུས་ཚིགས་ནས།། བདག་གི་དུང་ཞེན་ཁ་བའི་ཆབ་ལ་འདྲེས།། བཅུ་གསུམ་ལོ་ལ་ཀ་ཁའི་གར་སྟབས་ལོབས།། བཅུ་བཞིའི་ལོ་ལ་དམ་པའི་གསུང་རབས་མཇལ།། འདི་ལྟར་ལོ་ཟླ་མང་པོ་འདས་ཤུལ་ནས།། བདག་གི་ཁྲག་རྒྱུན་ཁ་བའི་སྲོག་དང་འདྲེས།། བཅུ་དྲུག་ལོ་ལ་སྔོན་གྱི་སྨོན་ལམ་དང་།། ཕྲལ་གྱི་རྐྱེན་རྣམས་མ་ཚང་མེད་པ་ཡིས།། གཞོན་པའི་བློ་ཁ་རྒྱལ་ཁམས་གཞན་དུ་བསྒྱུར།། སྐྱབས་གྱུར་བླ་མའི་བྱིན་རླབས་ཐོབ་ལ་རེ།། སྲིད་པའི་ཏོག་གྱུར་སྐྱིད་པའི་གངས་ལྷོངས་དང་།། བྱམས་པའི་གཙུག་གྱུར་དྲིན་ཆེན་གཉེན་ཉེའི་ཚོགས།། ཆུང་ནས་འདྲིས་པའི་རྟ་ནོར་ལུག་གསུམ་སོགས།། གཅེས་ཤིང་དུང་ནའི་ཚོགས་རྣམས་ཤུལ་དུ་བསྐྱུར།། རབ་སྟུག་མཆེ་བ་ཅན་གྱི་ནགས་ཀླུང་དང་།། མུ་མེད་བྱེ་མ་ཅན་གྱི་མྱ་ངམ་ཐང་།། འཆི་བ་དོགས་མེད་གཡང་ས་འཇིགས་རུང་སོགས།། ངལ་བས་བརྒལ་སྟེ་འཕགས་པའི་ཡུལ་དུ་བརྟོལ།། ཚེ་རབས་གཏན་གྱི་སྐྱབས་གྱུར་བླ་མ་མཇལ།། དད་པའི་མཆི་མས་བྲང་གཞུང་རྒྱ་མཚོར་བསྒྱུར།། དད་པའི་སྟོབས་ལས་དད་པའི་བ་སྤུ་ལངས།། གང་གི་གཟི་བྱིན་མ་བཟོད་ལུས་ཕུང་འདར།། གང་གི་ཞལ་གྱི་དཀྱིལ་འཁོར་མཇལ་ཙམ་གྱིས།། ངག་ནས་ངུ་མ་དགོད་ཀྱི་མདངས་ཤིག་ཐལ།། དད་ཅིང་གདུང་བའི་ཤུགས་ཀྱིས་སྙིང་ཁ་སིགས།། འདི་ནི་ཚེ་རབས་དུ་མར་སྨོན་པའི་འབྲས།། བདག་ཅག་གངས་ཅན་པ་ཡི་སྐྱབས་གཅིག་པུ།། བཞིན་རས་བྱམས་བརྩེའི་འོད་དང་ལྡན་གྱུར་ནས།། མ་འོངས་གངས་ལྗོངས་སླད་དུ་འབད་དགོས་ཞེས།། གསུང་གི་བྱིན་རླབས་བདག་སོགས་རྣམས་ལ་བསྩལ།། བཅུ་བདུན་ལོ་ནས་གཞན་ཡུལ་ནགས་ཀླུང་འདིར།། དགེ་བའི་བཤེས་གཉེན་མང་དུ་བསྟེན་གྱུར་ནས།། དཀའ་བ་ཁྱད་དུ་གསོད་པའི་འདུན་པ་སྐྱེས།། ཁ་བའི་རིག་པར་འབད་པའི་གོམ་སྟབས་བསྒྱུར།། འཕགས་ཡུལ་ཚད་པ་ཅན་རྒྱལ་ཁམས་ནས།། འཁྱགས་དང་ལྟོགས་ཀྱི་དཀའ་བ་དང་དུ་བླངས།། འཚོ་བ་ངན་ངོན་ཙམ་ལ་བསྟེན་གྱུར་ནས།། དམ་པའི་གསུང་རབས་བརྒྱ་ནས་སྟོང་ལ་མཇལ།། ཆོས་ཀྱི་ཞིང་དང་ཤེས་རིག་གཏེར་གྱུར་བའི།། སློབ་གླིང་མང་པོར་བཅུ་ཕྲག་ལོ་ལ་གཏུགས།། གཞན་ངོ་དཀར་ནང་མང་པོར་འཛུམ་བསྟན་ནས།། ཕུགས་ཀྱི་འདུན་པ་དཀར་པོ་སྐྱོང་ལ་འབད།། …
སང་ཉིན་བོད་རིགས་མཐོ་རིམ་སློབ་མའི་ཚོགས་ཆེན་ཐེངས་བཅུ་གཉིས་པ་དེ་ཉིད་དངོས་སུ་འཚོག་རྒྱུ་རེད། ཐེངས་འདིའི་ཚོགས་འདུའི་ཐོག་ས་གནས་ཁག་མང་པོ་ནས་སློབ་ཆེན་སློབ་མ་མང་པོ་འདུ་འཛོམས་ཐོག་ཝཱ་ཎ་བོད་ཀྱི་གཙུག་ལག་སློབ་གཉེར་ཁང་དུ་ཤེས་ཡོན་དང་འགན་འཁྲི་ཞེས་པའི་བརྗོད་གཞིའི་ཐོག་བགྲོ་གླེང་ཉིན་ལྔ་ཙམ་བྱ་རྒྱུ་རེད། དེ་དང་འབྲེལ་བའི་གསར་འགྱུར་མདོར་བསྡུས་ཤིག་གཤམ་དུ་ཕུལ་ཡོད།
༄༅།། ལྷག་བསམ་ཅན་གྱི་བཀུར་འོས་ས་གནས་ཁག་གི་བོད་རིགས་མཐོ་རིམ་སློབ་མའི་འགན་འཛིན་རྣམ་པའི་སྙན་ལམ་དུ་ ཆེད་ཞུ། ཀུན་གྱིས་དགོངས་མངའ་བཞིན། སྔ་ལོར་མང་མོས་འོས་བསྡུར་གྱིས་བོད་རིགས་མཐོ་རིམ་སློབ་མའི་ཚོགས་ཆེན་ཐེངས་བཅུ་གཉིས་པ་དེ་ཝཱ་ཎ་བོད་ཀྱི་གཙུག་ལག་སློབ་གཉེར་ཁང་དུ་འཚོག་རྒྱུར་གཏན་འཁེལ་བྱུང་བ་ལྟར། ངེད་སྐབས་བཅུ་གཉིས་པའི་ཚོགས་ཆེན་གོ་སྒྲིག་ཚོགས་ཆུང་གིས་ལན་མང་གྲོས་བསྡུར་ཞུས་ཏེ། ཚོགས་ཆེན་ཐེངས་བཅུ་གཉིས་པ་དེ་སྤྱི་ལོ་ ༢༠༡༨ སྤྱི་ཟླ་ ༣ ཚེས་༤ ནས་༩ བར་འཚོག་རྒྱུ་ཐག་ཆོད་ཟིན་ལ། ད་ལན་ཚོགས་ཆེན་འདིར་ས་གནས་ ༤༡ ནས་ཚོགས་བཅར་བ་ ༡༤༥ ཙམ་ཞུགས་རྒྱུའི་རེ་བ་བྱེད་བཞིན་ཡོད། འདུ་འཛོམས་ཀྱི་གོ་སྐབས་འདི་ནི་རང་ཅག་མཐོ་རིམ་སློབ་མ་རྣམས་ཀྱི་བར་ཤེས་རིག་དང་ཉམས་མྱོང་བརྗེ་རེས་ཀྱི་གོ་སྐབས་བཟང་པོ་ཞིག་ལགས་ན། ཕྱོགས་མཐར་ཁག་ཏུ་ཡོད་པའི་དོན་གཉེར་ཅན་གྱི་མཐོ་རིམ་སློབ་མ་རྣམ་པས་ཚོགས་ཆེན་འདི་ཉིད་གལ་གནད་ཆེན་པོར་གཟིགས་ཏེ། ཚོགས་བཅར་བ་གང་མང་མཉམ་ཞུགས་ཐུབ་པའི་རྒྱབ་སྐྱོར་གང་ལེགས་གནང་སྐྱོང་ཡོང་བར་མཁྱེན་མཁྱེན་ཞེས། སྐབས་བཅུ་གཉིས་པའི་བོད་རིགས་མཐོ་རིམ་སློབ་མའི་ཚོགས་ཆེན་གོ་སྒྲིག་ཚོགས་ཆུང་ནས་ སྤྱི་ལོ་༢༠༡༨ སྤྱི་ཟླ ༢ ཚེས་༢ ཉིན་ཕུལ།
༄༅། ། རྒྱ་བལ་འབྲུག་གསུམ་དུ་བཞུགས་པའི་ཤེས་ལྡན་བཙན་བྱོལ་བོད་རིགས་མཐོ་རིམ་སློབ་མ་ཡོངས་ལ་ཆེད་ ཞུ། ཀུན་གྱིས་མཁྱེན་གསལ་ལྟར། ལོ་ལྟར་བོད་རིགས་མཐོ་རིམ་སློབ་མའི་གོ་སྒྲིག་ཚོགས་ཆུང་ནས་རྒྱ་བལ་འབྲུག་གསུམ་གྱི་བོད་རིགས་མཐོ་རིམ་སློབ་མའི་བར། བོད་དབྱིན་སྐད་ཡིག་གཉིས་ཀྱི་ནང་དཔྱད་རྩོམ་འགྲན་བསྡུར་བྱེད་སྲོལ་བཞིན། འདི་ལོ་ཡང་སྐབས་བཅུ་གཉིས་པའི་ཚོགས་ཆེན་གོ་སྒྲིག་ཚོགས་ཆུང་གིས་ངོས་ནས། བོད་རིགས་གཞོན་སྐྱེས་སྤྱིར་དང་བྱེ་བྲག་མཐོ་རིམ་སློབ་མའི་ཤེས་ཡོན་དང་བསམ་བློ་འཁྱེར་སོ་སོགས་དང་འབྲེལ་བའི་བརྗོད་གཞི་ཁག་བཞིའི་ཐོག་ལ་དཔྱད་རྩོམ་འགྲན་བསྡུར་ཞིག་གོ་སྒྲིག་ཞུས་ཡོད་ལགས་ན། གཤམ་གསལ་བརྗོད་གཞི་བཞི་པོ་གང་རུང་གི་ཐོག་ལ་དཔྱད་རྩོམ་འབྲི་མཁན་སློབ་མ་གང་མང་ཡོང་བའི་རེ་སྐུལ་ཞུ་བཞིན་མཆིས།།
༈ང་རང་ལྟ་བུའི་ཉིན་ཞིག ལྡོམ་བུ། ཁྱེད་རང་རྨི་ལམ་དུ་མཇལ་རྗེས། རླུང་བུ་ཞིག ཁྱེད་དྲན་བཞིན་པའི་ངའི་སེམས་པ་ལྟར། འཁྱག་ཤུར་ཤུར་ལྡང་བྱུང་། གནམ་རྒན་མོས་ཀྱང་། བརྩེ་བའི་གཟེབ་ཏུ་ཚུད་པའི་ཁོ་བོ་ལྟར། གདོང་གནག་ཐུབ་ཚོད་ཅིག་གནག་རྗེས། མིག་ཆུ་ལྟ་བུའི་ཆར་ཐིགས་འགའ་གཏོར་མོད། ལོ་ཉེས་བྱུང་ཟིན་པའི་ཞིང་པ་ཚོར། ཆར་ཐིགས་འགའ་དེས་ཅི་ཞིག་བྱ་ཨང་། ཁྱེད་དང་ཞིང་པ་ཚོ་མི་མཚུངས་ནའང་། ངའི་མིག་ཆུ་ཁྱེད་ལ་ཕན་ཐོགས་མེད་པ་ཇི་བཞིན། ཉི་མ་སེར་པོ་དེས། ཁྱེད་བསྐྱུར་མི་ཐུབ་པའི་ངའི་སེམས་པ་ལྟར།
ནོར་གླིང་མཐོ་སློབ། ལི་ཐང་དབྱིག་གཉེན། [ནང་དོན་གནད་བསྡུས། ] ཐུབ་པའི་དགོངས་པ་བཀའ་འགྱུར་དང་བསྟན་འགྱུར་ལས་ “འགྲོ་བ་མི་ལ་གཅིག་མཚུངས་ཀྱི་བདེ་སྐྱིད་བསྐྲུན་ཐབས ” ་ཇི་ལྟར་བྱ་བ་དང་། དེང་རབས་དང་མཐུན་པའི་ཐོག་ནས་༸ རྒྱལ་བ་རིན་པོ་ཆེའི་དགོངས་པ་ལྷན་ཐབས་བྱས་ཏེ་ཁ་གསལ་བྲིས་ཡོད། [བརྡ་ཆད་གཙོ་བོ།] བདག་གཞན་མཉམ་པ། བདག་བས་གཞན་གཅེས། གཅིག་མཚུངས། འདྲ་མཉམ།
ས་རཱ་མཐོ་སློབ། པདྨ་རྣམ་རྒྱལ། ཨ་ཕས་བཤད་ན། སྒོ་ཁྱི་དང་དར་ལྕོག་གིས་སྲུང་བའི་སྦྲ་ནག་དེ་ནི་ལོ་རྒྱུས་ཀྱི་བདེན་པ་རུམ་པའི་མེས་པོ་ཚོའི་རྣམ་ཤེས་རེད་ཟེར། ཨ་མས་བཤད་ནའང་། མ་ཎི་ཡིག་དྲུག་གི་དབྱངས་ལ་ཐིམ་པའི་སྦྲ་ནག་དེ་ནི་ཕ་མེས་ཚོའི་ཞལ་ཆེམས་རེད་ཟེར། གང་ལྟར་ཀྱང་རླུང་གིས་བསྐྱོད་པའི་དར་ལྕོག་དེས་ང་ལ་ཆེས་ཐོག་མར་གཞུང་དྲང་རྣམ་དག་གི་སེམས་པ་གནང་ཞིང་། སྒོ་ཁྱི་ཡིས་ང་ལ་ཐོག་དང་པོར་རང་ཚུགས་་འགྱུར་མེད་ཀྱི་མི་གཞི་བསྐྲུན་པ་ནས་བཟུང་། ང་ནི་སྦྲ་ནག་འདིར་གཅེས་ཤིང་དུངས་བར་གྱུར་ལ།
རྩོམ་པ་པོ། སྟག་ཚང་རིག་རྒོད། ཟླུམ་གཟུགས་ས་ཡི་ཡང་སྟེང་དེ་ན་སྣོད་བཅུད་མེ་ཏོག་མངོན་པར་བཞད་ཅིང་ཤེས་རིག་འབྲུ་ཡི་སྙེ་མ་ལྡེམ།། ཐོས་དང་སྒོམ་པ་བསམ་པའི་ལམ་ཡངས་ངལ་བས་བགྲོད་དེ་ས་ཆེན་རྩེ་མོར་སྲོལ་རྒྱུན་རིག་པའི་སྒྲོན་མེ་སྦར།། དཀར་ནག་རྒྱ་དང་བལ་བོ་ལ་སོགས་ཤེས་རིག་དཔལ་མོ་ཉ་གང་ཟླ་བའི་ལེགས་ཚོགས་མ་ལུས་འབད་པས་བཏུས།། མཐོ་སྒང་ཉི་མའི་ཁྱིམ་རྒྱུད་རྩེ་མོར་མུན་པའི་འཇིག་རྟེན་ཡོངས་སུ་བརླགས་ཤིང་སྣང་བའི་འོད་ཀྱིས་འགྲོ་རྣམས་བསྐྱངས།།
ས་རཱ་མཐོ་སློབ། སྟག་ཚང་རིག་རྒོད། དབྱར་གྱི་ཆུ་འཛིན་སྟུག་པོར་འཁྲིགས་ཤིང་། ཆར་གྱི་གཟེགས་མ་བར་མེད་དུ་འཐོར་ལ། ལྗང་མདོག་གི་མྱུ་གུ་རྣམས་ཉིན་རེ་བཞིན་སྨིན་ཡོང་བའི་དུས་ཚིགས་དེ་ཡོངས་སུ་རྫོགས་ཟིན། སྐབས་དེ་དུས། གྲང་ངར་བཙན་པོ་ཞིག་ལྷོ་མཐའི་རླུང་དང་འགྲོགས་ནས་ངའི་ཁོར་ཡུག་ཏུ་ལྡང་བྱུང་། ས་གཞི་ཡངས་པོར་ལྗང་མདོག་གི་འབྲས་བུ་སྨིན་ཅིང་། ཞིང་སའི་སྙེ་མ་རྣམས་རླུང་གིས་དལ་གྱིས་སྐྱོད་པ་འདི་ནི། མཚོ་མོའི་རླབས་རིས་དང་ཅི་འདྲའི་མཚུངས་ཨང་།

robotstxt: allowed

filter: keep


text: ཉེ་ཆར་2018ལོའི་ཉིང་ཞ་ཧུད་རིགས་རང་སྐྱོང་ལྗོངས་ཀྱི་རིག་གནས་དང་། ཚན་རྩལ། འཕྲོད་བསྟེན་བཅས་ཀྱི“གཤམ་སྤེལ་གསུམ”གྱི་གཅིག་སྡུད་དཔེ་སྟོན་བྱེད་སྒོ་དེ་ཝུའུ་ཀྲུང་གྲོང་ཁྱེར་ཧུང་སི་པའོ་ཆུས་ཧུང་སི་པའོ་གྲོང་རྡལ་གྱི་ལུས་རྩལ་ཐང་ཆེན་དུ་སྤེལ་བ་དང་། རིག་གནས་དང་། ཚན་རྩལ། འཕྲོད་བསྟེན་སོགས་སྡེ་ཚན་གྱི་ལས་དོན་མི་སྣ་དང་དང་བླངས་ཞབས་ཞུ་བས་སྡེ་ཁུལ་དུ་མང་ཚོགས་ལ་དངོས་པོ་ཞལ་འདེབས་དང་། ལེ་ཚན་འཁྲབ་སྟོན། བདེ་ཐང་འོས་འགན་ནད་བརྟག་སྨན་བཅོས། ཚན་རྩལ་གྲུབ་འབྲས་འགྲེམས་སྟོན། དཔྱིད་གསར་ཆ་ཡིག་སྤྲོད་པ་སོགས་བྱས་ཏེ་མང་ཚོགས་ལ་སྤྲོ་སྣང་དང་དྲོ་སྐྱིད་ཚོར་ཐུབ་པ་བྱས་ཤིང་། འདི་ནི་རིག་གནས་སྡེ་ཚན་གྱི་ལས་དོན་མི་སྣས་མང་ཚོགས་ལ་དཔྱིད་གསར་ཆ་ཡིག་འབྲི་བའི་གནས་ཚུལ་ཡིན་པ།


text:
བཙན་བྱོལ་བོད་མིའི་གྲོས་ཚོགས། སྟོབས་ཀྱིས་སད་དགོས་པའི་ཁྱེད་ཚོ།
རླུང་དམར།
བོད་ཀྱི་ལོ་སར་ཐོན་ལ་ཉེ་བའི་སྐབས་འདིར་བོད་པ་ཡོངས་ཀྱིས་དགའ་སྤྲོའི་ངང་ནས་ལོ་སར་སྐྱིད་པོ་ཞིག་རོལ་རྒྱུར་གྲ་སྒྲིག་གྱ་ནོམ་པ་རེད་མོད། ཡིན་ཡང་། ངས་འདི་ནས་བོད་མི་ཚོས་ལོ་སར་ཞེས་ས་བསྒྲགས་གནམ་བསྒྲགས་ཡིན་དུས་དགའ་སྐྱོའི་ཚོར་བ་ཞིག་སྐྱེས་ཏེ། མི་འགྱངས་བའི་ཆར་བཙན་བྱོལ་བོད་མིའི་གྲོས་ཚོགས་འཚོགས་དུས་ཀྱི་རྣམ་པ་དེ་དག་འཕྲུལ་སྣང་གིས་ཡིད་ལ་འཆར་ཡོང་བཞིན་འདུག དེ་ཡིན་སྟེ། ལོ་ཟླ་འདི་ཅི་འདྲའི་མགྱོགས་མྱུར་ཆེ་བའི་འཚུབ་རླུང་ལྟ་བུ་ཞིག་ཏུ་སྣང་ནའང་། ད་ལོའི་བཙན་བྱོལ་བོད་མིའི་གྲོས་ཚོགས་འདི་ཇི་ལྟར་འཚོགས་རྒྱུ་རེད་དམ།དམིགས་ཡུལ་གང་ཞིག་གི་ཐོག་ནས་འཚོགས་ཀྱི་ཡིན་ནམ། སྲིད་སྐྱོང་བློ་སེང་གིས་བོད་མིའི་སྒྲིག་འཛུགས་སྲ་བརྟན་ཡོང་རྒྱུར་གྲ་སྒྲིག་ཅི་ཞིག་ཡོད་དམ། ༧གོང་ས་མཆོག་གི་དགོངས་གཞི་ལྟར་བོད་མིའི་ཆིག་སྒྲིལ་དང་། རིག་གཞུང་། དཔལ་འབྱོར། ཤེས་ཡོན་སོགས་ཀྱི་ཐད་ལ་བསམ་བློ་ཅི་ཙམ་གཏོང་གིན་ཡིན་ནམ། འདི་དག་དྲི་བ་ཞིག་ཡིན་ཡང་། མ་འོངས་བོད་ཀྱི་མདུན་ལམ་གྱི་ཆེད་དུ་དྲི་བ་འདི་དག་དྲིས་ཏེ་སླར་ཡང་བོད་མིའི་སྒྲིག་འཛུགས་ལ་ཤ་ཚ་སྙིང་གཏམ་རེ་གླེང་རྒྱུ་གལ་ཆེན་ཡིན་འདུག་པས། བློ་སེང་གིས་མུ་མཐུད་དུ་བཙན་བྱོལ་སྤྱི་ཚོགས་ནང་ནས་སྒེར་གཅོད་ཀྱི་སྲིད་དབང་མི་འཛིན་པར་བོད་མི་སྤྱི་ལ་དབང་བའི་མང་གཙོ་དང་། རང་དབང་། འདྲ་མཉམ། ཐོབ་ཐང་། དྲང་བདེན་བཅས་ཀྱི་ལས་ཀ་བླ་མེད་རེ་བསྒྲུབ་རྒྱུ་ནི་ང་ཚོ་ཆོལ་གསུམ་སྤུན་ཟླ་སྤྱིའི་བསམ་བློའི་ནང་གི་རེ་སྨོན་ཉག་ཅིག་རེད།
ངས་འདི་ནས་གླེང་རྒྱུར་བློ་སེང་གིས་དངོས་གནས་ཕྱོགས་ཞེན་གྱི་བསམ་བློ་རེ་གཏོང་གིན་བཙན་བྱོལ་སྒྲིག་འཛུགས་འདི་བོར་བརླག་ཏུ་འདེད་བཞིན་མཆིས། ལོ་སར་གྱི་སྐབས་དོན་མི་འགྱངས་བར་སླེབས་ལ་ཁད་འདིར་ངས་བཙན་བྱོལ་བོད་མིའི་གྲོས་ཚོགས་འཚོགས་དུས་ནང་གི་ལྟ་ལོག་དང་། རྫུན་འབག སྣོག་རྒྱག ཁ་འཛིང་སོགས་ཀྱི་ལམ་ནས་བོད་པའི་ལས་དོན་ཐེད་ལ་བོར་མཁན་དག་ལ་བཤད་ཀྱིན་ཡོད། ཁྱེད་ཚོས་མགོ་སྤོབས་ཀྱི་དཔའ་གདེང་རྫུན་མ་རེ་འཁྱེར་ནས་བཙན་བྱོལ་བོད་མི་སྤྱིའི་མདུན་ལམ་མེད་བརླག་ལ་གཏོང་མི་ཆོག་པས། ད་ལོར་ཁྱེད་ཚོ་སྟོབས་ཀྱིས་སད་དེ་སྟོབས་ཀྱིས་གཏམ་བཤད་གནང་དགོས་ལ། ལག་ལེན་གྱི་རང་སྟེང་ནས་བཀའ་ཤག་དང་། སྲིད་སྐྱོང་གིས་ནོར་འཛོལ་གྱི་ཆ་ཅི་ཙམ་བསྒྲུབས་ཡོད་པའི་རིགས་གླེང་དགོས་སྟབས། ཁ་ངག་གཉིས་ལྐུགས་ནས་མ་འདུག
ལོ་འདིར་བཙན་བྱོལ་སྤྱི་ཚོགས་ནང་ཆེེས་འཇིགས་ངལ་གྱིས་ཁེངས་ཏེ་ཡོད་པ་ནི་བློ་སེང་གིས་ཨ་རིའི་དོན་གཅོད་སྤེན་ཚེ་མཆོག་ལས་མཚམས་འཇོག་ཏུ་བཅུག་པ་སྟེ་རེད། དེ་ནི། དངོས་གནས་མི་སྒེར་གྱིས་སྲིད་དབང་སྒེར་གཅོད་བྱས་ཏེ་བཙན་བྱོལ་སྒྲིག་འཛུགས་ཀྱི་མཐུན་སྒྲིལ་དང་། བཅའ་ཁྲིམས། ལས་གཞི་ཡོངས་ལ་འགལ་རྐྱེན་ནག་པོ་བཟོས་འདུག འདི་དག་ལ་བསམས་ཏེ་ང་ཚོ་སྐྱ་སེར་སུ་ཞིག་ཡང་བཙན་བྱོལ་སྒྲིག་འཛུགས་ཀྱི་བཀའ་ཤག་དང་། སྲིད་སྐྱོང་གི་ཕྱག་ལས་གནང་སྟངས་ཐད་ལ་རྨང་ནས་དག་ཐེར་བགྱིས་ཏེ་བོད་མི་བྱིངས་གཅིག་སྒྲིལ་དང་། དྲང་བདེན། ཕྱི་གསལ་ནང་གསལ་གྱི་སྲིད་ཇུས་ཤིག་ཡོད་པར་བཙན་བྱོལ་སྒྲིག་འཛུགས་ནང་གི་སྤྱི་འཐུས་ཡོངས་ལ་འགན་དབང་ཆ་ཚང་ཡོད་རེད། དེ་བས། ཐུགས་ལྷོད་བྱས་ཏེ་མི་འདུག་པར་མི་སྒེར་རེ་རེར་ནས་མི་མང་གི་བསམ་སྤྱོད་ལ་དོ་ཁུར་བྱེད་པ་དང་། གྲོས་ཚོགས་ནང་ནས་བགྲོ་གླེང་གནང་རྒྱུ་སོགས་བྱེད་དགོས།
བློ་སེང་དང་བློ་སེང་གི་འཁོར་གྱིས་ང་ཚོ་བཙན་བྱོལ་མི་མང་ལ་གླེང་ཡོང་གིན་པ་ནི།”བྱ་སྤུ་གནོན”་དང་”ཉེན་བརྡ”་སོགས་ཀྱི་ཐ་སྙད་སྐམ་པོ་རེར་བཟོས་ཏེ་མི་མང་ལ་བསླུ་བྲིད་བཙན་གཅུན་བྱེད་པའི་ལས་ཤིག་རེད། དེ་དག་ནི་མང་གཙོའི་རྒྱལ་ཁབ་གཅིག་ལ་མཚོན་ན། ཧ་ཅང་གི་བློ་འཚུབ་དང་འཇིགས་སྐུལ་དྲག་སྤྱོད་པའི་རྣམ་འགྱུར་དང་ལག་ལེན་ཞིག་ཡིན་པས། བཙན་བྱོལ་མི་མང་འདི་སྙིང་རེ་རྗེ། ༧རྒྱལ་བའི་ཐུགས་དགོངས་དཀྲུག་པ་འདི་ཡིད་རེ་སྐྱོ། ཤེས་ཡོན་འཇོན་ཐང་ཅན་རེ་བརླགས་པར་བྱས། འདི་འདྲའི་སྣང་ཚུལ་དང་སྣང་བརྙན་འདི་ནི་བློ་སེང་སྐབས་ཀྱི་བཀའ་ཤག་དང་བློ་སེང་ཁོ་རང་གིས་བསྒྲུབ་པའི་སྒྱུ་འཕྲུལ་གྱི་ཆབ་སྲིད་ཅིག་རེད། ཡིན་ཡང་། མི་མང་ནི་གདོད་མིའི་གཅན་གཟན་མིར་གྱུར་བའི་དུས་རབས་མིན་པས། ང་ཚོས་ནམ་ཡང་དྲང་བདེན་མེད་པའི་བཙན་བྱོལ་གྱི་སྲིད་སྐྱོང་བློ་སེང་ལྟ་བུ་ལ་ངོ་རྒོལ་ཡོད་ལ། མ་འོངས་བོད་ཀྱི་རྩ་དོན་གྱི་ཕྱིར་ཏུ་མི་ངན་ཁྲམ་རྫུན་གྱི་སྲིད་སྐྱོང་མཁན་སུ་ཞིག་ཡོང་ནའང་། དེ་ལ་ངོས་ལེན་མེད་པར་མང་གཙོའི་རང་དབང་ལོངས་སུ་སྤྱད་དེ་རྩ་གཏོར་བྱེད་དགོས་ཀྱི་འདུག
བཙན་བྱོལ་གྲོས་ཚོགས་མ་འཚོགས་སྔོན་འདིར་ངས་འདི་ནས་ཆོལ་ཁ་གསུམ་གྱི་སྤྱི་འཐུས་སྤྱི་ལ་གླེང་འདོད་པ་ནི། ཁྱེད་ཚོས་སྲིད་སྐྱོང་བློ་སེང་གིས་བཙན་བྱོལ་སྒྲིག་འཛུགས་འདི་མུན་ནག་ནང་ལ་འཁྲིད་འགྲོ་བཞིན་པ་མཐོང་ཡོད་ཀྱང་། ད་དུང་། མུ་མཐུད་དེ་བཅོས་བསྒྱུར་དག་འབུད་བྱས་ཏེ། ༧གོང་ས་མཆོག་གི་སྔར་རྒྱུན་གྱི་དགོངས་དོན་ལྟར་བཙན་བྱོལ་སྒྲིག་འཛུགས་ལེགས་པོ་བསྐྲུན་དགོས་པ་དང་། འཐུས་ཤོར་ཉམས་ཆག་རིགས་བྱུང་བ་དེའི་སྐོར་ལ་སྦ་གསང་སོགས་མི་བྱེད་པར་གདོང་ལེན་བགྱི་དགོས་པས། བློ་སེང་གིས་བཙན་བྱོལ་སྤྱི་ཚོགས་ནང་དཀའ་ངལ་ཚད་ལས་བརྒལ་བ་དེ་དག་བཟོས་པའི་ནག་ཉེས་དེ་སེལ་དགོས་པ་ནི་ཁྱེད་ཚོའི་འགན་འཁྲི་ཞིག་ཡིན། དེར་བརྟེན། སྟོབས་ཀྱིས་སད་དེ་ལོ་སར་མ་རོལ་གོང་ནས་བཙན་བྱོལ་བོད་མིའི་སྒྲིག་འཛུགས་ཀྱི་གྲོས་ཚོགས་འཚོགས་དུས་སྐོར་ལ་བསམ་བློ་གནད་ཐིངས་གཏོང་དགོས་པའི་དུས་ལ་བབ་སོང་། མ་ཟད། ཚོགས་ཟུར་རམ་སྐུ་ངོ་སྤེན་ཚེ་དང་བློ་སེང་བར་གྱི་འགལ་ཟླ་དེ་དག་ཀྱང་གཙང་སེལ་གནང་རྒྱུ་ཡང་ཁྱེད་ཚོའི་ལས་དོན་རེད་ལགས།
ལོ་འདི་དག་ལ་སྲིད་སྐྱོང་བློ་སེང་གིས་བསྒྲུབ་བཞིན་པའི་ལས་ཀ་དག་ནི་བོད་མི་ནང་ཁུལ་ལ་གནོད་པའི་ལས་ཀ་ཞིག་རེད་ལ། དགྲ་དགའ་གཉེན་སྡུག་ཟེར་བ་ལྟར་བློ་སེང་གིས་རྒྱ་གུང་ཁྲན་གྱི་སྲིད་ཇུས་ལྟ་བུ་ཞིག་བསྒྲུབ་བཞིན་འདུག འདི་ནི་བློ་ཡིད་ལ་སྐྱོ་བ་རྫོགས་མེད་སྟེར་ཡོང་བའི་འགོ་ཁྲིད་ཅིག་ཆགས་ཏེ་གདའ། དེ་མིན། ༧གོང་ས་ཏཱ་ལའི་བླ་མ་མཆོག་གི་བཀའ་སློབ་དང་། སློབ་གསོ། དགོངས་དོན་སོགས་ལ་ཉན་འཇོག་ཅི་ཡང་མེད་པར་མི་སྨྱོན་པའི་ལག་ཏུ་གྲི་ཐོགས་པ་ལྟར་བཙན་བྱོལ་གྱི་སྒྲིག་འཛུགས་འདི་རྩེད་ཆས་ལྟར་བཞག་སོང་བས། ང་ཚོ་བཙན་བྱོལ་མི་མང་རྣམས་འདི་ནས་ཡིད་ཕངས་ཏེ་འདུག་དགོས་སུ་བཅུག གང་ལྟར། བཙན་བྱོལ་བོད་མིའི་སྒྲིག་འཛུགས་ཀྱི་སྤྱི་འཐུས་ཡོངས་ལ་འགན་དབང་རེ་ཡོད་པས། ཁྱེད་ཚོས་མི་འགྱངས་བའི་གྲོས་ཚོགས་འཚོགས་དུས་དེ་འཕྲོ་བརླགས་ལ་མི་གཏོང་བར་ཞུ། བོད་གཞིས་བྱེས་གཉིས་ཀྱི་མི་མང་གིས་༧གོང་ས་སྐྱབས་མགོན་རིན་པོ་ཆེ་དང་། ཁྱེད་ཚོ་ལ་རེ་སྨོན་གྲངས་མེད་བརྒྱབས་ཏེ་ཡོད་རེད།


text:
རྡོ་བརྐོས་ནི་བོད་ལ་མཚོན་ན་སྔོན་ཆད་ནས་དར་ཆ་ཆེ་བའི་ལག་ཤེས་བཟོ་ལས་དང་རིག་གནས་རྒྱུད་འཛིན་གྱི་ཐབས་ལམ་མཆོག་ཏུ་གྱུར་བ་ཞིག་ཡིན་ལ། བོད་ཀྱི་ས་ཆ་སོ་སོར་རྡོ་བརྐོས་ཀྱིས་བཞེངས་པའི་མ་ཎི་རྡོ་འབུམ་གང་སར་རིག་ཐུབ། སྤྱིར་བཏང་རྡོ་བརྐོས་ཀྱི་ནང་དོན་ནི་གཙོ་བོ་བན་བོན་གྱི་བསྟན་བཅོས་དང་གཟུངས་སྔགས། ལྷ་སྐུ་དང་སྐྱེས་ཆེན་དམ་པའི་འདྲ་སྐུ་སོགས་ཡིན་ལ། སྤྱི་ཚོགས་དང་རིག་གནས་འཕེལ་རྒྱས་ཀྱི་བརྒྱུད་རིམ་ཁྲོད། རྡོ་བརྐོས་ལག་རྩལ་ལ་བརྟེན་ཏེ་བོད་ཀྱི་ཆོས་དང་རིག་གནས་སྣ་ཚོགས་ཉར་ཚགས་དང་རྒྱུད་འཛིན་གྱི་འཕྲིན་ལས་ལེགས་པར་བསྐྱངས་དང་སྐྱོང་བཞིན་ཡོད།
འཛམ་ཐང་གི་སྤང་ཐོག་དགོན་པ་ནི་རྔ་བ་ཁུལ་འཛམ་ཐང་རྫོང་གི་རྫོང་མདའ་ཡུལ་ཚོའི་མངའ་ཁོངས་སུ་གཏོགས་ཤིང་། རྫོང་མཁར་དེ་དང་བར་ཐག་སྤྱི་ལེ༣༢ཡི་མཚམས་སུ་མཆིས། དགོན་པ་དེ་ནི་ཡོན་རྒྱལ་རབས་སྐབས་སུ་བཏབ་པ་ཡིན་ལ། བོད་བརྒྱུད་ནང་བསྟན་གྱི་གྲུབ་མཐའ་ལས་རྙིང་མ་བའི་གྲུབ་མཐའ་འཛིན་པའི་དགོན་པ་ཞིག་ཡིན། དགོན་པ་དེའི་སྤྱིའི་ས་ཁྱོན་ལ་སྤྱི་ཆིང1.023ཡོད་ཅིང་། དགོན་པའི་བཟོ་བཀོད་ཀྱི་ས་ཁྱོན་ལ་སྨི་གྲུ་བཞི་མ1538ཡོད། དེར་སྔོན་ཆད་ནས་རྡོ་བརྐོས་ལག་རྩལ་གྱི་སྲོལ་རྒྱུན་བཟང་བོ་འཛོམས་ཡོད་པར་མ་ཟད། སྲོལ་རྒྱུན་བཟང་བོ་དེ་ལ་བརྟེན་ཏེ། བཀའ་འགྱུར་དང་བསྟན་འགྱུར་གཉིས་ཀྱི་རྡོ་བརྐོས་སྒྱུ་རྩལ་རི་རབ་བཞིན་བརྩེགས་པ་ད་ལྟའི་མཐོང་ཆོས་སུ་གྲུབ་ཡོད། དེར་བརྟེན་རྡོ་བརྐོས་དང་མཆོད་རྟེན་ནི་དགོན་པ་དེའི་ནང་བསྟན་རིག་གནས་ཀྱི་ཁྱད་ཆོས་གཙོ་བོ་གཉིས་སུ་གྱུར།
དེ་ཡང་ཐོག་མར་སྤང་ཐོག་དགོན་པའི་རྡོ་བརྐོས་སྒྱུ་རྩལ་གྱི་སྐོར་ལ་གཟིགས་ན། ལོ་རྒྱུས་ལྟར་ན་དགོན་པ་དེས་མིང་ཀྲི་ཁྲི་ལོ་ནས་མགོ་བཟུང་སྟེ། རྡོ་བཟོ་བ60ལྷག་གདན་འདྲེན་བྱས་ཏེ་བགྲང་བྱ9ཡི་རིང་ལ་དཀའ་སྤྱད་འབད་བརྩོན་གནང་བ་བརྒྱུད། ཕལ་ཆེར་རྡོ་ལེབ་ཁྲི50ལྷག་གི་ངོས་གཉིས་སུ་ནང་བའི་བཀའ་བསྟན་ཟུང་གི་བསྟན་བཅོས་ལེགས་པར་བརྐོས་ཏེ་རྡོ་འབུམ་གྱི་རི་རབ་བཞེངས་ཤིང་། ད་ལྟ་རྡོ་འབུམ་དེའི་མཐོ་ཚད་ལ་སྨི9.7དང་རིང་ཚད་ལ་སྨི46དང་། ཞེང་ཚད་ལ་སྨི13བཅས་ཡོད་ཅིང་། ས་ཁྱོན་ལ་སྨི་གྲུ་བཞི་མ598ཡོད་པས། རྒྱལ་ཁབ་ཕྱི་ནང་ཀུན་ལ་མཚོན་ན་འདི་འདྲའི་རྡོ་བརྐོས་རིག་དངོས་དང་བོད་རིག་པའི་བསྟན་བཅོས་ཀྱི་རྒྱུ་ཆ་ཤིན་ཏུ་དཀོན་ཞིང་། འདི་ནི་བོད་ཁུལ་གྱི་ཆེས་འཐུས་སྒོ་ཚང་བའི་བཀའ་བསྟན་གྱི་རྡོ་བརྐོས་ཤིག་ཡིན་པར་མ་ཟད། རྒྱལ་ཡོངས་ནས་རྡོ་ལེབ་ཀྱི་གྲངས་འབོར་མང་ཤོས་ཟིན་པའི་བཀའ་བསྟན་གྱི་རྡོ་འབུམ་ཡང་ཡིན་པས། དགོན་པ་དེས་དུས་ད་ལྟའང་རྡོ་བརྐོས་ལག་རྩལ་གྱི་སྲོལ་རྒྱུན་བཟང་བོ་རྒྱུད་འཛིན་གྱིས་དར་སྤེལ་བཏང་དང་གཏོང་བཞིན་ཡོད།
གཞན་ཡང་སྤང་ཐོག་དགོན་པའི་ཁྱད་ཆོས་གཞན་ཞིག་སྟེ། དགོན་པ་དེར་བསྡོམས་པའི་མཆོད་རྟེན32ཡོད་ཅིང་། ལོ་རྒྱུས་ལས་དེ་དག་བྱེ་བྲག་ཏུ་མིང་རྒྱལ་རབས་དང་ཆིང་རྒྱལ་རབས། མིན་གོའི་དུས་སྐབས་བཅས་སུ་བསྟུད་མར་བཞེངས་པ་ཡིན་ཟེར། མཆོད་རྟེན་དག་དགོན་པའི་དཀྱིལ་དབུས་ནས་རིང་ཚད་སྨི465དང་ཞེང་ཚད་སྨི25ཡི་ཁྱབ་ཁོངས་སུ་འགྱིང་ངེར་འགྲེང་ཞིང་། ལོ་རྒྱུས་ཐོག་དགོན་པ་འདི་ཉིད་བོད་ཁུལ་གྱི་མཆོད་རྟེན་གླིང་ཆེན་པོ་གསུམ་གྱི་གྲས་སུ་གཏོགས། དགོན་པ་འདིའི་མཆོད་རྟེན་ཚང་མ་རྒྱ་གར་གྱི་ལུགས་ལྟར་བཞེངས་ཤིང་། མཆོད་རྟེན་གྱི་ཁོག་སྟོང་བར་བཞེངས་ཏེ་དེར་ཕྱག་སྟོང་སྤྱན་སྟོང་དང་སྟོན་པ། ཚེ་དཔག་མེད། ཨོ་རྒྱན་རིན་པོ་ཆེ། སྒྲོལ་ལྗང་སོགས་སྐུ་འདྲ་དང་ལྡེབས་རིས་སྣ་ཚོགས་ལེགས་པར་བཞེངས་ཡོད་པར་ཟད། མཆོད་རྟེན་ཆེ་ཆུང་སྣ་ཚོགས་སུ་མཆིས། དེ་ལས་བདུད་འདུལ་མཆོད་རྟེན་ནི་སྤྱི་ལོ1427ལོར་བཞེངས་ཤིང་། མཆོད་རྟེན་དེའི་མཐའི་རིང་ཚད་ལ་སྨི9.25དང་མཐོ་ཚད་ལ་སྨི32ཡོད་ཅིང་། དེར་མིང་རྒྱབ་རབས་ཀྱི་སྐུ་འདྲ་དང་ལྡེབས་རིས་ཁག་གཅིག་རྟེན་ཏུ་བཞེངས་ཤིང་། འདི་ནི་སྤང་ཐོག་དགོན་པའི་མཆོད་རྟེན་ཀུན་ལས་ལོ་རྒྱུས་རིང་ཤོས་དེ་ཡིན། དེ་ཡང་མཆོད་རྟེན་འགའ་ཞིག་ལའང་བགྲང་བྱ་ཉིས་བརྒྱ་ལྷག་གི་ལོ་རྒྱུས་ལྡན། དུས་ཀྱི་འགྱུར་བག་ཇི་འདྲའི་རྒོད་ཅིང་མཆོད་རྟེན་དེ་དག་དུས་ད་ལྟའང་དགོན་པའི་དཀྱིལ་ནས་རི་རབ་བཞིན་འགྲེང་ཡོད་པས།
གོང་གསལ་ལས་སྤང་ཐོག་དགོན་པའི་རྡོ་བརྐོས་དང་མཆོད་རྟེན་གང་ཡིན་རུང་། ལོ་རྒྱུས་ཀྱི་ཡུན་རིང་ཞིང་གཞི་ཁྱོན་རྒྱ་ཆེ་ལ་རྣམ་གྲངས་ཕུན་སུམ་ཚོགས་ཤིང་། མི་རིགས་ཀྱི་ཁྱད་ཆོས་མངོན་པར་གསལ་ཞིང་སྒྱུ་རྩལ་དང་བཟོ་བཀོད་ཀྱི་རིན་ཐང་བླ་ན་མེད་པས། དེས་བོད་ཀྱི་ནང་བསྟན་རིག་གནས་སྤྱི་དང་ལྷག་པར་རྙིང་མ་བའི་གྲུབ་མཐའ་འཕེལ་ཞིང་རྒྱུད་འཛིན་དར་སྤེལ་ཡོང་བར་མཛད་རྗེས་རླབས་ཆེན་བཞག་པར་མ་ཟད། དུས་ད་ལྟའང་བོད་ཀྱི་རིག་དངོས་དང་བཟོ་བཀོད་སྒྱུ་རྩལ་ཞིབ་འཇུག་གི་རིན་ཐང་བླ་ན་མེད་པར་ལྡན་ནོ། །


text:
ཉོན་མོངས་པས་ང་ཚོ་ལ་གནོད་འཚེ་དང་གཏོར་བཤིག་བྱེད་བཞིན་ང་ཚོའི་སེམས་ནང་ན་བདེ་འཇགས་ངང་གནས་ཡོད། ཉོན་མོངས་པའི་གནོད་འཚེ་ལ་བསམ་བློ་ཞིག་ཐོངས་དང་། ང་ཚོའི་རྒྱུད་ལ་ཁོང་ཁྲོ་སྐྱེ་སྐབས། གྲོགས་པོ་ཡག་པོ་ཞིག་ང་ཚོར་རོགས་བྱེད་དུ་འོངས་པ་ལྟ་བུའི་སྣང་བ་འཆར་སྲིད་ལ། ཁོང་ཁྲོས“སེམས་ཁྲལ་མ་བྱེད། ང་བསླེབས་ཡོད། ངས་ཁྱོད་ལ་རོགས་བྱེད།” ཟེར་གྱི་ཡོད་པ་དང་འདྲ། ང་ཚོ་རང་གི་དགྲ་བོ་ལས་འབྲོ་གྲབས་བྱེད་ཀྱི་ཡོད་སྲིད་ཀྱང་། ཁོང་ཁྲོ་རང་རྒྱུད་ལ་སྐྱེས་མ་ཐག་ཏུ་དེས་སྙིང་སྟོབས་རྫུན་མ་ཞིᨵ་སྦྱིན་ལ། དེ་ལས་སྙིང་སྟོབས་ཇེ་ཆེར་སོང་བའི་ཚོར་སྣང་སྤྲད་ནས་ང་ཚོས་འཁོན་ལན་སློག་པའི་གླེན་ལྐུག་གི་ལས་ཀ་བྱེད་ཀྱི་ཡོད། ཆགས་ཞེན་ནི་སྐད་ཆ་འཇམ་པོ་ཤོད་མཁན་གྱི་གྲོགས་པོ་ཞིག་གི་ཟོལ་གྱིས་རང་རྒྱུད་ལ་སྐྱེ་ཞིང་། དེས་ང་ཚོར་མགོ་སྐོར་བཏང་སྟེ་མཐར་ང་ཚོ་རྩ་མེད་དུ་གཏོང་། ཤུགས་དྲག་པའི་ཁོང་ཁྲོ་དང་ཆགས་ཞེན་ལ་བརྟེན་ནས། རང་གི་རྣམ་འབྱེད་ཀྱི་ཤེས་རབ་ཉམས་ཀྱི་ཡོད། ཁོང་ཁྲོ་ལངས་སྐབས། ང་ཚོ་རྦད་དེ་སྨྱོས་པ་ལྟ་བུར་འགྱུར་ལ། སྨྱོན་སྤྱོད་འདིའི་རྐྱེན་གྱིས་ང་ཚོའི་རྣམ་འབྱེད་ཀྱི་འདུ་ཤེས་ཉམས་པར་བྱེད། ང་ཚོས་རང་གི་ཁ་གཏད་ལ་རྒོལ་བ་བྱས་ནས་སྟབས་མ་ལེགས་པར་མི་གཞན་ལ་གཞུ་སྲིད། དེ་བཞིན་དུ། ང་ཚོས་གཞན་ལ་ཁོང་ཁྲོའི་དབང་གིས་སྐད་ཆ་བཤད་སྐབས། སྨྲ་མི་འོས་པ་དང་རྒྱུ་མཚན་དང་མི་ལྡན་པའི་སྐད་ཆ་བཤད་སྲིད་ལ། ང་ཚོའི་ཆགས་ཞེན་ཤུགས་ཆུང་དུ་སོང་བ་དང་། རང་གི་ནོར་འཁྲུལ་རྟོགས་ནས་སེམས་པ་འགྱོད་སེམས་ཀྱིས་འགེང་བར་བྱེད། འོན་ཀྱང་། སྐབས་དེར་མི་དགེ་བའི་ལས་བསྒྲུབས་ཚར་བ་རེད།
ནམ་རྒྱུན་ང་ཚོས་དགྲ་བོ་ནི་ཕྱི་རོལ་ན་ཡོད་པ་ཞིག་ཡིན་པར་འདོད་ཅིང་། གདུག་འདྲེ་དང་དགྲ་བོའི་དཔུང་ཚོགས་རྣམས་ས་ཆ་གཞན་ཞིག་ན་གནས་པར་འདོད་། ང་ཚོས་རང་སེམས་ཀྱི་ཕྱི་རོལ་ཏུ་གནས་པའི་དགྲ་བོ་རྣམས་ལ་དམིགས་ནས། རང་ཉིད་དེ་དག་ལས་སྲུང་ཆེད་ཕྱི་རོལ་གྱི་སྟོབས་ཤུགས་གཞན་ཞིག་འཚོལ་ནའང་། སངས་རྒྱས་བཅོམ་ལྡན་འདས་ཀྱི་གསུང་ལྟར་ན། ང་ཚོའི་ཕྱི་ཡི་དགྲ་བོ་ནི་དགྲ་བོ་དངོས་གནས་དེ་མ་ཡིན། ཕྱི་རོལ་གྱི་དགྲ་བོའི་དཔུང་ཚོགས་ཁ་ཤས་ནི་གནས་སྐབས་རིང་དགྲ་རུ་གྱུར་ན་ཡང་། དེ་དག་ནི་རིམ་གྱིས་གྲོགས་སུ་འགྱུར་ཆོག་པར་མ་ཟད། ཐ་ན་ང་ཚོས་དགྲ་བོ་ཞེས་འབོད་པ་དེ་དག་ཀྱང་བདེ་བ་འདོད་ལ་སྡུག་བསྔལ་མི་འདོད་པའི་ཆ་ནས་ང་ཚོ་དང་གཅིག་པ་ཡིན། དངོས་གནས་བྱས་ན་དགྲ་བོར་འབོད་པ་དག་ནི་ང་ཚོའི་སྙིང་རྗེའི་ཡུལ་དུ་འོས་པ་རེད།
གལ་སྲིད་ང་ཚོས་རང་ལ་གནས་སྐབས་ཀྱི་གནོད་པ་བྱེད་མཁན་ཙམ་ལའང་དགྲ་བོར་ངོས་འཛིན་བྱེད་ན། ཐ་ན་རང་གི་ལུས་པོ་ཡང་རང་གི་དགྲ་རུ་འགྱུར་ཏེ། འདི་ནི་ང་ཚོའི་སྡུག་བསྔལ་མང་པོ་ཞིག་གི་རྨང་རྟེན་དུ་གྱུར་ཡོད་པས་སོ། །ད་དུང་ང་ཚོས་རང་གི་སེམས་ཀྱང་རང་གི་དགྲ་བོར་ལྟ་དགོས་ཏེ། ང་ཚོ་གཉའ་ཆག་པའི་སྐབས་སུ་ང་ཚོར་རྦད་དེ་མི་སྐྱིད་པའི་ཚོར་སྣང་འབྱུང་བས་སོ། །ང་ཚོའི་ཕྱི་རོལ་གྱི་དགྲ་བོ་རྣམས་ནི་དེ་རིང་རང་གི་དགྲ་བོ་ཡིན་སྲིད་ཀྱང་། སང་ཉིན་གྲོགས་སུ་འགྱུར་ཆོག་ལ། དེ་དག་གི་ཤུལ་དུ་རྟག་བརྟན་གྱི་དགྲ་བོ་ཞིག་རྙེད་མི་ཐུབ།
ང་ཚོའི་དགྲ་བོ་དངོས་གནས་ནི་ཉོན་མོངས་པ་རྣམས་རེད་ལ། དེ་དག་ང་ཚོའི་ཆེས་ཐོག་མའི་དགྲ་བོ་རེད་ལ་ཆེས་མཐའ་མའི་དགྲ་བོའང་རེད། ཅི་ཞིག་ལ་དགྲ་བོ་ཟེར་ཞེ་ན། ང་ཚོར་གནོད་པ་སྐྱེལ་མཁན་རྣམས་ང་ཚོའི་དགྲ་བོ་རེད། ནང་པའི་གཞུང་དུ། ཉོན་མོངས་པ་རྣམས་ང་ཚོའི་དགྲ་བོར་ངོས་འཛིན་བྱས་ཤིང་། ཐར་པ་ཐོབ་པ་ནི་ཉོན་མོངས་པའི་དགྲ་ལས་རྒྱལ་བ་ཡིན། ཐར་བའི་གོ་འཕང་ཐོབ་པ་ནི་ང་ཚོའི་ལུས་བརྗེ་བོ་རྒྱག་པ་དང་རྒྱུ་སྐར་གཞན་ཞིག་ལ་གནས་སྤར་བའི་དོན་མིན།
(འཚོ་བའི་ཁྲོད་ཀྱི་དགའ་སྤྲོ་དང་། འཆི་བའི་སྐབས་ཀྱི་ཞི་བདེ། ༡༩༩༧ ལོར་ཨ་རིའི་གྲོང་ཁྱེར་ཉིག་ཡོག་ཏུ་རྟེན་གཞི་བྱས་པའི་ཧར་ཕེར་ཁོ་ལེན་སི་དཔེ་སྐྲུན་ཁང་གིས་ཐོག་མར་དཔར་སྐྲུན་བྱས་ཤིང་། ༡༩༩༨ ལོར་རྒྱ་གར་ནང་གི་ཧར་ཕེར་ཁོ་ལེན་སི་དཔེ་སྐྲུན་ཁང་ནས་བསྐྱར་དུ་དཔར་སྐྲུན་བྱས་པ་བློ་བཟང་བདེ་ཆེན་གྱིས་བོད་བསྒྱུར་ཞུས་པ་ལས་བཏུས།)


text:
2017-09-20
ཆབ་མདོ་བྱམས་པ་གླིང་ངམ་ཆབ་མདོ་དགོན་ནི་བོད་རང་སྐྱོང་ལྗོངས་ཆབ་མདོ་རྫོང་དུ་ཡོད་པ་དང་། རབ་བྱུང་བདུན་པའི་མེ་སྦྲུལ་སྤྱི་ལོ1437ལོར་རྗེ་ཤེས་རབ་བཟང་པོས་ཐོག་མར་ཕྱག་བཏབ།
དགོན་པ་འདི་ནི་རྫ་ཆུ་དང་ངོམ་ཆུ་གཉིས་ཀྱི་མདོ་རུ་གནས་ཤིང་རྟེན་གྱི་གཙོ་བོ་བྱམས་པ་མགོན་པོ་ལྡན་པའི་གླིང་ཡིན་པས་ན་ཆབ་མདོ་བྱམས་པ་གླིང་ཞེས་གྲགས།
དགོན་པ་ཆགས་ཡུལ་ནི་རྫ་ཆུ་དང་ངོམ་ཆུ་གཉིས་ཀྱི་བར་ལྕགས་ར་ཐང་། སྐྱ་ཐང་། སྟག་ཚ་ཐང་བཅས་ཀྱི་སྟེང་དང་། རྒྱབ་ཏུ་འབྲུག་གི་རི་བོ། ཤར་དུ་ཆེས་མཐོ་བའི་འབྲུག་རི་ཁྲ་རྒོད། མདུན་རི་སེང་གེ་དགའ་བའི་གནས་དེར་ཤར་རྒྱལ་བ་ཙོང་ཁ་པ་ཆེན་མོ་ཨ་མདོའི་ཡུལ་ནས་དབུས་སུ་ཕེབས་པའི་སྐབས་སུ་གནས་འདིར་དགོང་ཞག་གཅིག་བཞུགས་པས་དགེ་མཚན་ཁྱད་དུ་འཕགས་པ་བྱུང་སྟེ་དེ་བཞིན་ཀུན་མཁྱེན་བྱང་ཆུབ་ འབུམ་པས་རྗེ་ཤེས་རབ་བཟང་པོར་སྣམ་བུ་དང་དབུ་ཞྭའི་རྫོང་བ་ཕུལ། དགའ་ལྡན་དུ་རྒྱལ་ཚབ་དར་མ་རིན་ཆེན་གྱིས་ཀྱང་ཁམས་ལ་བྱོན་ན་ལེགས། དེའི་ཕྱོགས་སུ་རི་བོ་ཞེས་གྲགས་པ་དེའི་ཉེ་སྐོར་ཞིག་ན་ཁྱེད་ཀྱི་གདུལ་བྱ་དང་འཕྲིན་ལས་ཡོད་གསུངས་ནས་ལུང་བསྟན་དང་རྫོང་བ་གནང་། དེ་ལྟར་རྗེ་ཤེས་རབ་བཟང་བོ་ཁམས་སུ་བྱོན་ནས་སྤྱི་ལོ1437ལོར་ཆབ་མདོ་དགོན་པ་ཕྱག་བཏབ་པ་ཡིན།
དགོན་པ་དེར་ཚོགས་ཆེན་འདུ་ཁང་གཅིག་དང་གྲྭ་ཚང་གསང་འདུས་ཀྱེ་རྡོར། ཀུན་རིག འཁོར་ཆེན། བདེ་མཆོག དུས་འཁོར། སྐུ་ཞབས། དགེ་སློང་། ཨ་མཆོད། མཚན་ཉིད་བཅས་གྲྭ་ཚང་བཅུ་ཡོད་པ་དང་། འཕགས་པ་བླ་བྲང་། ཞི་བ་བླ་བྲང་། ལྕགས་ར་བླ་བྲང་དང་རྒྱ་ར་བླ་བྲང་། ཀུན་དོག་བླ་བྲང་བཅས་བླ་བྲང་ལྔ་ཡོད་ལ། སྒྲོལ་མ་ལྷ་ཁང་གོང་འོག་གཉིས་སོགས་ལྷ་ཁང་མང་པོ་ཡོད་དོ། །
དགོན་དེའི་རྟེན་གྱི་གཙོ་བོ་རྒྱལ་བ་བྱམས་པ་མགོན་པོའི་སྐུ་བརྙན་དང་། རྗེ་ཡབ་སྲས་གསུམ། ཐུབ་དབང་གནས་བརྟན་བཅུ་དྲུག གསང་འདུས་གྲྭ་ཚང་དུ་དཔལ་གསང་བ་འདུས་པའི་ལྷ་ཚོགས་དང་དཀྱིལ་འཁོར། དུས་འཁོར་གྲྭ་ཚང་དུ་དཔལ་དུས་ཀྱི་འཁོར་ལོའི་སྐུ་བརྙན་དང་དཀྱིལ་འཁོར། དེ་བཞིན་བདེ་མཆོག་གྲྭ་ཚང་དང་། དགྱེས་རྡོར། ཀུན་རིག འཁོར་ཆེན་སོགས་གྲྭ་ཚང་སོ་སོར་ཡི་དམ་དེའི་དཀྱིལ་འཁོར་དང་། ལྷ་ཚོགས་གཙོ་བོའི་སྐུ་བརྙན་ལྡན་པ། འཕགས་པ་ལྷ་སྐུ་ཕྲེང་རིམ་བྱོན་གྱི་གདུང་བཞུགས་མཆོད་རྟེན་རྨད་དུ་བྱུང་བ། རྒྱལ་བའི་བཀའ་འགྱུར་རིན་པོ་ཆེས་གཙོས་དམ་པ་མང་པོའི་གསུང་། འབུམ་པོ་ཏི་གང་བ། གཞན་ཡང་རིན་བྲལ་གྱི་དངོས་པོ་སྣ་ཚོགས་དང་ལྡེབས་བྲིས་སུ་དེ་བཞིན་གཤེགས་པའི་སྐུ་བརྙན། རྟོགས་པ་བརྗོད་པའི་བརྙན་བྲིས། སྒོ་མཆོར་དུ་རྒྱལ་ཆེན་རིགས་བཞི་སོགས་ཚོན་མདངས་རྣམ་པར་བཀྲ་བའི་རྒྱུད་བྲིས་ཀྱིས་གང་བ་བཅས་ཀྱི་དགོན་པ་འདི་ལ་མདོ་སྔགས་གཉིས་ཀ་ཕྱག་བཞེས་མཛད།
དགོན་པ་ཕྱག་འདེབས་པ་པོ་རྗེ་ཤེས་རབ་བཟང་པོས་རྒྱལ་བ་ཡབ་སྲས་གསུམ། ཏཱ་ལའི་བླ་མ་སྐུ་ཕྲེང་དང་པོ། དགེ་འདུན་གྲུབ་པ། སེ་ར་རྒྱལ་སྲས་དར་བཟང་སོགས་ཡོངས་འཛིན་དམ་པ་དུ་མའི་ཞབས་པད་ཉེ་བར་བསྟེན་ཏེ་མདོ་སྔགས་རབ་འབྱམས་ལ་མི་འཇིགས་པའི་སྤོབས་པ་རྙེད་ཅིང་དེ་རྗེས་དགོན་དེར་བཀའ་ཆེན་གྱི་བཤད་པ་མཛད་པས་ཆོས་རྗེ་རྣམ་རྒྱལ་གྲགས་པ་དང་། སློབ་དཔོན་རྣམ་པ་ལྔས་གཙོས་དགེ་བའི་བཤེས་གཉེན་དགེ་འདུན་རབ་ཏུ་མང་པོ་དང་བཅས་པ་བསྡུས།
དགེ་བའི་བཤེས་གཉེན་ཆེན་པོ་བྱམས་པ་མཐའ་ཡས་ཕེབས་རྗེས་གཞུང་བཀའ་པོད་ལྔ་ལ་སྦྱངས་པ་བྱས་ཤིང་། ལྷག་པར་མཚན་ཉིད་ཀྱི་རྩོད་གྲྭ་མེ་ཏོག་བརྒྱ་ཕྲག་གཅིག་ཏུ་བཞད་པ་ལྟ་བུར་གྱུར།
སྔོ་ལྗང་ནེའུ་གསིང་རབ་ཏུ་རྒྱས་པ་ལས་ལྗོན་ཤིང་སྣ་ཚོགས་འཁྲིགས་པའི་ཆོས་ར་ཆེན་པོ་དང་། རྒྱལ་བ་ཐམས་ཅད་མཁྱེན་པའི་གཟིམ་ཆུང་། གཞན་ཡང་གསེར་འོད་རབ་ཏུ་འཕྲོ་བའི་རྒྱ་ཕིབས་ཀྱིས་མཛེས་པར་སྤྲས་པའི་དགོན་པ་འདི་སྤྱི་ལོ1962ལོ་ནས་བཟུང་བོད་རང་སྐྱོང་ལྗོངས་ཀྱི་གཙོ་གནད་རིག་དངོས་སྲུང་སྐྱོབ་སྡེ་ཚན་དུ་གཏོགས་རུང་ལོ་བཅུའི་གོད་ཆག་ནང་རྟེན་དང་བརྟེན་པར་བཅས་པ་རྩ་བཤིག་ཏུ་སོང་། ད་ལྟ་སླར་ཡང་ཉམས་གསོ་བྱས་ནས་དད་ལྡན་མང་ཚོགས་རྣམས་ཀྱི་འདོད་བློ་སྐོང་བཞིན་ཡོད་དོ། །
དོ་སྣང་ཆེ་བའི་རྩོམ།
རྩོམ་གསར། 10


text:
རྒྱ་ནག་གཞུང་གིས་བོད་མིའི་ཤེས་ཡོན་དང་འཕྲོད་བསྟེན། སྤྱི་ཚོགས་སྲ་བརྟན་སོགས་ཀྱི་ཆེད་ཨ་རིའི་གཞུང་ནས་རོགས་དངུལ་ཨ་སྒོར་ས་ཡ་ ༡༧ གནང་གཏན་འཁེལ་བ་ནི་ཨ་རྒྱ་གཉིས་ཀྱི་འབྲེལ་ལམ་ཇེ་བཟང་དུ་གཏོང་འདོད་མེད་པ་ཡིན་སྐོར་སྐྱོན་བརྗོད་བྱས་འདུག
རྒྱ་ནག་གཞུང་འབྲེལ་གོ་ལའི་དུས་བབ་ཀྱིས་གནས་ཚུལ་སྤེལ་བ་ལྟར་ན། ཉེ་སྔོན་ཨ་རིའི་གྲོས་ཚོགས་ནས་རྩིས་ལོ་ ༢༠༡༨ ལོར་བོད་ཕྱི་ནང་གཉིས་ཀྱི་བོད་མི་ཚོར་ཤེས་ཡོན་དང་འཕྲོད་བསྟེན། སྤྱི་ཚོགས་སྲ་བརྟན་སོགས་ཀྱི་ཆེད་རོགས་དངུལ་ཨ་སྒོར་ས་ཡ་ ༡༧ གནང་གཏན་འཁེལ་བར་བརྟེན། ཁ་སང་རྒྱ་ནག་གི་གྲངས་ཉུང་མི་རིགས་དང་ཆོས་རིག་ལས་དོན་ཁང་གི་མགོ་འཁྲིད་ཀྲུའུ་ཝེ་ཆིན་ཟེར་བ་དེས། ཨ་རིས་བོད་ཀྱི་ཁ་བྲལ་ཕྱོགས་ཁག་ལ་དཔལ་འབྱོར་གྱི་རྒྱབ་སྐྱོར་བྱེད་པ་ནི། ཨ་རྒྱ་གཉིས་ཀྱི་འབྲེལ་ལམ་ཇེ་བཟང་དུ་གཏོང་འདོད་མེད་པ་མ་ཟད། རྒྱ་ནག་ཡར་རྒྱས་འགྲོ་བཞིན་པ་དེ་བས་ཀྱང་མཐོང་འདོད་མེད་པ་བསྟན་ཡོད། ཅེས་བརྗོད་ཡོད།
ཡང་རྒྱ་ནག་གི་བོད་རིག་པའི་ཞིབ་འཇུག་ལྟེ་གནས་ཁང་གི་ཆེད་མཁས་པ་ལེན་ཞང་མེན་(Lian Xiangmin)ཟེར་བ་ཞིག་གིས། ཨ་རིས་བོད་ཀྱི་ཁ་བྲལ་ཕྱོགས་ཁག་ལ་རྒྱབ་སྐྱོར་བྱས་པ་ནི་ཧང་སང་དགོས་པའི་གནད་དོན་ཞིག་མ་རེད། ཨ་རི་ནི་ཕྱི་ལོ་ ༡༩༥༠ ནང་ནས་བཟུང་བཙན་བྱོལ་བོད་གཞུང་ཟེར་བ་དེ་ལ་རྒྱབ་སྐྱོར་བྱེད་མཁན་ལྟེ་བ་ཞིག་རེད། ཅེས་དང་། ཕྱི་ལོ་ ༡༩༨༠ ནང་ནས་བཟུང་ཨ་རིས་བཙན་བྱོལ་བོད་གཞུང་ཟེར་བ་དེ་ལ་དཔལ་འབྱོར་གྱི་རྒྱབ་སྐྱོར་བྱེད་མགོ་བརྩམས་ཡོད་པ་དང་། སྲིད་འཛིན་བྷུ་ཤིའི་སྐབས་སུ་བོད་རྒྱ་གྲོས་མོལ་གྱི་སྲིད་ཇུས་ལ་རྒྱབ་སྐྱོར་བྱས་ཡོད་ཀྱང་། ཕྱི་ལོ་ ༢༠༡༨ ལོ་ནི་ད་བར་ཨ་རིས་བོད་པར་རོགས་དངུལ་སྤྲད་པ་མང་ཤོས་ཆགས་ཡོད། ན་ནིང་ཕྱི་ཟླ་ ༥ བའི་ནང་སྲིད་འཛིན་ཌོ་ནལ་ཊོམ་ཕུས་རོགས་དངུལ་དེ་མཚམས་འཇོག་བྱེད་རྩིས་བྱས་ཡོད་ཀྱང་ཁོའི་བསམ་བློར་འགྱུར་བ་བྱུང་ཡོད་པ་དང་། ད་རེས་ཨ་རིའི་གཞུང་ནས་རྒྱ་ནག་ནང་གནས་པའི་བོད་མི་ཚོར་རོགས་དངུལ་སྤྲད་པ་དེས་རྒྱ་ནག་གི་ནང་སྲིད་ལ་ཐེ་གཏོགས་བྱས་པ་རེད། ཅེས་དང་། བཙན་བྱོལ་བོད་མིའི་སྒྲིག་འཛུགས་ནས་ཨ་རིའི་རོགས་དངུལ་བླངས་ཏེ་རྒྱ་ནག་གི་ནང་སྲིད་ལ་རྙོག་དྲ་བཟོ་བའི་ལག་ཆར་འགྱུར་གྱི་ཡོད་ཀྱང་། དོན་དངོས་ཐོག་བོད་ནང་གི་བརྟན་ལྷིང་ལ་ཤུགས་རྐྱེན་རྩ་བ་ནས་སྤྲོད་མི་ཐུབ་སྐོར་སོགས་བརྗོད་འདུག
འདས་ལོའི་ཕྱི་ཟླ་ ༥ པའི་ནང་སྲིད་འཛིན་ཊོམ་ཕུའི་གཞུང་ནས་ཨ་རིའི་གྲོས་ཚོགས་ལ་རྩིས་ལོ་ ༢༠༡༨ ལོའི་སྔོན་རྩིས་འཆར་འབུལ་ཞུ་སྐབས། ལོ་ལྟར་ཨ་རིའི་གཞུང་ནས་ཕྱིའི་རྒྱལ་ཁབ་ཁག་མང་པོ་ཞིག་གི་ནང་རོགས་དངུལ་འཕོན་ཆེན་གཏོང་བཞིན་པ་མང་པོ་ཞིག་ལ་གཅོག་ཆ་དང་། བོད་མིའི་རོགས་དངུལ་ཚུད་པའི་རོགས་དངུལ་ཁག་ཅིག་རྩ་བ་ནས་མཚམས་འཇོག་དགོས་པའི་འཆར་འབུལ་ཞུས་ཡོད་ཀྱང་། ཨ་རིའི་གྲོས་ཚོགས་ཀྱི་འཐུས་མི་མང་པོར་ཞུ་སྐུལ་ཞུས་པ་བརྒྱུད་འདི་ལོར་སྔར་གྱི་རོགས་དངུལ་ཐོག་རྒྱ་སྒོར་ས་ཡ་ ༣ འཕར་མ་གནང་གཏན་འཁེལ་ཡོད་འདུག
འདི་ལོར་བོད་ནང་གི་བོད་མི་ཚོར་ཆོས་དང་རིག་གཞུང་། སློབ་གསོ་དང་འཕྲོད་བསྟེན། དེ་བཞིན། ཁོར་ཡུག་སྲུང་སྐྱོབ་སོགས་ཀྱི་ཆེད་ཨ་སྒོར་ས་ཡ་ ༨ དང་། རྒྱ་གར་དང་བལ་ཡུལ་གྱི་བོད་མི་སྐྱབས་བཅོལ་བར་བོད་ཀྱི་རིག་གཞུང་སྲུང་སྐྱོབ་དང་སྤྱི་ཚོགས་སྲ་བརྟན། ན་གཞོན་མགོ་འཁྲིད་གསར་པ་སྐྱེད་བསྲིང་སོགས་ཀྱི་ཆེད་ཨ་སྒོར་ས་ཡ་ ༦ དང་། དེ་ནས་དམིགས་བསལ་རྩིས་ཐོ་ཞིག་བརྒྱུད་བོད་མིའི་སྒྲིག་འཛུགས་ཀྱི་འཛིན་སྐྱོང་མ་ལག་དང་བཅས་པའི་ལས་དོན་ཁག་སྲ་བརྟན་དང་ཚགས་ཚུད་ཡོང་སླད་ཨ་སྒོར་ས་ཡ་ ༣ བཅས་ཁྱོན་བསྡོམས་བོད་ཕྱི་ནང་གཉིས་ཀྱི་བོད་མི་ཚོར་རོགས་དངུལ་ཨ་སྒོར་ས་ཡ་ ༡༧ གནང་གཏན་འཁེལ་ཡོད་པ་རེད།
གསར་འགོད་པ། སྐལ་བཟང་སྤྱིན་པ།


text:
མངའ་མཛད་བྱུང་བའི་དུས་རབས།༥5. སྣང་མཐོང་རྩིས་ཀྱི་སྐོར། སྤྱིར་རྩིས་ཞེས་པའི་གོ་དོན་དེ་མོ་ལུང་དང་གྲངས་རྩིས་ཙམ་ལ་མི་སེམས་པར། བྱ་དངོས་ཐམས་ཅད་ལ་དཔྱད་པ་འཇུག་པའི་ཐབས་ཀྱི་རིག་པ་ཞིག་ལ་གོ་དགོས་ཏེ། དཔེར་ན། བླ་མས་ཆོས་གསུངས་རྩིས། དཔོན་པོས་བཀའ་གནང་བརྩིས། ཕྱུག་པོས་ནོར་བསགས་རྩིས། དབུལ་པོས་ལྟོ་སློང་རྩིས་སོགས་བྱ་བ་ཆེ་ཕྲ་གང་འདྲ་ཞིག་བྱེད་དགོས་ཀྱང་སོ་སོའི་འོས་བབ་དང་བསྟུན་པའི་ཁོག་རྩིས་རེ་རྒྱག་གིན་ཡོད་པ་དེ་རེད།
འདིར་སྣང་མཐོང་རྩིས་ཀྱི་རིག་པ་ཞེས་པ་དེ་ནི་གཤེན་རབ་མི་བོ་ཆེས། གཙུག་ལག་རྩིས་ཀྱི་བོན་སྒོ་སྟེ། གབ་རྩེ་འཕྲུལ་གྱི་མེ་ལོང༌། སྤར་ཁ་སྨེ་བའི་གླིང་སྐོར། འབྱུང་བ་དུས་ཀྱི་འཁོར་ལོ། ཇུ་ཞག་རྟེན་འབྲེལ་ལས་རྩིས་རྣམས་རང་གི་སྲས་འཕྲུལ་བུ་ཆུང་སོགས་ཀྱིས་ཞུས་པའི་ངོར་གསུངས། དེས་ན་གཤེན་རབ་མི་བོ་ཆེས་སྣོད་བཅུད་ཀྱི་ཁམས་རྣམས་ལ་བརྟགས་ནས་དངོས་པོ་ཐམས་ཅད་སྐྱེད་བྱེད་ཀྱི་རྒྱུའི་གཙོ་བོ་གཟུགས་ཀྱི་ཆུང་ཐ་ཕྲ་རབ་ཀྱི་རྡུལ་ཡོད་པ་ཤེས་རྟོགས་བྱུང་སྟེ། དེ་ལ་བྱེད་ལས་ཀྱི་ཆ་ནས་འབྱུང་བ་ཞེས་པ་དང༌། རིགས་མི་འདྲ་བ་དབྱེ་བའི་ཆ་ནས་ས་ཆུ་མེ་རླུང་ཞེས་མིང་བཏགས། སྤྱི་ལོའི་སྔོན་གྱི་1557ལོར་གངས་ཏི་སེའི་ནུབ་ཕྱོགས་སུ་རྒོད་རྗེ་ཀོང་ཙེ་རྒྱ་ཡི་ཡུལ་དུ་ཀོང་ཙེ་འཕྲུལ་གྱི་རྒྱལ་པོ་འཁྲུངས་པ་དང༌། དེས་རྩིས་དང་། གཏོ་མདོས་ཡས་གླུད་སྐོར་གྱི་ཡིག་ཆ་མང་པོར་བཟོས་ཤིང་ཕྱག་ལེན་གྱི་སྲོལ་གཏོད་གནང་པ་དེས། དེའི་སྐབས་སུ་རྩིས་དང་གཏོ་མདོས་སྐོར་དར་རྒྱས་ཆེན་པོ་བྱུང་ཡོད། འབྱུང་རྩིས་ནི་གཏོ་མདོས་ཡས་གླུད་རྣམས་ཀྱི་བསམ་བློའི་འབྱུང་ཁུངས་ཡིན་ལ། དེའི་ནང་དོན་གཙོ་བོ་ནི། འབྱུང་བ་སོ་སོའི་བྱེད་ལས་ལ་བརྟགས་ནས། ས་ཡི་ཁམས་ཀྱིས་འགྲུབ་བྱེད་ཀྱི་རྒྱུ་བྱེད་པ་དང༌། ཆུ་ཡི་ཁམས་ཀྱིས་གཅིག་ཏུ་སྡུད་པར་བྱེད། མེ་ཡི་ཁམས་ཀྱིས་སྨིན་པར་བྱེད། རླུང་གི་ཁམས་ཀྱིས་འཕེལ་བར་བྱེད། འབྱུང་བ་དེ་དག་ཕན་ཚུན་ཆ་སྙོམས་ཤིང་རྣམ་པ་ལུགས་འབྱུང་གི་ཚུལ་དུ་བྱུང་བ་ན། སྣོད་བཅུད་ཀྱི་དངོས་པོ་ཐམས་ཅད་སྐྱེད་པར་བཤད་དེ། འབྱུང་བ་ལྔའི་སྙིང་པོ་ལས་བྱུང་བའི་སྒོ་ང་ཆེན་པོ་གཅིག་བྱུང་ཡོད་པ་དེ་ལས་སྣོད་ཀྱི་འཇིག་རྟེན་དང༌། བཅུད་ཀྱི་སེམས་ཅན་རྣམས་ཐོག་མར་གྲོལ་ཚུལ་གསུངས་ཡོད་པ་འདི་ནི་སྲོག་ཆགས་ཀྱི་རིགས་ཐོག་མར་ཇི་ལྟར་བྱུང་ཡོད་པར་དཔྱད་པའི་སྡོམ་ཚིག་ཅིག་རེད། འབྱུང་ཁམས་འཕྲོད་སྦྱོར་གྱི་བརྟག་ཐབས་ལའང༌། མ་བུ་དགྲ་གྲོགས་ཀྱི་སྐོར་འགོ་ཞེས་དཔེའི་མིང་གིས་དོན་གསལ་བར་བྱས་པ་སྟེ། གཤེན་རབ་མི་བོ་ཆེའི་སྲས་དྲང་སྲོང་དཔྱད་བུ་ཁྲི་ཤེས་ཀྱིས་ཡབ་ཀྱི་གདམས་ངག་རྣམས་ཟིན་བྲིས་སུ་བཏབ་པའི་《སྡུག་བསྔལ་ཞི་བྱེད་གསོ་རིག་སྨན་འབུམ་དཀར་པོ་》ཡིག་རྙིང་བྲིས་མའི་ལྡེའུབས་8པའི་ཉིན་ངོས་ཕྲེང་3་པ་ལས། “ཤིང་མེ་ས་ལྕགས་ཆུ་དང་ལྔ་ཡིན་ཏེ། ། མར་བལྟས་མ་ལ་ཡར་བལྟས་བུ་ཡིན་ཏེ། ། ཚ་བོ་གྲོགས་ལ་ཕྱི་མོ་དགྲ། ། འབྱུང་བ་མ་བུ་དགྲ་གྲོགས་བརྟགས་ལ་བརྩི། ” ཞེས་སོགས་གསུངས་ཡོད་པ་འདི་དག་རྒྱུ་མཚན་དང་བཅས་པའི་སྒོ་ནས་གསུངས་པ་ཞིག་རེད། དེ་ལྟར་འབྱུང་བའི་ཁམས་ལས་འཕྲོས་ཏེ་རྩིས་ཀྱི་སྐོར་འགོ་སྣ་ཚོགས་པ་ཞིག་བྱུང་ཡོད་པ་དག་ལས།
གབ་རྩེ་འཕྲུལ་གྱི་མེ་ལོང་ནི། ལོ་གཅིག་ལ་དབང་བའི་ལོ་ཟླ་ཞག་དུས་ལ་དབང་བྱེད་པའི་ལྷ་ཀླུ་ས་བདག་ལ་སོགས་པ་ཐུན་མོང་གི་སྣང་ངོར་མངོན་དུ་མ་གྱུར་པ་རྣམས། གནས་པའི་ཡུལ། བགྲོད་པའི་ལམ། རྒྱུ་བའི་དུས་ལ་སོགས་པའི་གནད་གསང་རྣམས་གསལ་བར་སྟོན་པར་བྱེད་པའི་རྩིས་ཀྱི་རིག་པ་དེ་དག་ལ་ཟེར།
སྤར་ཁ་སྨེ་བའི་གླིང་སྐོར་ཞེས་པ་ནི། སྲིད་པ་འཇིག་རྟེན་འདི་ཉིད་མཚོན་བྱེད་དུ་ལིང་ཚེ་དགུའི་ཁོངས་སུ་སྨེ་བ་དགུ་བཀོད་པ་དང༌། ཕྱོགས་མཚམས་བརྒྱད་དུ་སྤར་ཁ་བརྒྱད་བཀོད་དེ་ལོ་ཟླ་ཞག་དུས་དང༌། བརྩི་བྱའི་ཁམས་རྣམས་ཕན་ཚུན་སྦྱར་ཏེ་ལེགས་ཉེས་བླང་དོར་གྱི་འབྲས་བུ་སྟོན་པའི་རིག་པ་ཞིག་ལ་ཟེར།
འབྱུང་བ་དུས་ཀྱི་འཁོར་ལོ་ཞེས་པ་ནི། འབྱུང་བའི་ཁམས་དང་འབྲེལ་བའི་ལོ་སྐོར་བཅུ་གཉིས་དང༌། ནམ་ཟླ་དུས་བཞི། གཟའ་སྐར་གྱི་གནས་སྟངས་སོགས་ལ་བརྟགས་ནས་ཕྱི་རོལ་ཡུལ་གྱི་འགྱུར་བ་རྣམས་རྟོགས་པར་བྱེད་ཅིང་དེ་ལ་བརྟེན་ནས་སོ་ནམ་གྱི་ལས་བྱེད་པ་དང༌། ནང་བཅུད་སེམས་ཅན་གྱི་ཁམས་ལ་འདུ་བ་འཕེལ་ཟད་འཁྲུགས་ཀྱི་ཚུལ་རྣམས་རྟོགས་པར་བྱེད་ཅིང་དེ་ལ་བརྟེན་ནས་གསོ་བར་བྱེད་པའི་གཉེན་པོའི་ཐབས་སྟོན་པ་སྟེ། མདོར་ན་སྣོད་བཅུད་ཀྱི་འབྱུང་ཁམས་རྣམས་ཕན་ཚུན་འཕྲོད་སྦྱོར་མི་འདྲ་བའི་དབང་གིས་ལེགས་ཉེས་ཀྱི་འབྲས་བུ་ཅི་རིགས་ཤིག་འབྱིན་ཐུབ་ཀྱི་ཡོད་པ་སྟོན་པའི་ཤེས་རིག་ཅིག་རེད།
ཇུ་ཞག་རྟེན་འབྲེལ་གྱི་རྩིས་ཞེས་པ་ནི། མི་རྣམས་ཐོག་མར་འཇིག་རྟེན་འདིར་སྐྱེ་བར་སྐབས་ཀྱི་ལོ་ཟླ་ཞག་དུས་ཀྱི་འབྱུང་ཁམས་སོ་སོའི་གནས་ལུགས་དེ་ལ་བརྟེན་ནས་ཚེ་འདིར་ལེགས་ཉེས་ཀྱི་རྐྱེན་ཅི་དང་ཅི་ཞིག་ཡོད་པ་སྟོན་པ་སྟེ་ཚེ་རབས་ལས་རྩིས་དང༌། སོ་སོའི་འབྱུང་ཁམས་དང་ལོ་རེ་བཞིན་གྱི་གནམ་ལོའི་འབྱུང་ཁམས་གཉིས་འཕྲོད་སྦྱོར་ལ་བརྟེན་ནས་ལོ་གཅིག་གི་རིང་ལ་ལེགས་ཉེས་ཅི་དང་ཅི་ཡོད་པར་སྟོན་པ་སྟེ་ཀེགས་རྩིས་དང༌། ཕོ་མོ་གཉིས་ཀྱི་སྲོག་ལུས་དབང་ཀླུང་སོགས་ཀྱི་འབྱུང་ཁམས་རྣམས་ཕན་ཚུན་འཕྲོད་སྦྱོར་ལ་བརྟེན་ནས་ལེགས་ཉེས་ཅི་དང་ཅི་ཞིག་ཡོད་པར་སྟོན་པ་བག་གཉེན་གྱི་རྩིས་དང༌། གཤིན་པོའི་ཁམས་དང་ཤི་དུས་ཀྱི་ལོ་ཟླ་ཞག་དུས་གཟའ་སྐར་སོགས་ཀྱི་འབྱུང་ཁམས་འཕྲོད་སྦྱོར་ལ་བརྟེན་ནས་ལེགས་ཉེས་ཅི་དང་ཅི་ཞིག་ཡོད་པར་སྟོན་པ་གཤིན་རྩིས་བཅས་ལ་ཟེར།
ཁམས་པའི་དྲ་བ་ལས་བཏུད།


text:
འུར་རྡོ་ནི་བོད་མི་རིགས་ཀྱི་ཐུན་མོང་མ་ཡིན་པའི་རྒྱང་འཕེན་སྤྱོད་ཆས་ཡོངས་ཁྱབ་ཆེ་ཤོས་ཤིག་ཡིན། བོད་ཀྱི་ཞིང་འབྲོག་ཁུལ་དུ་ད་ཆའི་བར་དར་ནས་ཁྱབ་པའི་འུར་རྡོའི་སྤྱོད་སྟངས་རྣམས་དང་།
བོད་ལྗོངས་ཀྱི་ཁ་རོབ་དང་ཆུ་གོང་སོགས་ནས་ཐོན་པའི་འབོར་ཆེ་བའི་རྡོ་རིལ་གྱི་གནའ་རྫས་རྣམས་དང་ཟུང་འབྲེལ་གྱིས་བརྟག་སྐབས། རྡོ་ཆས་གསར་པའི་དུས་ནས་བོད་རིགས་ཀྱི་མེས་པོ་རྣམས་ཀྱིས་རྡོ་འཕེན་བྱེད་ཀྱི་འུར་རྡོ་དག་བེད་སྤྱོད་བྱེད་ཀྱི་ཡོད་པར་ངོས་འཛིན་བྱས་ཆོག་པ་དང་། གཞན་ཡང་ལོ་རྒྱུས་ཆེན་མོ་ཡི་ནང་གདོད་མའི་སྤྱི་ཚོགས་ཀྱི་འཕེལ་རིམ་ནང་ཐོན་སྐྱེད་ངལ་རྩོལ་དང་འབྲེལ་ཡོད་ཀྱི་ལག་ཆ་ཐོན་ཁུངས་ཀྱི་ལོ་རྒྱུས་ལམ་ཙམ་གསལ་བར་གྲགས་པའི་ནང་། ལྔ་པར་སྨུ་རྒྱལ་ཁོ་རྗེ་ཞེས་བྱས་བཟུང་།། ད་ཕྲང་ཅང་ཕྲང་ལག་ཆར་ཞགས་པ་འཕེན།། དྲུག་པར་ཀྲོག་ཀྲོག་འདྲེ་ཡིས་དབང་བྱས་ཏེ།། ལང་ཏང་ལིང་དང་བར་ཁ་འུར་རྡོ་འཕེན།།
ཞེས་གསལ་བ་ལྟར་འུར་རྡོའི་འཕེན་རྩལ་དེ་ཉིད་བོད་ཀྱི་གདོད་མའི་སྤྱི་ཚོགས་ཀྱི་དུས་ནས་བྱུང་བར་ཐེ་ཚོམ་མེད། དེ་ནི་གནའ་བོའི་མི་རབས་རྣམས་ཀྱིས་ལག་རྡོ་འཕེན་པ་དང་། དབྱུག་པ་བེད་སྤྱོད་བྱེད་པ་བཅས་ལས་རིམ་གྱིས་འཕེལ་རྒྱས་བྱུང་བའི་གསར་གཏོད་ཀྱི་ལག་ཆ་ཞིག་ཡིན་གཤིས། ཐོག་མར་རི་དྭགས་རྔོན་བྱེད་དང་། གཡུལ་འགྱེད་བྱེད་སྐབས་ཀྱི་རྒྱང་འཕེན་དྲག་ཆས་སྟབས་བདེ་ལ་གོ་ཆོད་པ་ཞིག་ཡིན་པ་གོར་མ་ཆགས། ཐོན་སྐྱེད་དང་གཡུལ་འགྱེད་ནང་བེད་སྤྱོད་བྱས་པའི་རྒྱུན་རིང་གི་ཉམས་མྱོང་ལས་འུར་རྡོ་འཕེན་རྒྱུ་དེ་ལའང་ལུས་ཀྱི་རྩལ་སྦྱོང་བྱེད་དགོས་པའི་བསླབ་བྱ་བྱུང་སྟེ་ལས་བྲེལ་ཆུང་བའི་སྐབས་འུར་རྡོའི་འཕེན་རྩལ་སྦྱོང་བ་དང་འགྲན་སྡུར་བྱེད་པའི་བྱེད་སྒོ་དར་བ་ཡིན།
འུར་རྡོའི་འཕེན་རྩལ་འགྲན་པ་ལ་རྒྱང་རིང་ཐུང་འགྲན་པ་དང་ཚ་ཁ་འགྲན་པའི་དབྱེ་བ་གཉིས་ཙམ་ཡོད། འུར་རྡོ་འཕང་སྟེ་རྒྱང་ཚད་རིང་ཐུང་གི་རྩལ་ལག་འགྲན་པ་ལ་རྒྱང་འགྲན་པ་ཞེས་ཟེར་བ་དང་། དམིགས་འབེན་བཙུགས་ཏེ་འུར་རྡོའི་གཟེ་ཁ་འགྲན་པ་ལ་ཚ་ཁ་འགྲན་པ་ཟེར། འུར་རྡོ་ཞེས་པ་ནི་འུར་སྟོད་དང་། འུར་མཐིལ། འུར་སྨད་བཅས་ཡན་ལག་ཁག་གསུམ་ལས་གྲུབ་པའི་འདུས་གཟུགས་ཆ་ཚང་ཞིག་ཡིན།
འུར་སྟོད་(ཡ་མཆོག་ཀྱང་ཟེར་)དེ་ཉིད་ཀྱང་མཛུབ་ཁུང་(མཛུབ་རྒྱུད་དང་། དཔའ་ལུང་། འུར་འགུགས་ཀྱང་ཟེར་)དང་། ཆུ་ལུག་མགོ་ཐར་ཙམ་ཞེས་འུར་འགུགས་ཀྱི་གཤམ་དུ་ལུག་གི་མགོ་བོ་ཐར་ཙམ་གྱི་ཁུང་ཞིག་འཇོག་དགོས་པ་ནི་ལུག་གཅིག་འདེད་གཏོང་སྐབས་སྐེ་ལ་བརྒྱུས་ཏེ་ཁྲིད་ཆེད་དུ་ཡིན། འུར་སྟོད་དངོས་གཞི་བཅས་ལས་གྲུབ་པ་དང་། འུར་སྨད(མ་མཆོག་ཀྱང་ཟེར་)དེ་ནི་རྡོ་ལེན་དང་། ལྗགས་སྟེགས། ལྗགས་རྩེ། (ལྗགས་དང་ཙག་སྐད་ཀྱང་ཟེར་)ལས་གྲུབ་པ་ཡིན། འུར་མཐིལ་ནི་རི་དང་འུར་མཐིལ་དངོས་གཞི་ལས་གྲུབ་ཅིང་ཡུལ་འགའ་ཤས་སུ་དེར་སྐྱོང་དང་རྡོ་སྐྱོང་ཞེས་ཀྱང་འབོད་སྲོལ་ཡོད།
ཡོང་ཁུངས། བོད་ཀྱི་སློབ་འབྲིང་དྲ་བ།


text:
༈ བཞུགས་ཤག་ཐོ་འགོད་གསལ་བསྒྲགས།
རྒྱལ་ཕྱི་ནང་ཀུན་ལ་བཞུགས་པའི་འཕགས་ཡུལ་དཔལ་རྫོང་སར་བཤད་གྲྭ་ཆོས་ཀྱི་བློ་གྲོས་ཀྱི་མདོ་སྔགས་རབ་འབྱམས་སྨྲ་བའི་མཁན་པོ་དང་དགེ་རྒན་རྣམས་ལ།
ཞུ་གསོལ།
གསལ་བསྒྲགས་སྔོན་སོང་ལྟར། སྤྱི་ལོ་ ༢༠༡༨ ཟླ་ ༡༡ ཚེས་ ༦ ནས་ ༡༥ བར་རྫོང་སར་སྨོན་ལམ་ཆེན་མོ་གནས་མཆོག་རྡོ་རྗེ་གདན་དུ་འཚོགས་གཏན་ཁེལ་བ་བཞིན། སྨོན་ལམ་ལ་ཕེབས་པའི་སྤྲུལ་སྐུ་དང་མཁན་པོ། དཔེ་ཁྲིད་དགེ་རྒན། སྐྱོར་དཔོན་བཅས་ལ་དམིགས་བསལ་བཞུགས་ཤག་གོ་སྒྲིག་ཞུ་རྒྱུ་ལགས་ན། སྤྱི་ཟླ་ ༡༠ ཚེས་ ༡༧ ལས་མ་འགྱངས་པར་གཤམ་གསལ་འབྲེལ་གཏུག་ཁ་བྱང་གང་རུང་ཐོག་ནས་ཐོ་འགོད་གནང་རོགས་ཞུ་རྒྱུ་དང། ཐོ་འགོད་གནང་སྐབས་ སོ་སོའི་མཚན། མཚན་གནས། ད་ལྟའི་བཞུགས་གནས། འབྲེལ་གཏུག་ཞལ་པར་ཨང་གྲངས་ བཅས་ངེས་གནང་ཡོང་བ་ཞུ།
སྨོན་ལམ་གོ་སྒྲིག་ཚོགས་ཆུང་གིས། སྤྱི་ལོ་ ༢༠༡༨ ཟླ་བ་ ༡༠ ཚེས་ ༣ ཉིན།
འབྲེལ་གཏུག
གློག་འཕྲིན། dzongsarinstitute@yahoo.co.in
ཁ་པར་ཨང་གྲངས། -91 7018288248 / 9816396694
སྐད་འཕྲིན་ཁ་བྱང། DzongsarMonlam
You must be logged in to post a comment.


text:
ཡོ་ཝེ་ཆོན་གྱིས་བརྩམས།
གླེང་གཞི།
བྲམ་ཟེ་ཆོས་ལུགས་ནི་རྒྱ་གར་གྱི་སྲོལ་རྒྱུན་ཆོས་ལུགས་ཡིན་པར་མ་ཟད། རྒྱ་གར་གྱི་གནའ་བོའི་ལོ་རྒྱུས་སུ་ཤུགས་རྐྱེན་ཆེས་ཟབ་པའི་ཆོས་ལུགས་ཀྱང་ཡིན། ཆོས་ལུགས་འདི་ཕྱིས་སུ་ཧིན་ངྷུ་ཆོས་ལུགས་སུ་བསྒྱུརད། ཧིན་ངྷུ་ཆོས་ལུགས་བྱུང་འཕེལ་གྱི་གོ་རིམ་ཁྲོད་དུ་སྔོན་གྱི་བྲམ་ཟེ་ཆོས་ལུགས་སུ་མི་འདུ་བའི་ནང་དོན་ཁག་ཅིག་སླེབས་ཤིང་། རྒྱ་གར་གྱི་ཆོས་ལུགས་གཞན་དང་དམངས་ཁྲོད་ཀྱི་དད་མོས་ཀྱི་ནང་དོན་ཚུར་བསྡུ་རུབ་བྱས། གནའ་བོའི་བྲམ་ཟེ་ཆོས་ལུགས་དང་མི་འདྲ་བའི་ཆ་མང་དུ་ཕྱིན་མོད། འོན་ཀྱང་། ཧིན་ངྷུ་ཆོས་ལུགས་གྲུབ་པའི་གཞི་རྩའི་རྣམ་གཞག་གཙོ་བོ་ནི་བྲམ་ཟེ་ཆོས་ལུགས་ཀྱི་བསམ་བློ་ཡིན་པ་རེད། ཉེ་དུས་སུ། ཧིན་ངྷུ་ཆོས་ལུགས་ནི་རྒྱ་གར་མ་ཟད། འཛམ་གླིང་སྒང་གི་རྒྱལ་ཁབ་གཞན་དག་ལ་ཤུགས་རྐྱེན་ཟབ་མོ་ཐེབས་ཡོད་པ་རེད། དེའི་ཕྱིར། གནའ་བོའི་བྲམ་ཟེ་ཆོས་ལུགས་ཀྱིས་རྣམ་པ་གསར་བའི་ལམ་ནས་འཛམ་གླིང་གི་ཆོས་དད་པ་དང་འདི་འདྲའི་ཆོས་གཞན་ལ་དད་པའི་མང་ཚོགས་ལ་ཤུགས་རྐྱེན་ཟབ་མོ་འཇོག་བཞིན་ཡོད་ཅེས་སྨྲ་ཡང་བཏུབ་བོ།།
དྲང་མོར་ཞུས་ན། བྲམ་ཟེ་ཆོས་ལུགས་ནི་ཀྲུང་གོའི་མང་ཚོགས་ལ་མཚོན་ན་ལྟོས་བཅོས་ཀྱིས་རྒྱུས་མངའ་མེད་པའི་ཆོས་ལུགས་ཤིག་རེད། ཀྲུང་གོའི་མི་རྣམས་རྒྱུས་མངའ་ཡོད་པའི་རྒྱ་གར་གྱི་ཆོས་ལུགས་ནི་སངས་རྒྱས་ཆོས་ལུགས་རེད། རྒྱ་གར་གྱི་ཆོས་ལུགས་ཁྲོད་ཀྲུང་གོའི་རིག་གནས་དང་ཀྲུང་གོའི་བསམ་བློའི་ལོ་རྒྱུས་ལ་ཤུགས་རྐྱེན་ཅུང་ཟབ་པ་ནི་སངས་རྒྱས་ཆོས་ལུགས་ཡིན་པ་རེད། ཡིན་ནའང་། རྒྱ་གར་གྱི་སངས་རྒྱས་ཆོས་ལུགས་ཁྲོད་ཀྱི་ལྟ་གྲུབ་མང་པོ་བྲམ་ཟེ་ཆོས་ལུགས་དང་འབྲེལ་བ་ཤིན་ཏུ་ཟབ། དེ་བས་ན། སངས་རྒྱས་ཆོས་ལུགས་དང་འགྲོགས་ཏེ། བྲམ་ཟེ་ཆོས་ལུགས་ཀྱིས་བརྒྱུད་པའི་ཚུལ་གྱིས་ཀྲུང་གོའི་རིག་གནས་ལ་ཤུགས་རྐྱེན་ཟབ་མོ་བཞག་ཡོད་པ་རེད་ཅེས་སྨྲ་བར་རིགས་སོ།། སངས་རྒྱས་ཆོས་ལུགས་ལ་མཚོན་ནས་བཤད་ན། དེའི་ནང་གི་ལྟ་གྲུབ་མང་པོ་དང་། སྒོས་སུ་ཆེས་སྔ་ཤོས་ཀྱི་སངས་རྒྱས་ཆོས་ལུགས་ཀྱི་ལྟ་གྲུབ་མང་པོ་ནི། བྲམ་ཟེ་ཆོས་ལུགས་ལ་དགག་བཞག་དང་ལེན་གྱིས་གྲུབ་པ་རེད། སངས་རྒྱས་ཆོས་ལུགས་ཀྱི་ཡིག་ཆ་མང་པོའི་ཁྲོད་དུ། བྲམ་ཟེ་ཆོས་ལུགས་དང་འབྲེལ་བའི་ནང་དོན་མང་པོ་ཐོན་ཡོད་དེ། བྲམ་ཟེ་ཆོས་ལུགས་དང་ལྟ་བའི་ཆ་ནས་དགག་བཞག་སྤོང་གསུམ་དང་། ཡང་ན། བྲམ་ཟེ་ཆོས་ལུགས་ཀྱི་འབྲེལ་ཡོད་གནད་དོན་གླེང་བའོ།། བྲམ་ཟེ་ཆོས་ལུགས་ལ་རྒྱུས་ལོན་མ་བྱས་ཚེ། ཕྱོགས་སྒོར་མོ་ནས་སངས་རྒྱས་ཆོས་ལུགས་ཀྱི་ལྟ་གྲུབ་ཀྱི་འབྱུང་ཁུངས་དང་ལོ་རྒྱུས་ལ་ཉམས་ཞིབ་བྱེད་པའི་ཐད་ལ་དཀའ་ངལ་ཅུང་ཆེན་པོ་ཡོད་པ་རེད། དོན་སྙིང་འདིའི་ངོས་ནས་བཤད་ན། བྲམ་ཟེ་ཆོས་ལུགས་ལ་ཉམས་ཞིབ་བྱེད་པ་དེ་སངས་རྒྱས་ཆོས་ལུགས་ཤེས་རྟོགས་བྱེད་པར་བླ་ན་མེད་པའི་དོན་སྙིང་ཡོད། དེ་དང་བསྟུན་ནས་གླེང་ན། བྲམ་ཟེ་ཆོས་ལུགས་ལ་དང་དོད་བགྱིས་པ་དེ་ཀྲུང་གོའི་རིག་གནས་ངོས་ནས་ཀྱང་དགོས་ངེས་ཤིག་ཏུ་གྲུབ་བོ།།
རིག་གཞུང་ཉམས་ཞིབ་ཀྱི་ངོས་ནས་བཤད་ན། བྲམ་ཟེ་ཆོས་ལུགས་ཀྱི་ཉམས་ཞིབ་རིན་ཐང་དེ་ཉིད་ད་དུང་ཕྱོགས་གཞན་ནས་མངོན་ཐུབ་སྟེ། བྲམ་ཟེ་ཆོས་ལུགས་ནི་རྒྱ་གར་གྱི་ཅུང་སྔ་ཤོས་ཀྱི་ཆོས་ལུགས་སུ་ཆགས་པས། ཆོས་ལུགས་འདིའི་ཁྲོད་ཀྱི་ལྷའི་རྣམ་ཤེས་ལ་དད་པའི་ཐོག་མའི་རྣམ་པ་དང་། མཆོད་སྦྱིན་གྱི་ཐོག་མའི་རྣམ་པ་དང་རིགས་དབྱེ་སོགས་ནི་མིའི་རིགས་ཀྱི་ཐོག་མའི་ཆོས་ལུགས་བྱུང་བ་ལ་ཞིབ་འཇུག་བྱེད་པའི་དཔྱད་གཞིའི་རྒྱུ་ཆ་གལ་ཆེན་དུ་མཐོང་། ཡང་གཅིག་བཤད་ན། བྲམ་ཟེ་ཆོས་ལུགས་ཀྱི་ཐོག་མའི་རྣམ་པ་ནི་སྤྱིར་བཏང་ཆོས་ལུགས་བྱུང་བའི་རྒྱུ་རྐྱེན་དང་། ཆོས་ལུགས་གྲུབ་པའི་སྤྱིར་བཏང་ཆོས་ཉིད་དམ་ཁྱད་ཆོས་ལ་ཞིབ་འཇུག་བྱེད་པར་རིན་ཐང་ཆེན་པོ་ཡོད། བྲམ་ཟེ་ཆོས་ལུགས་ཀྱི་ཕྱིས་ཀྱི་འཕེལ་རྒྱས་དང་འགྱུར་ལྡོག། རྗེས་ཀྱི་རྒྱ་གར་གྱི་སྤྱི་ཚོགས་ཀྱི་ལྷ་ལ་དད་པའི་རྣམ་པ་དང་། ཆོ་ག་སོགས་ནི་འཛམ་གླིང་ཆོས་ལུགས་རིག་པའི་བྱུང་འཕེལ་གྱི་ཉམས་ཞིབ་ཁ་ཕྱོགས་ཡིན་ནོ།།
བྲམ་ཟེ་ཆོས་ལུགས་ཀྱིས་གཏན་ལ་ཕབ་པའི་འཚོ་བའི་གོམས་སྲོལ་ནི་རྒྱ་གར་ཁོ་ན་ཉིད་ལ་མངའ་བའི་གཙོ་རྒྱུགས་ཆོས་ལུགས་ཀྱི་འདུ་ཤེས་ཀྱི་ཤུགས་རྐྱེན་འོག་གི་སྤྱི་ཚོགས་འབྲེལ་བའི་ལྟ་གྲུབ་ཡིན་ཞིང་། དེ་ཉིད་ནི་གནའ་རབས་རྒྱ་གར་གྱི་ཆོས་ལུགས་གྲུབ་མཐའ་སྨྲ་བས་བཏོན་པའི་མི་དང་མིའི་བར་གྱི་ཡོད་འོས་པའི་འབྲེལ་བའི་ཐད་ཀྱི་ལྟ་གྲུབ་གཙོ་བོའི་ནང་གི་གཅིག་གོ། ལྟ་གྲུབ་འདི་རིགས་ཀྱི་ཁྲོད་དུ། གནའ་རབས་རྒྱ་གར་གྱི་ལྟ་གྲུབ་རྣམ་གཞག་གམ་སྦྱོར་བའི་ལྟ་གྲུབ་མི་ཉུང་བ་ཞིག་འདུ་ཞིང་། ད་དུང་ཆབ་སྲིད་ཀྱི་ལྟ་གྲུབ་དང་། ཁྲིམས་འཛིན་ལྟ་གྲུབ། དམངས་སྲོལ་གྱི་འདུ་ཤེས་སོགས་ཀྱང་འདུ། འདིའི་ཕྱོགས་ཀྱི་ནང་དོན་རྣམས་ནི་མིའི་རིགས་ཀྱི་སྤྱི་ཚོགས་བྱུང་འཕེལ་དང་། ཆབ་སྲིད་བྱུང་འཕེལ། དཔལ་འབྱོར་བྱུང་འཕེལ་བཅས་ལ་ཉམས་ཞིབ་བྱེད་པར་རིན་ཐང་གལ་ཆེན་ལྡན།
བྲམ་ཟེ་ཆོས་ལུགས་ཀྱི་མཚན་ཉིད་རིག་པ་ནི་འཛམ་གླིང་མཚན་ཉིད་རིག་པར་ཞིབ་འཇུག་བྱེད་པའི་ངོས་ནས་ཀྱང་དོན་སྙིང་གལ་ཆེན་ལྡན། རྒྱ་གར་ནི་འཛམ་གླིང་མཚན་ཉིད་རིག་པའི་ཆེས་སྔ་ཤོས་ཀྱི་འབྱུང་ཁུངས་གྲས་ཀྱི་གཅིག་གོ། རྒྱ་གར་གྱི་མཚན་ཉིད་རིག་པ་དང་། ཀྲུང་གོའི་མཚན་ཉིད་རིག་པ། ནུབ་གླིང༼ ཡོབ་གླིང་། ༽མཚན་ཉིད་རིག་པ་གསུམ་ལ་འཛམ་གླིང་མཚན་ཉིད་རིག་པའི་མ་ལག་གསུམ་དུ་འབོད་ཅིང་། འཛམ་གླིང་དཔལ་ཡོན་གྱི་ལོ་རྒྱུས་སུ་གདན་ཐོབ་མངོན་པར་གསལ་ཏོ།། དེར་མ་ཟད། བྲམ་ཟེ་ཆོས་ལུགས་ཀྱི་མཚན་ཉིད་རིག་པ་ནི་རྒྱ་གར་མཚན་ཉིད་རིག་པའི་རྩ་བའི་ནང་དོན་དང་སྲོག་ཤིང་གཙོ་བོ་ཡིན་པ་རེད། རྒྱ་གར་གྱི་གནའ་རབས་མཚན་ཉིད་རིག་པ་དེ་ཉིད་ཚད་ངེས་ཅན་ཞིག་ནས་ཆོས་ལུགས་ཀྱི་བསམ་བློའམ་ཆོས་ལུགས་གྲུབ་མཐའི་ཁྲོད་མངོན་པའི་མཚན་ཉིད་རིག་པ་ཡིན་ལ། རྒྱ་གར་གྱི་མཚན་ཉིད་རིག་པའི་གྲུབ་མཐའི་ཁྲོད་དུ་ཆོས་ལུགས་ཀྱི་གྲུབ་ཆ་མེད་མཁན་ཤིན་ཏུ་ཉུང་། བྲམ་ཟེ་ཆོས་ལུགས་ཀྱི་མཚན་ཉིད་རིག་པ་དང་སངས་རྒྱས་ཆོས་ལུགས་ཀྱི་མཚན་ཉིད་རིག་པ་ཚང་མར་འཛམ་གླིང་ཆོས་ལུགས་མཚན་ཉིད་རིག་པའི་ཁྲོད་དུ་འཐུས་ཚབ་རང་བཞིན་ལྡན་པའི་བསམ་བློའི་ནང་དོན་ཡོད་པ་ཡིན་པ་དང་། མིའི་རིགས་ཀྱི་གཞུང་ལུགས་བསམ་བློའི་བྱུང་འཕེལ་སྟེང་ཐུན་མིན་གྱི་ཁྱད་ཆོས་མངའ་འོ།།
བྲམ་ཟེ་ཆོས་ལུགས་དེ་ཉིད་བྱུང་བ་དང་འཕེལ་བའི་གོ་རིམ་ཁྲོད་དུ། རྒྱ་གར་ཆོས་ལུགས་གྲུབ་མཐའ་གཞན་དང་མི་འདྲ་བའི་ཁོ་རང་གི་ཁྱད་ཆོས་ཡོད་པར་སྣང་སྟེ། དེ་ཡང་ཁོ་རང་གི་བྱུང་བ་དང་། གལ་ཆེའི་བསྟན་བཅོས། ད་དུང་སྤྱི་ཚོགས་ཀྱི་མི་ཆོས་བསམ་བློ་སོགས་ལས་མངོན་པ་ཅུང་གསལ་ཏོ།།
རྒྱ་གར་གྱི་ལོ་རྒྱུས་སུ་དར་རྒྱས་ཆེ་བའི་ཆོས་ལུགས་གྲུབ་མཐའ་གཞན་དག་སྟེ། དཔེར་ན་སངས་རྒྱས་ཆོས་ལུགས་དང་། གཅེར་བུ་བའི་ཆོས། ཞི་ཁེ་ཆོས་ལུགས། དབྱི་སི་ལམ་གྱི་ཆོས་ལུགས་སོགས་ལ་ཆོས་ལུགས་དེ་ཉིད་ཀྱི་སྲོལ་འབྱེད་པའམ་སྟོན་པ་ཡོད་པ་རེད། དཔེར་ན། སངས་རྒྱས་ཆོས་ལུགས་ཀྱི་ཤྰཀྱ་ཐུབ་པ་དང་། གཅེར་བུ་བའི་དཔའ་བོ་ཆེན་པོ། ཞི་ཁེ་ཆོས་ཀྱི་ནྰ་ནྰ་ཁི། དབྱི་སི་ལམ་གྱི་སྦྲང་རྩི་བློ་གྲོས་བཅས་སོ།། ཡིན་ནའང་། བྲམ་ཟེ་ཆོས་ལུགས་ལ་ཆེས་ཐོག་མའི་ཆོས་བརྒྱུད་གྲུབ་མཐའི་སྟོན་པ་མེད་དོ།། ཆོས་ལུགས་འདིའི་ཐོག་མའི་རྣམ་པ་ནི་ཅུང་མི་གསལ་བའམ་གྲུབ་མཐའི་ཁྱད་ཆོས་མི་གསལ་བའི་ཆོས་ལུགས་བསམ་བློ་རིགས་ཤིག་རེད། འདིའི་ཆེས་ཐོག་མའི་རྣམ་པ་ནི་ཕྱི་ཚུལ་དུ་མི་ཆེ་གེ་མོའི་བསམ་བློ་དཀྱིལ་སྙིང་དུ་འཛིན་པའམ་རྣམ་གཞག་ཅིག་གཞིར་བཟུང་སྟེ་མཆེད་པ་ནི་མ་ཡིན་པར། མི་སྐོར་ཞིག་གམ་གྲལ་རིམ་གྱི་མིའི་ལྟ་གྲུབ་བམ་འདོད་ཚུལ་རིམ་པར་འཕེལ་རྒྱས་སུ་ཕྱིན་པ་རེད། བྱེ་བྲག་ཏུ་བཤད་ན། རྒྱ་གར་གྱི་རིགས་རུས་ལམ་ལུགས་དང་ཐད་ཀར་འབྲེལ་བ་ཡོད། རིགས་རུས་ལམ་ལུགས་མ་གྲུབ་སྔོན་རྒྱ་གར་དུ་ཆོས་ལུགས་དད་མོས་རེ་འགའ་གཞི་གྲུབ་མོད། དད་མོས་དེ་དག་བྲམ་ཟེ་ཆོས་ལུགས་བྱུང་རྗེས་དེ་དག་ལས་ལེགས་ཆ་དང་དགེ་མཚན་མི་ཉུང་བ་ཚུར་བསྡུས་ཡོད་པ་རེད། དེ་ལྟ་ནའང་། བྲམ་ཟེ་ཆོས་ལུགས་ཀྱི་ཆོས་ཀྱི་རྐང་བའམ་ལྟ་གྲུབ་ཀྱི་སྙིང་བོ་ནི་རྒྱ་གར་གྱི་རིགས་རུས་ལམ་ལུགས་བྱུང་རྗེས་ཀྱི་འབྲས་བུ་ཡིན་ཞིང་། གཙོ་བོ་རྒྱ་གར་གྱི་རིགས་རུས་ལམ་ལུགས་ཁྲོད་དུ་བྲམ་ཟེ་ཆོས་ལུགས་མཆོད་སྦྱིན་གྲལ་རིམ་གྱི་ལྟ་གྲུབ་མཚོན་གྱི་ཡོད། འདི་ཆོས་ལུགས་གྲུབ་མཐའ་གཞན་དང་ཁྱད་པར་ཡོད་དོ།།
བྲམ་ཟེ་ཆོས་ལུགས་ཀྱི་ཡིག་ཆའི་ཕྱོགས་ནས་ཀྱང་ཁྱད་ཆོས་དང་ལྡན་པ་ཞིག་ཡིན། རྒྱ་གར་གྱི་ཆོས་ལུགས་གྲུབ་མཐའ་གཞན་གྱི་ཁྲོད་དུ། སྤྱིར་བཏང་དུ་བཤད་ན། སྟོན་པའི་མདོ་དང་གསུང་རབ༼ སྟོན་པའི་མདོ་དང་བསྟན་བཅོས་སུ་ཁས་འཆེས་པ། ༽ ནི་ཆོས་ལུགས་དེ་ཉིད་རྐང་ཚུགས་པའི་རྩ་བ་དང་བསྟན་བཅོས་སུ་བརྩི། དཔེར་ན། སངས་རྒྱས་ཆོས་ལུགས་ཁྲོད་ཀྱི་བཀའ་བསྟན། གཅེར་བུ་བའི་གོས་དཀར་ཅན་གྱིས་འདོད་པའི་ཡན་ལག་བཅུ་གཅིག་པ་ཚང་མ་སྟོན་པའི་བཀའ་འམ་བསྟན་བཅོས་སུ་འདོད། ཡིན་ནའང་། བྲམ་ཟེ་ཆོས་ལུགས་ཀྱི་ཆེས་སྔ་ཤོས་ཀྱི་བསྟན་བཅོས་ཏེ་རིག་བྱེད་ལ་རྩོམ་མཁན་མེད་པར་འདོད་པ་རེད། དེ་ནི་རང་བྱུང་ཡིན་པར་སྨྲ། རིག་བྱེད་ནི་ཆེས་ཐོག་མའི་དུས་སུ་བྲམ་ཟེ་ཆོས་ལུགས་པ་རྣམས་ཀྱིས་བརྩམས་པའི་བསྟན་བཅོས་ཡིན་པ་མ་རེད། ཡིན་ནའང་། ཕྱིས་སུ་བྲམ་ཟེ་ཆོས་ལུགས་པས་རང་ཉིད་ཀྱིས་བྱས་པའི་བསྟན་བཅོས་སུ་ཁས་ལེན། ད་དུང་། ད་ལྟ་བྲམ་ཟེ་ཆོས་ལུགས་ཀྱི་ལྟ་དགོངས་ཀྱི་ཡིག་ཆ་མང་པོ་ལས་རེ་འགའ་གཞི་རྩའི་སྟེང་བྲམ་ཟེ་ཆོས་ལུགས་ཀྱི་བསྟན་བཅོས་ཁ་རྐྱང་ཉིད་ཡིན་པ་མ་རེད། རིག་བྱེད་ཀྱི་ཁྲོད་དུ་བྲམ་ཟེ་ཆོས་ལུགས་ཀྱི་ནང་དོན་མི་ཉུང་བ་ཞིག་ཕུད། རྒྱ་གར་གྱི་ལོ་རྒྱུས་སྙན་རྩོམ་གཉིས་ཏེ། 《མ་ཧ་བྷ་ར་ད།》 དང་། 《དགའ་བྱེད་ར་མ་ཎ།》གཉིས་ཀྱི་ཁྲོད་དུའང་། ནང་དོན་མི་ཉུང་བ་ཞིག་གིས་ཐད་ཀར་དུ་བྲམ་ཟེ་ཆོས་ལུགས་ཀྱི་ལྟ་གྲུབ་མཚོན་གྱི་ཡོད་མོད། འོན་ཀྱང་། ནང་དོན་ཕལ་ཆེ་བ་ནི་སྐབས་དེའི་སྤྱི་ཚོགས་ཀྱི་འཚོ་བ་མཚོན་པའི་རྩོམ་རིག་གཏམ་རྒྱུད་ཡིན་པ་རེད། དེས་ན། བརྒྱུད་པའི་ཚུལ་གྱིས་བྲམ་ཟེ་ཆོས་ལུགས་ཀྱི་ལྟ་གྲུབ་ཁ་ཅིག་མཚོན་གྱི་ཡོད། བྲམ་ཟེ་ཆོས་ལུགས་དང་འབྲེལ་བའི་ཡིག་ཆའི་ཁྲོད་ཕལ་ཆེ་བ་ཞིག་ནི་ཕྱོགས་རེ་བའི་སྒོ་ནས་སམ་ཚད་ངེས་ཅན་ཞིག་ནས་བྲམ་ཟེ་ཆོས་ལུགས་ཀྱི་ལྟ་གྲུབ་མཚོན་གྱི་ཡོད་པ་རེད། སྣ་སྒོར་མོ་ནས་བཤད་ན་གྲུབ་མཐའ་འདི་ཉིད་ཁོ་ནར་བདག་པའི་བསྟན་བཅོས་རང་བཙན་པ་ཡིན་པར་སྨྲ་མི་འོས། འདིའི་ཕྱོགས་ཀྱང་སངས་རྒྱས་ཆོས་ལུགས་སོགས་ཆོས་བརྒྱུད་གྲུབ་མཐའ་གཞན་དང་མི་འདྲའོ།།
བྲམ་ཟེ་ཆོས་ལུགས་ཀྱི་སྤྱི་ཚོགས་ཀྱི་མི་ཆོས་བསམ་བློའི་ཆོས་བརྒྱུད་གྲུབ་མཐའ་ཡང་འབུར་ཐོན་ཡིན། སྤྱི་ཚོགས་ཀྱི་མི་ཆོས་བསམ་བློ་འདི་རིགས་གྲུབ་པ་ནི་རྒྱ་གར་གྱི་རིགས་རུས་ལམ་ལུགས་དང་ཐད་ཀར་འབྲེལ་བ་ཡོད་པ་རེད། འདིས་གཅིག་བསྡུས་ཀྱིས་བྲམ་ཟེ་ཆོས་ལུགས་ནི་བླ་ན་མེད་པ་ཡིན་པའི་ལྟ་དགོངས་མཚོན། མི་ཆོས་བསམ་བློ་འདིའི་ཁྲོད་ཀྱི་དགེ་སྡིག་གི་ཚད་གཞི་གཙོ་བོ་ནི་རིགས་རུས་ལམ་ལུགས་བརྩི་སྲུང་བྱེད་མིན་གཞིར་བཟུང་ཡོད་མེད་ཀྱིས་ཐག་གཅོད་ཀྱིན་ཡོད། བརྩི་སྲུང་བྱེད་པ་ནི་དགེ་བ་དང་། མི་བྱེད་པ་ནི་སྡིག་པ་ཡིན་པ་རེད། བྲམ་ཟེ་ཆོས་ལུགས་དང་སངས་རྒྱས་ཆོས་ལུགས་སོགས་ཀྱི་ཆོས་བརྒྱུད་གྲུབ་མཐའི་མི་ཆོས་བསམ་བློའི་ཁྲོད་དུ་མཐུན་སའམ་འདྲ་ས་མང་པོ་ཡོད། དེ་ནི་དེ་དག་དཔུང་བ་མཉམ་ཞིབ་ཀྱིས་འཕེལ་སྐབས་ཕན་ཚུན་གྱི་ལེགས་ཆ་དང་ལེན་བྱས་པ་ལས་བྱུང་བ་རེད། ཡིན་ནའང་། རིགས་རུས་ཕན་ཚུན་གྱི་འབྲེལ་བའི་སྟེང་དུ། བྲམ་ཟེ་ཆོས་ལུགས་ཀྱིས་རིགས་རུས་མཐོ་དམའ་བཙན་གཉོམ་གྱི་ཁྱད་པར་རྒྱུན་བསྐྱངས་ཀྱིས་ཤུགས་ཆེན་པོས་སྲུང་སྐྱོབ་བྱེད་པ་རེད། འོན་ཏེ། སངས་རྒྱས་ཆོས་ལུགས་སོགས་ཀྱིས་ཚད་ངེས་ཅན་ཞིག་ནས་འདྲ་མཉམ་གྱི་ལྟ་ཚུལ་བཏོན་པ་རེད། བྲམ་ཟེ་ཆོས་ལུགས་དང་ཕྱིས་ཀྱི་ཧིན་ངྷུ་ཆོས་ལུགས་ཀྱི་སྤྱི་ཚོགས་མི་ཆོས་རྣམ་གཞག་གིས་རྒྱ་གར་གྱི་ལོ་རྒྱུས་སུ་ཡུན་རིང་བོའི་གོ་བབ་གལ་ཆེན་བཟུང་ཡོད། གནས་བབ་འདི་རྒྱ་གར་རང་དུ་ཉེ་དེང་གི་སྤྱི་ཚོགས་བར་དུ་རྒྱུན་བསྐྱངས་ཏེ་ཐོན། ཆོས་ལུགས་དང་སྤྱི་ཚོགས་བཅོས་སྒྱུར་ལས་འགུལ་གྱི་རྗེས་སུ་འགྱུར་ལྡོག་ཕྲན་ཙམ་བྱུང་ཡོད་མོད། སྔར་བཞིན་དུ་མི་དམངས་ལ་ཤུགས་རྐྱེན་ཐེབས་མུས་སུ་མཆིས་སོ།།
དེབ་འདི་ས་བཅད་དགུ་རུ་ཕྱེས་ཤིང་། ས་བཅད་དང་པོའི་ནང་དུ་བྲམ་ཟེ་ཆོས་ལུགས་ཀྱི་ཆེས་སྔ་ཤོས་ཀྱི་ཆོས་ཀྱི་རྐང་བ་དང་བྱུང་འཕེལ་ལོ་རྒྱུས་ཀྱི་བརྒྱུད་རིམ་བརྗོད་ཡོད། དེ་ནི་ཀློག་པ་པོས་བྲམ་ཟེ་ཆོས་ལུགས་ཀྱི་ཆོས་ཀྱི་རྐང་བ་དང་བྱུང་འཕེལ་ལོ་རྒྱུས་རགས་ཙམ་ངེས་པའི་ཕྱིར་དང་། ས་བཅད་གཉིས་པར། བྲམ་ཟེ་ཆོས་ལུགས་ཀྱི་བསྟན་བཅོས་གཙོ་བོ་སྟེ། དེར་ཟིན་བྲིས་རེག་ཟིག་དང་བྲམ་ཟེ་ཆོས་ལུགས་ལ་འབྲེལ་ཆེ་བའི་ཡིག་ཆ་དང་ཐད་ཀར་ཆོས་ལུགས་འདིར་གཏོགས་པའི་གསུང་རབ་འདུ། དེའང་གཙོ་བོ་རྒྱུ་ཆའི་ཕྱོགས་ནས་ཀློག་པ་པོས་བྲམ་ཟེ་ཆོས་ལུགས་ཀྱི་གཞི་རྩའི་གནས་ཚུལ་ལ་རྒྱུས་ལོན་པའི་ཆེད་ཡིན། ས་བཅད་གསུམ་པའི་ནང་དུ། རིག་བྱེད་ཉེར་གུས་ཀྱི་གཞུང་དུ་གསལ་བའི་རྐང་ཚུགས་པའི་བྲམ་ཟེ་ཆོས་ལུགས་ཀྱི་གཞི་རྩའི་ལྟ་གྲུབ་ཀྱིས། ཆོས་ལུགས་འདིའི་སྲོག་ཤིང་གི་ལྟ་གྲུབ་དང་འབྱུང་ཁུངས་གསལ་བོར་དོད་པའི་ཕྱིར་དང་། ས་བཅད་བཞི་བར། མ་ནུ་ཞེས་བྱ་བའི་ཆོས་གཞུང་རྟོག་ཞིབ་ཀྱི་ཡུལ་གཙོ་བོར་འཛིན་ཅིང་། བསྟན་བཅོས་འདིའི་ཁྲོད་གསལ་བའི་གནའ་རབས་བྲམ་ཟེ་ཆོས་ལུགས་ཀྱི་སྤྱི་ཚོགས་འཚོ་བའི་ཚད་གཞི་གཅིག་བསྡུས་ཀྱིས་མཚོན་པར་བྱས་ཡོད། ས་བཅད་ལྔ་པའི་ནང་དུ། བྲམ་ཟེ་ཆོས་ལུགས་ཀྱི་ལྷ་ལ་དད་མོས་བྱེད་པའི་སྣང་ཚུལ་སྤྱི་བཤད་བྱས་ཏེ། དེར་བསྟུན་གྱིས་ཆོས་ལུགས་འདིའི་ལྷ་ཡོད་སྨྲ་བའི་བསམ་བློའི་ཁྱད་ཆོས་དང་འཕེལ་རྒྱས་ཀྱི་ལམ་བུ་གཟུགས་ཅན་བཞིན་དུ་མཚོན་པར་བྱས་ཡོད། ས་བཅད་དྲུག་པའི་ནང་དུ། བྲམ་ཟེ་ཆོས་ལུགས་ཀྱི་མཚན་ཉིད་རིག་པའི་གྲུབ་མཐའ་གཙོ་བོ་སྟེ། རྩ་བའི་སྡེ་དྲུག་ཅུང་ཆ་ཚང་བའི་སྒོ་ནས་ཞིབ་བརྗོད་བྱས་ཡོད། ས་བཅད་བདུན་པར། བྲམ་ཟེ་ཆོས་ལུགས་དང་གནའ་བོའི་རྒྱ་གར་གྱི་ཆོས་ལུགས་མཚན་ཉིད་རིག་པའི་གྲུབ་མཐའ་གཞན་བར་གྱི་འབྲེལ་བར་ཉམས་ཞིབ་བྱས་ཡོད་དེ། དེའང་གཙོ་བོ་བྲམ་ཟེ་ཆོས་ལུགས་དང་དགེ་སྦྱོང་ཆོས་ལུགས། གཅེར་བུ་བའི་ཆོས། རྒྱང་པན་པའི་ཆོས་བཅས་ཀྱི་འབྲེལ་བར་ཞིབ་བསྡུར་གྱིས་དབྱེ་ཞིབ་བྱས་ཡོད། ས་བཅད་བརྒྱད་པར། ཆེད་དམིགས་ཀྱིས་བྲམ་ཟེ་ཆོས་ལུགས་དང་སངས་རྒྱས་ཆོས་ལུགས་ཀྱི་གཞུང་ལུགས་འདྲ་ས་དང་མི་འདྲ་ས། གཞི་མཐུན་དུ་སྨྲ་བའི་བསམ་བློ་ལ་དཔྱད་པ་བཏང་ཡོད་དེ། དེའང་ཆོས་ལུགས་གཉིས་ཀྱི་ཁྲོད་ཞུང་ལུགས་གནད་དོན་འགངས་ཆེན་རེ་ཟུང་གཞིར་བཟུང་ཞིབ་བསྡུར་དང་། དེ་དང་སྦྲགས། བྲམ་ཟེ་ཆོས་ལུགས་དང་སངས་རྒྱས་ཆོས་ལུགས་གཉིས་ཀྱི་ལྟ་གྲུབ་ལོ་རྒྱུས་སུ་འབྲེལ་བ་བྱུང་བ་ལ་ཉིང་བསྡུས་ཀྱིས་རྟོག་ཞིབ་བྱས་ཡོད། ས་བཅད་དགུ་བར། བྲམ་ཟེ་ཆོས་ལུགས་ཀྱིས་ཉེ་དེང་རབས་རྒྱ་གར་གྱི་སྤྱི་ཚོགས་ལ་ཐེབས་པའི་ཤུགས་རྐྱེན་བརྗོད་ཅིང་། བྱེ་བྲག་ཏུ། ཉེ་དེང་གི་རྒྱ་གར་གྱི་བསམ་བློ་བ་གཙོ་བོ་དང་བྲམ་ཟེ་ཆོས་ལུགས་བར་གྱི་འབྲེལ་བ། ད་དུང་ཉེ་དེང་རྒྱ་གར་གྱི་བསམ་བློ་བའི་སྡེ་ཡིས་བྲམ་ཟེ་ཆོས་ལུགས་ཀྱི་ལྟ་གྲུབ་བརྒྱུད་འཛིན་དང་འཕེལ་རྒྱས་ཕྱིན་པའི་ཁྱད་ཆོས་སོགས་ལ་དཔྱད་པ་བཏང་ཡོད།
དེབ་འདི་འབྲི་བའི་གོ་རིམ་ཁྲོད་དུ་དཔྱད་གཞིའི་རྒྱུ་ཆ་མང་པོ་ཞིག་བལྟ་ཀློག་བྱས་ཡོད། རྒྱུ་ཆ་འདི་དག་ལས་རེ་འགའ་ནི་མ་རྩོམ་ཡིན་ལ། རེ་འགའ་ནི་རྒྱལ་ཕྱི་ནང་གི་མཁས་པ་རྣམས་ཀྱི་འབྲེལ་ཡོད་བརྩམས་ཆོས་ཡིན། ཞིབ་ཏུ། དཔེ་མིང་དེབ་ཀྱི་མཇུག་ཏུ་དཔྱད་གཞིའི་རྒྱུ་ཆ་གཙོ་བོ་ཞེས་བཀར་ཏེ་བྲིས་ཡོད། དེབ་ཁྲོད་ཀྱི་ནང་དོན་ཕལ་ཆེ་བ་འབྲི་མཁན་གྱིས་ཆོས་གང་དེའི་གཞི་རྩའི་བསྟན་བཅོས་དག་ཞིབ་འཇུག་བྱས་རྗེས་བཏོན་པའི་ལྟ་ཚུལ་ཡིན་ལ། མ་ཟད། ནང་དོན་སྐོར་ཅིག་ནི་རྒྱལ་ཕྱི་ནང་གི་མཁས་པ་རྣམས་ཀྱིས་དགོངས་པ་གཅིག་ཏུ་བཞེས་པའི་ལྟ་ཚུལ་གྱི་ཕྱིས་སུ་བྲིས་པ་ཤ་སྟག་ཡིན།
བྲམ་ཟེ་ཆོས་ལུགས་ནི་བྱུང་བ་སྔ་ཞིང་། ལོ་རྒྱུས་ཀྱི་རྒྱུན་རིང་བ། ནང་དོན་ཕུན་སུམ་ཚོགས་ལ་རྙོག་དྲ་ཆེ་བའི་ཕྱི་རྒྱལ་གྱི་ཆོས་ལུགས་ཡིན་པར་རྐྱེན་བྱས་པ་དང་། ད་དུང་རྩོམ་པ་པོའི་ཤེས་རྒྱ་དང་ནུས་པར་ཚད་ཡོད་ཅིང་། དེབ་ཀྱི་ཁྲོད་དུ་ནོར་འཁྲུལ་དང་མི་འཚམ་པའི་ཆ་འབྱུང་སྲིད་པས། ཀློག་པ་པོས་ཡོ་བསྲང་གནང་རོགས་ཞུ་ཞུ།། །།
ཡོ་ཝེ་ཆོན་གྱིས།
པེ་ཅིང་སློབ་ཆེན་ཕྱི་རྒྱལ་མཚན་ཉིད་རིག་པའི་ཞིབ་འཇུག་གླིང་དུ།
ཕྱི་ལོ༢༠༡༠ཟླ༧ཚེས༣ཉིན།
གསུང་རབ་ཇི་ལྟར་བཀླག་དགོས།
ཀྲོའུ་ཀོ་ཕིང་གིས་བརྩམས། བྱ་མདོ་ནོར་བུ་རྒྱལ་གྱིས་བསྒྱུར།
བདག་གི་དཔེ་ཀློག་གི་དམིགས་པ་ནི། ཐོག་མར་མི་ཆོས་གསུང་རབ་བཀླག་བྱ་གཙོ་བོར་བགྲངས་པ་དང་། དེ་ནས་བག་འཕེར་བའི་ཚུལ་གྱིས་དེ་ལ་འཇུག་པའོ།།
དེ་ཡང་འགྲོ་བ་མིའི་ལོ་རྒྱུས་སུ་སྙན་པ་འབར་བའི་བརྩམས་ཆོས་སྐོར་ཅིག་བྱུང་བ་དང་། དེ་དག་གིས་ཐད་ཀ་ཐད་སོས་འགྲོ་བ་མིའི་བསམ་པའི་འཚོ་བའི་གནད་དོན་ཆེ་གྲས་ལ་དོ་སྣང་དང་བསམ་གཞིགས་བགྱིས་པས། དེ་ལ་མི་ཆོས་རང་བཞིན་ལྡན་ཞིང་། དེ་དང་སྦྲགས་དུས་རབས་རིམ་བྱུང་གིས་གཅིག་མཐུན་དུ་ཁས་ལེན་འཐོབ་པར་བརྟེན། འགྲོ་བ་མིར་དབང་བའི་ཐུན་མོང་གི་རྒྱུ་ནོམ་དུ་ཆགས། དེ་ལྟར། གསུང་རབ་རང་བཞིན་ཀྱང་ཡོད་པར་གྱུར། ང་ཚོས་བརྩམས་ཆོས་དེ་དག་ལ་མི་ཆོས་གསུང་རབ་ཞེས་བཏགས། འགྲོ་བ་མིའི་བསམ་པའི་འཚོལ་སྙེགས་ཀྱི་བཞུད་ལམ་རིང་མོར། མི་ཆོས་གསུང་རབ་དེ་ཉིད་རླབས་ཆེ་བའི་སྲོལ་རྒྱུན་ཞིག་ཏུ་གྱུར་བ་དང་། ལམ་འདིར་བསྐྱོད་པའི་མི་སུ་ཡིན་ཡང་དེར་སྣང་མེད་བྱས་མྱོང་མེད།
གཟབ་ནན་གྱིས་སྨྲས་ན། རང་དགར་ཅི་ཞིག་བཀླག་པ་དེ་ཙམ་ལ་དཔེ་ཀློག་ཞེས་པའི་མིང་འབྱོར་གི་མ་རེད། དོན་དམ་པའི་དཔེ་ཀློག་ལ་ངེས་པར་རྣམ་ཤེས་ཞུགས་ཐུབ་དགོས། དེ་ཡང་འདི་ལྟར་ཏེ། མི་སྒེར་བའི་རྣམ་ཤེས་ཉིད་ཡི་གེ་བརྡ་རྟགས་ཀྱིས་བཞེངས་པའི་བསམ་པའི་འཇིག་རྟེན་གྱི་ཀློང་ཉུལ་བའི་གོ་རིམ་དུ། རང་ཉིད་རྙེད་པ་དང་རང་ཉིད་ནར་སོན་པ་ཞིག་ལ་བྱ། དེས་ན་མི་སྒེར་བའི་ཁྱད་ཆོས་ཅན་གྱི་བསམ་པའི་འདུ་བྱེད་ཅིག་ཡིན་འདུག་གོ། འོ་ན། ཇི་ལྟ་བུའི་དཔེ་ཆ་ནི་བསམ་པའི་འཇིག་རྟེན་གྱི་ཀློང་ཉུལ་བར་འཚམ་མམ་ཞུ་ན། དེ་ནི་གསུང་རབ་ཡིན་པ་སྨྲས་མེད་དོ།། ང་ཚོས་དེབ་དེ་དག་གི་ཁ་ཕྱེས་པ་ཙམ་གྱིས་དེའི་ནང་དུ་ཐུན་མིན་གྱི་ཁྱད་ཆོས་ལྡན་པའི་བསམ་པའི་འཇིག་རྟེན་ཧྲིལ་བོ་རེ་རེ་ཡོད་པ་མཐོང་ཐུབ།
མི་ཞིག་ལ་བསམ་པའི་དགོས་མཁོ་མེད་པར་གྱུར་ཚེ། ཅི་ཞིག་བཀླག་ཀྱང་དེ་ཉིད་དམིགས་མེད་དུ་འགྱུར་ངེས་ལ། དེ་དང་ལྡོག་པ་ནི་ཧ་ཅང་གཟབ་ནན་གྱིས་དཔེ་ཀློག་ལ་གདམས་གསེས་བྱེད་པའོ། གཅིག་བྱས་ན། སྔོན་གྱི་དུས་སྐབས་གང་དུ་ཡང་དེང་སང་དང་འདྲ་བར་དཔེ་ཆ་མང་པོ་པར་སྐྲུན་བྱས་མྱོང་མེད་མོད། འོན་ཀྱང་། དེང་གི་མིའི་དཔེ་ཀློག་ནི་དུས་སྐབས་གང་དང་བསྡུར་ན་ཡང་ཧ་ཅང་ཉུང་ཚོད་དུ་སྣང་ཡོད། དུས་སྐབས་འདི་འདྲར། མི་ཞིག་གིས་སྤང་བྱ་དང་དོར་བྱ་རྟོགས་ནུས་ཚེ། ད་གཟོད་དཔེ་ཀློག་རྣལ་མའི་ལམ་དུ་བསྐྱོད་ཐུབ། འདི་ནི་ངས་རིམ་པ་དམའ་ཤོས་དང་བྲིན་ཆེ་བའི་དཔེ་ཆ་མི་བཀླག་པའི་རྒྱུ་མཚན་ནོ།།
གནའ་ནས་ད་ལྟའི་བར། དཔེ་ཆ་གྲངས་ཀྱིས་མི་ཟིན་པ་ཡོད་སྟབས། མི་སུ་ཞིག་གིས་ཀྱང་རང་ཉིད་ཁོ་ནར་བརྟེན་ནས་གདམས་གསེས་ཀྱིས་ཆེས་ལེགས་པའི་བརྩམས་ཆོས་ཞིག་ཕྱིར་བཏོན་མྱོང་མེད། སྟབས་ལེགས་པ་ནི། ང་ཚོ་ལ་དུས་ཚོད་ཟེར་བའི་དཔྱད་བརྗོད་པ་ཞིག་ཡོད། འོན་ཏེ། ཁོ་རང་ཡང་ཤེས་རབ་དང་རྒྱུ་འབྲས་ལྡན་པ་འབའ་ཞིག་ཡིན་པའི་ངེས་པ་མེད་མོད། དཔྱད་བརྗོད་པ་ཡོད་ཚད་ལས་ཆེས་ཤེས་རབ་དང་རྒྱུ་འབྲས་ལྡན་པ་ཞིག་ཡིན་ཏེ། རང་སྐྱ་ཐུབ་པའི་བསམ་གཞིགས་ལྡན་པའི་ཀློག་པ་པོས་ཀྱང་ཁོང་གི་ངག་ལ་ཉན་དགོས་ཐུག་ཡོད། ནར་མའི་གསུང་རབ་ཞེས་པ་ཡང་། དུས་ཚོད་ཀྱི་དཔྱད་བརྗོད་པས་ང་ཚོར་བསྟབས་པའི་བསམ་འཆར་ཡིན་ནོ།།
གསུང་རབ་ལ་ཡང་བཀླག་ཐབས་མི་འདྲ་བ་ཡོད་ངེས་ཡིན། མཁས་པ་ཞིག་གིས་གསུང་རབ་ཉིད་རིག་གཞུང་ཉམས་ཞིབ་ཀྱི་དམིགས་འབེན་དུ་བརྩིས་ནས། གསུང་རབ་ག་གེ་མོའམ་གསུང་རབ་མཛད་མཁན་གྱི་མཁས་པའི་བསྟན་བཅོས་ཡོད་ཚད་ལ་བདེན་དཔང་དང་མཆན་བཏབས་ཏེ། བསམ་བློའི་ལོ་རྒྱུས་དང་། རིག་གནས་ལོ་རྒྱུས། རིག་ཚན་ལོ་རྒྱུས་ཀྱི་ངོས་ནས་དབྱེ་ཞིབ་མཛད།འདི་ནི་མཁས་པའི་བཀླག་ཐབས་ཡིན། འོན་ཀྱང་། གལ་ཏེ་གསུང་རབ་ལ་བཀླག་སྟངས་འདི་ཉིད་ལས་ཐབས་གཞན་གྱིས་སྟོངས་པར་གྱུར་ཚེ། ང་ནི་དེ་ཉིད་གསུང་རབ་ཏུ་བགྲངས་པ་ལ་དོགས་པ་ཟ། ད་ལྟའང་ད་དུང་གསོན་ཤུགས་ཀྱིས་འབར་བའི་གསུང་རབ་ནི་ད་གཟོད་ངེས་པ་དོན་གྱི་གསུང་རབ་ཡིན། ཁོ་རང་ལོ་རྒྱུས་ལ་གཏོགས་པ་མ་ཟད། ལོ་རྒྱུས་ལས་འགོངས་པ་ཞིག་ཀྱང་ཡིན། གཏན་དུ་གཟིམ་པ་མེད་པའི་རྣམ་ཤེས་ཤིག་མི་ནུབ་གཏན་འཇགས་སུ་གནས་ཡོད་པ་དང་འདྲ། དེ་འདྲ་ཞིག་ཡིན་པར་བརྟེན། དེ་དག་ཀློག་དུས། དུས་རབས་མི་འདྲ་བའི་མི་རྣམས་ཀྱི་རྣམ་ཤེས་གཉིད་ལས་དཀྲོགས་དང་མཚུངས་པའི་དགའ་བ་ཟད་པ་མེད་པ་ཡོང་གི་ཡོད། དོན་སྙིང་འདིའི་ངོས་ནས། གསུང་རབ་ནི་མི་རེ་རེ་ལ་དབང་བ་ཞིག་གོ།
ཕལ་བའི་མི་ཡིན་པའི་ང་ཚོས་གསུང་རབ་ཇི་ལྟར་བཀླག་དགོས་ཞེ་ན། ངའི་ཉམས་མྱོང་ནི《ཁུང་ཙིའི་གསུང་སྒྲོས།》དང་། 《དམ་པའི་གསུང་རབ། 》ཕི་ལ་ཐོ་དང་ཁན་ཐི་སོགས་གང་ཡིན་ཡང་། བག་འཕེར་བའི་སྒོ་ནས་བཀླག་དགོས་རྒྱུར་བརྩིས་ན་ཆོག་སྙམ། ཡང་གཅིག་བཤད་ན། དཔེ་ཀློག་གི་སེམས་ཁམས་དང་ཐབས་ལམ་ནི་ཧ་ཅང་བག་འཕེར་བ་རང་ཡིན་ན་འོས་ཟེར་བ་ཡིན། ཉམས་ཞིབ་ཀྱི་རྣམ་པས་གཏིང་ཨེ་ལོན་ལ་ངལ་བ་བསྟེན་མི་རིགས་ཞུ་བ་ཡིན། ཧ་མ་གོ་ཚེ།བཙན་གྱིས་མི་བལྟ་བར། ཐོག་མར་གོ་སླ་བ་དག་སྟེ། རང་ཉིད་ཀྱི་དགའ་ཁ་མོས་པ་འདྲེན་ཐུབ་པའི་བརྩམས་ཆོས་དང་ས་བཅད་ལ་བལྟ་དགོས། འདི་ན་སྲེགས་བཅད་བརྡར་གསུམ་གྱི་བརྒྱུད་རིམ་ཞིག་ཡོད། དུས་རྒྱུན་གྱི་མི་ཆོས་བློ་སྦྱོང་ཟེར་བ་ནི་འདི་ལྟར་ཐོན་པ་ཡིན། སྤྱོད་སྒོ་མེད་ཅིང་སྤྲོ་བ་འདྲེན་མི་ཐུབ་པའི་གནད་ཀ་ཡང་འདི་ན་ཡོད། འདི་དུས་གསུང་རབ་བཀླག་པ་ནི་དུས་ཚོད་བརླག་པ་དང་མཚུངས་ངེས། དོན་དངོས་སུ། ཤེས་རབ་ཅན་གྱི་མིས་ཏག་ཏག་འདི་ཉིད་དུས་ཚོད་གཏོང་བྱེད་ཡག་ཤོས་སུ་བལྟ་ངེས།གསུང་རབ་བཀླག་པ་ལས་བསམ་པས་བདེ་ཚོར་གྱི་བྲོ་བ་ཟད་མཐའ་མེད་པ་མྱོང་ཐུབ་མིན་ནི། ཤེས་རབ་ལ་འགྲན་བསླངས་བ་ཞིག་ཏུ་ཟད། ཡིན་ནའང་། ཡིད་ལ་འཛིན་དགོས་པ་ནི། གསུང་རབ་མི་རེ་རེ་ལ་དབང་མོད། གཏན་ནས་གཏན་དུ་མི་བྱིངས་ལ་དབང་མི་དཔེ་བ་རེད། གསུང་རབ་ཀློག་དུས་ཀྱི་བག་འཕེར་ནི་བྱིངས་ཀྱི་བྲིན་ཆེ་བའི་དེབ་ཀློག་པ་དང་རྦད་དེ་འདྲ་བོ་ཡོད་མ་རེད། མི་རེ་རེ་ནི་རྣམ་ཤེས་དང་ལྡན་པའི་གང་ཟག་སྒེར་དུ་ཆགས་ཤིང་། སྒེར་ཚུགས་མེད་པའི་བྱིངས་དང་མི་འདྲ་བར་གནས་དུས། ད་གཟོད་གསུང་རབ་ལ་འཇུག་ཐུབ། གལ་ཏེ་ཉིན་ཞིག་ལ། ཁྱོད་ཀྱང་གསུང་རབ་ཀློག་པའི་མཛེས་པའི་དུས་ཚོད་བརྡལ་ཐབས་ལས་ཕྱིར་ལྡོག་མི་ནུས་ཚེ། ཁྱོད་ཀྱིས་ཁྱོད་ཉིད་བྱིངས་ཀྱི་རོལ་རྩེད་རང་བཞིན་ལྡན་པའི་ཀློག་ཐབས་དང་བར་ཆོད་ཡོད་པ་རྟོགས་ངེས་སོ།།
གསུང་རབ་ནི་འགྲོ་བ་མིའི་བསམ་པའི་རྒྱུ་ནོར་གྱི་གན་མཛོད་ཅིག་སྟེ། དེ་ཉིད་ང་ཚོའི་ཉེ་འགྲམ་དུ་ཡོད་ཅིང་། དེའི་ནང་གི་རྒྱུ་ནོར་ང་ཚོ་མི་རེ་རེ་ལ་དབང་བ་ཞིག་ཡིན། གསུང་རབ་བཀླག་པ་ནི་རྩ་ཆེ་བའི་རྒྱུ་ནོར་དེ་ཉིད་ལོངས་སུ་སྤྱད་པ་ཞིག་ཡིན། ངེས་ཤེས་འདི་འདྲ་འདྲོངས་མྱོང་མཁན་གྱིས། གལ་ཏེ་མི་ཞིག་ཚེ་གང་པོར་གསོན་ཀྱང་། གན་མཛོད་འདིའི་སྒོ་ཐེམ་རྡོག་པས་མནན་མ་མྱོང་ཚེ། དེ་ནི་གསབ་ཐབས་བྲལ་བའི་གྱོང་གུན་ཆེ་ཞིག་ཡིན་པ་ཁས་ལེན་ཐོབ་ངེས་སོ།། །།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/news/27466.html


text:
མེ་ལྕེའི་འོག་གི་བོད།
རྩོམ་པ་པོ། སོ་ལྟ་བ། ཡོང་ཁུངས། ཨ་འཇམ་ལགས་ཀྱི་ངོ་དེབ།
དེ་རིང་ལོ་སར་རེད་ཟེར། ངེད་ཁྱིམ་མི་ཚོས་བདེ་མོ་སྐྱིད་པོའི་ངང་ནས་ལོ་རྙིང་བ་ཕར་སྐྱེལ་མ་བྱས་ནས་ལོ་གསར་བ་ཚུར་འཛུམ་གྱིས་བསུ་རན་སོང་བ་རེད། དེ་བས་ཁྱིམ་མི་ཚོས་དགའ་སྤྲོའི་ངང་ནས་ལོ་སར་ཚེས་གཅིག་གི་ཟ་མ་དང་མགྲོན་པོ་ཚོར་སྡེར་ཁ་ཤོམ་གྱིན་འདུག ཁོ་བོས་ཁྱིམ་མི་ཚོའི་ཁེ་དབང་ལ་བར་ཆད་མ་བཏང་བར་རང་ཉིད་གཅིག་པུ་ཁང་ཆུང་ཞིག་གི་ནང་དུ་འཛུལ་ནས་དྲན་འོས་པའི་བོད་མི་འགའི་རིགས་ཞེན་གྱི་སྙིང་སྟོབས་དང་། བློས་གཏོང་གི་བསམ་བློ་བཅས་དྲན་པ་དང་གདུང་སེམས་མཉམ་སྐྱེད་ཀྱི་ཚུལ་དུ་ངས་ཁོ་ཚོར་དྲན་ཐོ་འབྲི་བ་དང་། མཆོད་མེ་བསྒྲོན་པ་བཅས་ཀྱི་ལམ་ནས་ཟླ་ཚེས་ནག་པོ་ཞིག་གི་ཕྱི་ནང་ཉུལ་མགོ་བརྩམས་པ་ཡིན། ལོ་སར་བ་ཚུར་བསླེབས་ཀྱང་ཁོ་བོའི་སེམས་སུ་རྟག་ཏུ་ཡལ་མི་སྲིད་པ་ནི་མེ་ལྕེ་ཞིག ཟུངས་ཁྲག་ཅིག སྐད་འབོད་ཅིག་རེད། ཁོ་བོས་རྒྱུན་པར་དྲན་ཡོང་བ་ནི་མེ་ལྕེའི་འོག་གི་བོད་རེད། མེ་ལྕེ་དང་ལྷན་དུ་བཞུད་སོང་བའི་ཁོ་བོའི་སྤུན་ཟླ་དག་རེད། ཁོ་ཚོའི་མིག་གཉིས་ད་དུང་བདེ་བར་གཟིམས་ཐུབ་མེད། བོད་མིའི་བདེ་སྡུག་དང་། ཐོབ་ཐང་། བོད་མིའི་དད་མོས་བཅས་སྙིང་ལ་བཅངས་ནས་ཁོ་ཚོའི་རྣམ་ཤེས། ཁོ་ཚོའི་བླ་དང་སྲོག བོད་ཡུལ་ལུང་བ་ན་ད་དུང་ལྷག་ཡོད་པ་ངའི་ཚོར་བས་ཟིན་ཡོད།
ཀྱེ་ཀྱེ། ཁོ་ཚོས་རང་གི་ཚོར་ལྡན་གྱི་ཕུང་བོ་མེ་ལ་བསྒྲོན་ནས་རིགས་ཞེན་གྱི་སྒྲོན་མེ་དཔར། ཁོ་ཚོས་མི་རིགས་ཤིག་གིས་མནར་གཅོད་དང་། སྡུག་བསྔལ་མྱོང་བཞིན་པ་དམར་རྗེན་དུ་ཕུད་ནས་མེ་ལྕེ་དང་ལྷན་དུ་ཁ་ཆེམས་བཞག སྐད་འབོད་རྒྱབ། ཁོ་ཚོས“གོང་ས་མཆོག་བོད་ལ་ཕེབ་ཏུ་ཆུག མི་རིགས་ཁ་བྲལ་དུ་མ་གཏོང་།བོད་གཞིས་བྱེས་གཉིས་ཀ་ལྷན་འཛོམ་ཡོང་དུ་ཆུག”ཅེས་སྨྲ་བརྗོད་ཀྱི་དབང་ཆ་བརྩི་སྲུང་བྱས་ཏེ། ཁོ་ཚོ་མེ་ལྕེ་དང་ལྷན་དུ་ཚེ་སྲོག་གིས་ཞབས་རྗེས་གངས་ལ་དཔར་ནས་ང་ཚོ་དང་གྱེས་སོང་། རང་གི་གཉེན་ཉེ་དང་ཕ་མ་ལ་གྱེས་སོང་། ཁོ་ཚོ་དེ་ལྟར་འགྲོ་ཐུབ་ན་ཁོ་ཚོའི་རྐང་རྗེས་དང་ཁ་ཆེམས་དག་ང་ཚོས་ཅིས་ཀྱང་དྲན་དགོས། གླེང་དགོས། ཁོ་ཚོའི་ཚེ་སྲོག་ལ་ཁྲེལ་མེད་བྱ་ག་ལ་འོས། ཁོ་ཚོའི་རེ་སྨོན་དང་རྨི་ལམ་ལ་ང་ཚོས་གས་ཆག་བཟོ་ག་ལ་རིགས།
མི་སེམས་ཡོད་མཁན་ཞིག་ཡིན་ན། ཚོར་བ་བདེ་སྡུག་གིས་ཟིན་ཡོད་མཁན་ཞིག་ཡིན་ན། ཁོ་ཚོ་གང་ལ་བཞུད་སོང་བ། ཅི་ཞིག་གི་ཆེད་དུ་བཞུད་སོང་བ། ལོ་ཁར་ལོ་བརྩེགས་ཀྱང་ང་ཚོ་ཤུལ་དུ་ལུས་པ་ཚོས་བརྗེད་མི་རུང་བའི་ཟླ་ཚེས་ཤིག་ཡོད་རེད། དེ་ལྟར་བསམ་བློ་བཏང་ན་བོད་མི་སྤྱི་བོས་ལོ་སར་ཚད་བརྒལ་འདྲ་བྱས་ནས་མགོ་འཕང་མཐོན་པོ་བྱས་ཏེ་དྲྭ་ཐོག་དང་། ས་གནས་ཆེ་ཆུང་། མི་སྒེར་ཀུན་གྱིས་ལོ་སར་འུར་གྱིས་སྤུར་བ་ནི་ང་ལ་མཚོན་ན་སྤྲོ་བ་མི་འདུག ང་ལ་སྤྲོ་བ་མེད་པ་ནི་མི་སྒེར་ཞིག་རེད། སྒེར་ཞིག་ལ་སྤྲོ་བ་མེད་སོང་བ་རེད། ཡིན་ཡང་ང་སྒེར་གྱིས་མེ་ལྕེའི་འོག་གི་འདས་སོང་བའི་བོད་མི་དག་ལ་གདུང་སེམས་མཉམ་བསྐྱེད་ཙམ་བྱེད་ན་འདོད་སོང་།
ངས་མེ་ལྕེའི་འོག་གི་བོད་གླེང་བ་ནི་རང་ཉིད་བོད་ཀྱི་ཡི་གེ་བ་ཚོའི་གྲལ་དུ་འཚང་མཁན་ཞིག་ཡིན་པས་རེད། རྒྱུན་དུ་དེ་ཕྱོགས་སུ་ཁ་ལག་གཉིས་ཀ་བསྲིངས་ཅི་ཐུབ་བྱས་པ་ཡིན། རང་གིས་སྔ་གཞུག་ཀུན་ལ་བསམ་བློ་བཏང་ནས་མེ་ལྕེ་དང་ལྷན་དུ་བཞུད་སོང་བའི་སྤུན་ཟླ་དག་ད་ལྟའི་བོད་ལ་མཚོན་ན་མི་གླེང་མི་ཐུ་མེད་ཅིག་ཏུ་ཆགས་འདུག་སྙམ་ཡོད། ང་ཚོས་བསམ་བློ་ཞིག་བཏང་ན། ཚོར་ལྡན་གྱི་ཕུང་བོ་མེ་ལ་བསྒྲོན་པ་ནི་ལས་སླ་བོ་ཞིག་མིན་པ་ཀུན་གྱིས་རྟོགས་ངེས་རེད། དེ་འདྲའི་རིགས་ཀྱི་དཔའ་བོ་དག་ང་ཚོས་མི་གླེང་སུས་གླེང་། གླེང་དགོས་པ་དང་གླེང་རིན་ཡོད་པའི་རིགས་སུ་ཐེ་བས་ང་ཚོས་རང་ལྕོགས་ཀྱིས་མི་རིགས་དང་རྒྱལ་ཁབ། ས་གནས་དང་ཁྱིམ་ཚང་། མི་སྒེར་བཅས་ཀྱིས་ཧ་གོ་བ་དང་། དོན་རྟོགས་པ་ཞིག་ཅིས་ཀྱང་བྱ་དགོས་པ་རེད། རིགས་ཀྱི་དཔའ་བོ་ཚོ་ལོ་རྙིང་བ་དང་མཉམ་དུ་དུར་ལ་སྦས་མི་རུང་ལ། ལོ་གསར་བ་དང་མཉམ་དུ་ཁོ་ཚོའི་རིགས་ཞེན་དང་། སྙིང་སྟོབས། ཁ་ཆེམས་དང་། ཚེ་སྲོག་བཅས་གསར་བརྗེས་བྱས་ཏེ་ཟླ་ཚེས་ཤིག་བརྗེད་ག་ལ་རིགས། རིགས་ཀྱི་དཔའ་བོ་དག་གི་རྒྱབ་རི་དང་དཔུང་རོགས་ཤིག་ང་ཚོས་ཅིས་ཀྱང་བྱེད་དགོས། ཁོ་ཚོའི་རིགས་ཞེན་གྱི་འདང་དང་། སྙིང་སྟོབས། བདེན་ལུགས་ཀྱིས་དར་ཆ་མཐོ་རུ་བསྒྲེངས་ནས་མེ་ལྕེ་དང་མཉམ་དུ་བཞུད་ཤུལ་ནས་ཁོ་ཚོ་དྲན་དགོས། གླེང་དགོས། དེའི་ཕྱིར་དེ་རིང་ལོ་རྙིང་བ་ཕར་བསྐྱལ་ནས་ལོ་གསར་བ་ཚུར་བསུ་ཉིན། ཁོ་ཚོ་ལ་གདུང་སེམས་མཉམ་བསྐྱེད་ཙམ་གྱི་དོད་དུ་ངས་ཁོ་ཚོ་ལ་མཚོད་མེ་རྐང་གཅིག་བསྒྲོན་ནས་དྲན་པར་བྱེད་ཀི་ཡོད།
ཁོ་བོས་དོ་ནུབ་པཎ་ཆེན་མཆོག་གི་སྐུ་པར་ཞིག་གི་མདུན་དུ་མཆོད་མེ་རྐང་གཅིག་བསྒྲོན་ནས་མེ་ལྕེའི་འོག་གི་འདས་སོང་བ་དང་། རིགས་ཀྱི་ཆེད་དུ་སྐུ་གཤེགས་སོང་བའི་འདས་པོ་དག་དྲན་པར་བྱ། འདས་པོ་ཚོའི་མིང་ནས་འབོད། ཡིད་ལ་དྲན་པར་བྱ། འདས་དོན་ལ་བསམ་བློ་འཁོར། དེ་འདྲའི་ཆོ་ག་ཞིག་གི་ངོ་གདོང་ནས་དོ་ནུབ་ཁོ་བོའི་ཚོར་བས་ཟིན་ཙམ་སྣེ་ནས་མེ་ལྕེའི་འོག་གི་འདས་སོང་བའི་རིགས་ཀྱི་དཔའ་བོ་དཔའ་མོ་ཚོ་དང་མཉམ་དུ་སྒྲོན་མེ་ཆུང་ཆུང་ཞིག་གི་འོད་ངོགས་ན་རིགས་ཞེན་གྱི་དཔའ་དང་།བདེན་པའི་སྟོབས། མི་ཚེའི་སྙིང་བོ་བཅས་མཉམ་འུར་བྱེད་ཐུབ་པའི་སྣང་བ་ཞིག་བསྒོམས། སྣང་བ་དེ་ནི་སྙིང་སྟོབས་ཤིག་ཡིན། སྣང་བ་དེའི་ངོ་གདོང་ནས་རང་ཉིད་ལ་ཐོབ་པ་ནི་འོད་སྣང་ཞིག འོད་སྣང་དེ་ནི་རིགས་ཀྱི་ཆེད་དུ་འདས་སོང་བའི་རིགས་ཀྱི་དཔའ་བོ་དག་གིས་ང་ལ་གནང་བའི་ལོ་སར་ལག་སྐྱེས་ཤིག་ཏུ་བསྒོམས་ནས་ངས་ཀྱང་ཆོ་ག་དེར་མཇུག་རྫོགས་པར་བྱེད། མདོར་ན་མེ་ལྕེའི་འོག་གི་བོད། མེ་ལྕེའི་འོག་གི་འདས་སོང་བའི་རྒྱལ་གཅེས་དཔའ་བོ་དཔའ་མོ་ཚོ། ཉིས་སྟོང་བཅུ་དྲུག་གི་ལོ་སར་ལ་ངས་མཆོད་མེ་རྐང་གཅིག་བསྒྲོན་ཡོད། དེའི་འོད་སྣང་ཆུང་ཆུང་དེ་རིགས་ཀྱི་འདས་པོ་ཚོས་ཀྱང་རྙེད་པར་སྨོན། རྙེད་ནས་ཀྱང་ལོ་སར་ལ་ལག་སྐྱེས་ཤིག་ཏུ་རུང་བར་སྨོན། བཀྲ་ཤིས་བདེ་ལེགས།
སྤྱི་ཟླ 2016/2/8 བོད་ཟླ 2016/1/1 ཉིན་སོ་ལྟ་བས།
འགྲོ་ཞོར་ལམ་གྱི་ཟིན་ཐོ།
དེ་རིང་ནུབ་བྱང་གི་སློབ་ཁུལ་གསར་བ་གཡུ་གྲོང་དུ་ཐོན་ཡོད། ཕྱི་དྲོ་ཞིག་ལ་སློབ་གྲོགས་ཤིག་དང་འགྲོགས་ནས་སློབ་གྲྭའི་ཁོར་ཡུག་ལ་ལྟ་ཞོར་འཁྱམ་འཁྱམ་དུ་སོང་བ་ཡིན། ང་ནི་བོད་ཀྱི་གཞི་རིམ་སློབ་ཆུང་ཞིག་ནས་ཡུན་རིང་བསྡད་ནས་ཡོང་བ་ཡིན་པས་འདི་གའི་ཁོར་ཡུག་ཆུང་སྐྱིད་སྣང་འདྲ་ཤར་སོང་། དེ་ནས་ང་རང་གཅིག་པུ་ནུབ་བྱང་ཚང་གི་དཔེ་ཀློག་ཁང་དུ་བལྟ་རུ་སོང་། ཁང་བརྩེགས་དང་བོ་ནས་བཞི་བའི་བར་དུ་བལྟ་རུ་སོང་། དཔེ་ཀློག་ཁང་དུ་སློབ་སྦྱོང་བྱེད་མཁན་མང་བོ་འདུག ཧ་ཅང་ལྷིང་འཇགས་སུ་གནས་པའི་དཔེ་ཀློག་ཁང་རེ་རེ་བལྟ་རུ་སོང་དུས་ང་ཅུང་ཙམ་མི་བདེ་བའི་ཚོར་བ་ཞིག་བྱུང་སོང་། དེ་ནི་ངས་རང་གི་རྐང་མགོའི་ལྷམ་དེར་སྒྲ་ཆེན་པོ་ཞིག་ཡོང་སྣང་ཤར་ཏེ་ང་རང་ཅུང་ཙམ་དོགས་མི་བདེ་བའི་ངང་ནས་ཁང་བརྩེགས་བཞི་བ་ལས་མ་བལྟས་པར་ཕྱིར་ཡོང་བ་ཡིན། ཧ་ཅང་མ་གོམས་པའི་དཔེ་ཀློག་ཁང་དེར་ཐོན་དུས་ངས་རང་གི་རྐང་མགོ་ན་ཡང་སྒྲ་ལྷག་མ་ཞིག་ཡོད་པ་ཐོས་སོང་།
ཕྱི་ཉིན་ངས་དཔེ་ཆ་ཞིག་བཟུང་ནས་དཔེ་ཀློག་ཁང་ལྔ་བ་ན་རོགས་པ་ཞིག་གིས་འདུག་ས་བླངས་ཡོད་ཟེར། དེར་སོང་བ་ཡིན། ལྷིང་འཇགས་སུ་གནས་པའི་དཔེ་ཀློག་ཁང་ཐོག་བརྩེགས་ལྔ་བའི་ནང་དུ་མི་ཡང་མང་གི། འདུག་སྟེགས་ཕལ་ཆེར་སུམ་བརྒྱ་འདྲ་ཞིག་ཡོད་ཀི། ང་འདུག་ས་དེར་ཐོན་མ་ཐག་ང་ལ་སྐད་འཕྲིན་ཞིག་སླེབས་སོང་། སྐད་འཕྲིན་སོགས་ཡོང་དུས་ཁ་པར་ནང་གི་སྒྲ་ཧ་ཅང་ཆེ་བོ་ཞིག་གི་ཐོག་ཏུ་བཞག་ཡོད་པས་དཔེ་ཀློག་ཁང་གི་མི་རྣམས་ཀྱིས་མགོ་བོ་དཀྲོག་དཀྲོག་བྱས་ནས་ང་སར་བལྟས་རྐྱེན་ངས་ཀྱང་དོགས་མི་བདེ་བའི་ངང་ནས་ཁ་པར་སྒྲ་མེད་པ་དེའི་ཐོག་ཏུ་བཞག་ནས་ངས་ཀྱང་དཔེ་ཆ་ཀློག་འགོ་བརྩམས་པ་ཡིན། ངས་དཔེ་ཆ་ཀློག་སྐབས་ངས་དཔེ་ཆའི་ལྡེབ་མ་གཅིག་རེ་བསྒྱུར་ན་ཡང་སྒྲ་ལྷག་མ་ཞིག་ཡོད་སྣང་འདྲ་ཤར་ཡོང་གི། དུས་ཚོད་དང་སྐར་མ་རེ་རེ་སོང་གིན་སོང་གིན་ངས་དཔེ་ཆའི་ལྡེབ་མ་བསྒྱུར་བའི་སྒྲ་ལས་ལྷག་པའི་ལྐོག་ཤུབ་བྱེད་པའི་སྒྲ་དང་རྐུབ་སྟེགས་ཀྱི་སྒྲ། ཁ་པར་བཅས་ཀྱི་སྒྲ་མང་ཙམ་ཐོས་རྐྱེན་ང་ཡང་ཁོར་ཡུག་དེར་ལོབས་སོང་བ་འདྲ། སྔོན་གྱི་དོགས་སྣང་ཚང་མ་མེད་པར་གྱུར་ནས་རང་བཞིན་དུ་གནས་ཏེ་དཔེ་ཀློག་བྱས་པ་དེའོ།།
༢༠༡༨ ༥ ༢༡ ཉིན་བྲིས།
༈ ཞོགས་ལྗང་ལྟ་བུ་ད་ལྟའི་བོད་ལ་མཁོ།
C YEGAIWA 3月11日
ཞོགས་ལྗང་ལྟ་བུའི་རང་དབང་ལ་སྨོན་པའི་སྐྱ་བོ་ཁར་ཁེར་ཞིག་ཡོད་པ་ནི་ང་ཚོ་བོད་དོན་སྤྱི་བསམ་མཁན་ཚོའི་མིག་ནང་ན་ཡོད་དགོས་པ་ཞིག་རེད། ཡིན་ཡང་བོད་ཀྱི་བསམ་ཤེས་བཅའ་མཁན་འགའི་ཕྱོགས་ལྷུང་ཉི་ཚེ་བ་ཞིག་གི་ཁ་གཏད་ནས། ད་ལྟའི་བོད་ཀྱི་གནས་སྟངས་དངོས་བསམས་ཏེ་བོད་མིའི་ལུས་སྟེང་ན་ཡོད་ངེས་པའི་ཐོབ་ཐང་དང་རང་དབང་བཅས་ལ་གཟས་ནས་ཁ་གྲག་མཁན་ཞིག་མིག་ནང་ལ་མི་འཇོག་པ་ནི་བོད་དོན་གླེང་མཁན་དང་། བསམ་ཤེས་བཅའ་མཁན་ཚོའི་སྒེར་སྐྱོན་གྱོང་བོ་ཞིག་ལས་མ་འདས། དེ་བས་ང་ཚོ་སུ་ཡིན་ཡང་ཁ་ནས་བཤད་ན“དཔུང་བ་མཉམ་གཤིབ”དང“མཐུན་པ”སོགས་མགྲིན་གཅིག་གིས་གླེང་བར་ཧ་ཅང་སྤྲོ།
ལག་ལེན་དངོས་ལ་ཐུག་དུས་ཕྱོགས་སུ་ལྷུང་སྟེ“ང་བསྐུར་དགོས”ངའི“བྱ་བར་ཡར་སྐུལ་བྱ་དགོས” “ང་ལ་མཐུན་དགོས”ཟེར་བའི་སྐད་ཆ་རྡོག་རྡོག་དེ་རེད། དེ་མ་གཏོགས་ཞོགས་ལྗང་ལྟ་བུའི་བོད་ཀྱི་གནས་སྟངས་དངོས་ལ་གཟས་ཏེ་ཁ་གྲག་མཁན་དག་ལ་སེམས་ཁུར་དང་རྒྱབ་སྐྱོར་མི་བྱེད་དོན་ཅི་རེད། ཁོ་ཚོའི་མི་ཚེའི་རིན་ཐང་དང་། རིགས་ཞེན་གྱི་དཔའ་གདེང་། ཆབ་སྲིད་ཀྱི་ལངས་ཕྱོགས་དེ་ད་ལྟའི་བོད་ལ་མཁོ་གལ་ཆེ་ཞིག་མ་རེད་དམ།
ཉེ་སྔོན་ཁ་བ་སྙིང་ལྕགས་ཀྱིས་རང་གཅེས་ཁོ་ན་སྤངས་ནས་ཚེ་སྲོག་འདྲ་མཉམ་ཟེར་བ་དེ་ཁ་ནས་གླེང་བ་ཙམ་མ་ཡིན་པར་གཞན་གྱི་ཚེ་སྲོག་སྐྱོབ་ཆེད་དུ་ཡུལ་དངོས་ལ་ཞུགས་ནས་མི་ཡུལ་འདི་དང་གྱེས་སོང་བའི་ཐད་ནས་ཀྱང་ཁ་ཁུ་སིམ་མེར་བསྡད་པའི་བོད་མི་མང་ཙམ་ཡོད། ད་དུང་གནས་ཚུལ་དེའི་འོག་ནས་ཁ་ཁུ་སིམ་མེར་འདུག་མཁན་དག་ནི་ཚེ་སྲོག་འདྲ་མཉམ་ཟེར་ནས་ནམ་ནམ་ཁ་ནས་མ་ཎི་འདོན་འདོན་བྱེད་མྱོང་བ་དག་རེད། ཁ་བ་སྙིང་ལྕགས་ཀྱིས་གཞན་གྱི་ཚེ་སྲོག་སྐྱོབ་ཆེད་རང་གི་ཚེ་སྲོག་ཤོར་བ་ལ་རྗེས་དྲན་མི་བྱེད་པ། མི་གླེང་བ། མ་རིག་ཁུལ་བྱས་ཏེ་སྡོད་པ་དེ་ཅི་ཞིག་ལན་པ་རེད། སུས་མཐུན་སྒྲིལ་མ་བྱས་པ་རེད།
དེ་ལྟར་བོད་ཀྱི་ན་གཞོན་རེ་བ་ཅན་ཚོའི་མི་ཚེ་དང་། ཚེ་སྲོག་གི་རིན་ཐང་དེ་མིག་ནང་ལ་མ་བཞག་ན་ང་ཚོ་བོད་ཀྱི་བསམ་ཤེས་བཅའ་མཁན་ཚོའི་ཕྱོགས་ལྷུང་གི་སེམས་གཤིས་གྱོང་བོ་དེའི་ངན་མཚང་ཕྱི་ལ་ཤོར་ནས་ཁེ་ཕན་ཉི་ཚེ་བ་ཞིག་གི་ཨོང་ཤ་མཐོང་ཡོང་བ་ཞིག་མ་ཡིན་ནམ།
འགྲོ་བ་མི་ཞིག་གི་ལུས་སྟེང་ན་ཡོད་པའི་ཐོང་ཐང་དང་རང་དབང་། འདྲ་མཉམ་བཅས་ལ་སྨོན་པ་དང་རྩོད་ལེན་བྱེད་པ་ནི་ང་ཚོ་འགྲོ་བ་མི་ཡོངས་ཀྱིས་འགན་ཁུར་དགོས་པ་ཞིག་དང་འགྲོ་བ་མི་ཡོངས་ལ་ཡོད་འོས་པའི་དབང་ཆ་ཞིག་རེད། དེ་བརྩི་སྲུང་དང་ཐེ་གཏོགས་བྱེད་པ་ནི་ཁྲིམས་འགལ་ཞིག་མིན་པ་བོད་མི་སྤྱིས་ཤེས་དགོས་པ་ཞིག་རེད། ཡིན་ཡང་ཁྲིམས་མཐུན་ལས་འཛོལ་ཏེ་གཉའ་གནོན་དང་ཁྲིམས་མེད་ལུགས་མེད་བྱས་ཏེ་མི་རིགས་ཁ་ཐོར་གཏོང་བ་དང་། མི་རིགས་ཀྱི་རིག་གནས་དར་སྤེལ་དང་ས་གནས་རང་སྐྱོང་བཅས་ལ་གཏོར་བརླག་ཚད་མེད་བཏང་བའི་རིགས་ལ་རྒོལ་བ་ནི་ལུགས་དང་མཐུན་པ་ཞིག་ཅི་ལ་མིན།
ཡིན་ཡང་ང་ཚོ་བོད་མི་ཚོར་འགྲོ་བ་མིའི་ཐོབ་ཐང་ཞིག་ལུས་སྟེང་ན་ཡོད་དམ། ནམ་ནམ་བཙན་པོ་དང་གཉའ་གནོད་བྱས་བྱས་ལ་ཡོད་པ་ནི་ལུགས་དང་མཐུན་ནམ། དེ་འདྲའི་རིགས་ནི་ཁྲིམས་ལུགས་གང་ལ་མཐུན་པ་རེད། དེ་འདྲའི་གནད་དོན་ནི་བོད་མི་ཀུན་གྱིས་ཤེས་དགོས་པ་དང་བོད་ཀྱི་དམངས་ཚོགས་ལ་ངོ་སྤྲད་དགོས་པའི་གནས་ལུགས་ཤིག་རེད།ང་ཚོ་བོད་ཀྱི་དམངས་ལ་སློབ་གསོ་དང་ལྷག་བསམ་རྫུན་མ་ཞིག་གིས་དམངས་ཀྱི་མགོ་བོ་རྨོངས་སུ་བཅུག་པའི་གནས་སྟངས་ཧ་ཅང་སྐྱོ་བོ་ཞིག་སླེབ་ཀྱིན་པ་ང་ཚོས་ཅིས་ཀྱང་རྟོགས་དགོས་པ་ཞིག་རེད།
དེ་བཞིན་ངེད་ཚང་གི་ཞོགས་ལྗང་ལྟ་བུའི་བོད་ཀྱི་ཡི་གེ་བ་འགས་བོད་ཀྱི་ད་ལྟའི་གནས་སྟངས་དངོས་ལ་གཟས་ནས་མི་རིགས་ཤིག་ལ་ཡོད་འོས་པའི་ས་གནས་དང་། རིག་གནས། འཚོ་བ། དད་མོས་བཅས་ཀྱི་ཁེ་དབང་གཞན་ལ་རྡོག་རོལ་གཏོང་དུ་མ་བཅུག་པར་རྩོད་ལེན་གྱི་སྙིང་སྟོབས་དང་། གནས་ལུགས་ཀྱིས་གཞན་ངོ་མ་བསྲུངས་པར་དཀར་ནག་དབྱེ་འབྱེད་ཀྱི་ལམ་ལ་ཞུགས་ནས་བདེན་པའི་དཔའ་དར་ཡར་བསྒྲེངས་པ་ཙམ་གྱིས་ངེད་ཚང་གི་རིགས་ཀྱི་བུ་དེ་དག་བཙོན་ལ་བཅུག་པ། གཅར་རྡུང་བྱེད་པ། ཁྲིམས་མེད་ལུགས་མེད་ཀྱིས་ཞྭ་མོ་འགེབས་པ། རིགས་ཀྱི་སྨྲ་ལྕེ་ཅན་དེ་དག་བཙན་གྱིས་ཁྲིམས་ལ་བཅུག་པའི་གནས་སྟངས་འོག་ནས་ང་ཚོ་བོད་མི་ཀུན་གྱིས་བོད་དོན་བརྗོད་མཁན་རིགས་ཀྱི་བུ་དེ་དག་བརྗེད་མི་རུང་ལ། མི་བུ་སྤོབས་སེམས་ཅན་དེ་དག་གི་ཆབ་སྲིད་ཀྱི་ལངས་ཕྱོགས་དང་རིགས་ཞེན་གྱི་ལྷག་བསམ་བཅས་ཤེས་དགོས་པ་དང་དོ་སྣང་བྱ་དགོས་པ་ཞིག་ཏུ་སེམས་ཡོད།
ཞོགས་ལྗང་ཡང་བཙོན་དུ་ཁྲིད་སོང་།
ཉིས་སྟོང་བཅོ་ལྔ་ལོར་ཞོགས་ལྗང་བཙོན་དུ་མ་བཅུག་པའི་སྔོན་ལ《བོད་མིའི་ཆོས་ལུགས་དད་མོས་རང་དབང》ཞེས་པའི་རྩོམ་ཡིག་ཅིག་བྲིས་ཡོད། དེ་ནི་སྐུ་འབུམ་དགོན་གྱི་མེ་ཏོག་མཆོད་མཇལ་གྱི་ཡུལ་དངོས་ཤིག་བྲིས་ཡོད་པ་དེ་རེད། དད་སེམས་ཡོད་མཁན་གྱི་མཇལ་བ་དང་མེ་མདའ་སོགས་དྲག་ཆས་མང་བོ་བཟུང་ཡོད་པའི་རྒྱ་ནག་གི་དྲག་ཆས་ཉེན་རྟོག་པའི་འབོར་ཚད་དང་དེས་ཆོས་ལུགས་དད་མོས་རང་དབང་རྡོག་རོལ་བྱེད་པའི་ཡུལ་དངོས་ཤིག་བྲིས་ཡོད་པ་རེད། དེ་དག་ལ་ང་ཚོས་བསམ་བློ་བཏང་ན་ཐེངས་འདིར་ཆོས་ལུགས་པ་ཚོའི་ཕྲག་སྟེང་དུའང་ཞོགས་ལྗང་མི་གླེང་རང་གླེང་ཞིག་ཏུ་ཆགས་ཡོད་པ་དེ་རེད། རེད་དེ་ནམ་ནམ་དམངས་ཚོགས་ཁྲོད་དུ་ཆོས་འཆད་པར་དགའ་བ་དག་གིས་ཞོགས་ལྗང་ཟེར་བའི་བོད་མི་དེ་མི་གླེང་བར་ཁ་ཁུ་སིམ་མེར་གནས་དོན་ཅི་རེད། མཐུན་སྒྲིལ་དང་དཔུང་བ་མཉམ་གཤིབ་སུའི་རིགས་ཀྱིས་མ་བྱས་པ་རེད།
གནད་དོན་དེ་དག་ལ་ཞིབ་ཕྲ་བྱས་ནས་བལྟས་ན། ང་ཚོ་ཆོས་པ་ཡིན། གནས་ལུགས་རྟོགས་མཁན་ཡིན། བོད་མིའི་ཆོས་སྲིད་གཉིས་ལ་ཞབས་ཕྱི་ཨེ་ཐུབ་ལྟ་མཁན་ཡིན། དེ་འདྲའི་སྐད་ཆ་བཤད་མཁན་དག་གིས་ཆོས་ལུགས་དད་མོས་དང་། རང་དབང་བརྩོན་ལེན་བྱེད་མཁན་ན་གཞོན་ཞོགས་ལྗང་ཅིས་ཀྱང་གླེང་དགོས་པ་ཞིག་ཏུ་སླེབས་མི་འདུག་གམ། ང་ཚོས་ནམ་ནམ་ཁྲི་ལ་བཞུགས་པའི་རིགས་དང་ལྷ་ཁང་གསེར་ཁང་བཞེངས་མཁན་གྱི་རིགས་སུ་མི་གཏོགས་པ་དག་གིས་བདེན་པ་ངག་ནས་བརྗོད། བདེན་དོན་གྱི་ཆེད་དུ་རང་གི་འཚོ་བ། ཁྱིམ་ཚང་། བུ་ཕྲུག་བཅས་ལ་གྱེས་ནས། ལུས་ཀྱི་མནར་གཅོད་མྱོང་གིན་པའི་རིགས་ཀྱི་དཔའ་བོ་དག་ལ་བརྩི་བཀུར་མེད་པ་ནི་ཁོ་ཆད་ས་དང་། ཞེ་མེར་དགོས་ས་ཞིག་མ་ཡིན་ནམ། བོད་མི་ཀུན་གྱིས་ཐུགས་བསམ་བཞེས་རོགས། དོ་སྣང་མཛད་རོགས།
ཞོགས་ལྗང་ལྟ་བུའི་རིགས་ཀྱི་བུ་དེ་དག་ད་ལྟའི་ང་ཚོ་སྟེ། བོད་ལ་མེད་དུ་མི་རུང་བའི་རིགས་ཀྱི་མི་བུ་སྐོར་ཞིག་རེད། ང་ཚོ་ལ་འཐབ་རྩོད་པ་དེ་འདྲའི་རིགས་ནི་ད་ལྟའི་བོད་ལ་ཆེས་མཁོ་བ་དང་ཆེས་གལ་ཆེ་བ་ཞིག་ཏུ་སླེབས་འདུག་པ་མ་རེད་དམ། ནམ་ཞིག་ང་ཚོ་བོད་པ་ཚང་རྒྱ་མཚོའི་ནང་ལ་ཁ་བ་འཐིམ་པ་བཞིན་གཞན་ཞིག་གི་ངོ་བོ་ལ་འཐིམ་ནས་བཟུང་ཆོས་ལུགས་ཀྱིས་སྐྱོབ་མི་ཐུབ་ལ། ཆོས་ལུགས་པས་དེ་བས་ཀྱང་སྐྱོབ་ག་ལ་ཐུབ། དེ་ལྟར་བསམ་བློ་བཏང་ནས་སོང་ན་ང་ཚོའི་ལྕེ་ནི་ཆོས་ཁོ་ན་འཆད་བྱེད་ཀྱི་ལྕེ་ཞིག་ཏུ་འགྱུར་མི་རུང་ལ། ད་ལྟའི་དུས་ལ་ལྷག་ཏུ་ཆོས་ཁོ་ན་འཆད་པའི་ལྕེ་ཞིག་གིས་མི་རིགས་སྐྱོབ་མི་ཐུབ་པ་ཤེས་དགོས་སོ། །
ད་རུང་ཕྱོགས་གཞན་ཞིག་ལ་བསམ་བློ་བཏང་ནས་བཤད་ན་ངེད་ཚང་གི་ཆོས་འཆད་མཁན་ཚོས་བོད་མི་དག་ལྷིང་འཇགས་དང་ལྐུགས་པ་ལ་གནས་པའི་མི་རིགས་ཤིག་ཏུ་བསྒྱུར་ཐུབ་ཀི་ཡོད་པ་ལས་རེ་སྨོན་དང་རྨི་ལམ། རེ་བ་ལ་ཕྱོགས་པའི་མི་རིགས་ཤིག་ཏུ་བསྒྱུར་ཐུབ་ཀྱིན་མི་འདུག དེ་ལྟར་སོང་ན་རྒྱ་ནག་ཚང་གི་དགོངས་པ་ཞིག་ཀྱང་འགྲུབ་ཀྱིན་མི་འདུག་གམ། རྒྱ་ནག་ཚང་གིས་ནམ་ནམ“ཁྲོམ་སྐོར། འདུ་འཛོམ། རྔམ་སྟོན། གཏམ་བརྗོད”བཅས་ནི་ཉོག་དྲ་བཟོ་བའི་རིགས་སུ་བགྲངས་ཡོད། དེའི་ཕྱིར་རྒྱ་ནག་གིས་དེའི་རིགས་ཀྱི་ཉོག་དྲ་མི་བཟོ་བར་ལྷིང་འཇགས་སུ་གནས་པར་བོད་ལ་སྐུལ་མ་གཏོང་གི་ཡོད། དེ་ནི་དུས་ཚོད་ལ་འགོར་འགྱངས་བྱས་ནས་མི་རིགས་ཤིག་ལྐོག་ན་ཟ་བཞིན་ཡོད་པ་མཚོན། དེ་ནི་མི་རིགས་ཟ་སྟངས་འཇིགས་སུ་རུང་བ་ཞིག་ཀྱང་ཡིན།
དེ་འདྲའི་ལྐོག་ཟ་བ་དང་མི་རིགས་ཤིག་གཏོར་བརླག་གཏོང་བའི་ཧམ་སེམས་ཅན་དེ་ཚོའི་ཁ་གཏད་ནས་ལང་བཞིན་པའི་བོད་ཀྱི་ན་གཞོན་སྐོར་ཞིག་གིས་རང་གི་འཚོ་བ་དང་ལུས་ཀྱི་མནར་གཅོད་མྱངས་ནས་རིགས་ཀྱི་གནད་དོན་གླེང་བ་ནི་བསམ་གཟས་ནས་ཉེན་ཁ་ཆེ་བ་ཞིག་གི་སྒོ་བརྡུངས་པ་རེད། བསམ་གཟས་ནས་འགྲོ་བ་མི་ཞིག་གི་ལུས་སྟེང་ན་ཡོད་པའི་ཐོབ་ཐང་དང་། རང་དབང་ཞིག་རྩོད་ལེན་བྱེད་ཀྱིན་ཡོད་པ་རེད། ཡིན་ཡང་ན་གཞོན་དེ་དག་གིས་འགྲོ་སྟངས། ལས་སྟངས། བཅའ་སྟངས་དེ་ནི། ཨོང་ཤ་གསེར་ཁྲིའི་སྟེང་ལ་བཞག་ནས་ཆོས་འཆད་མཁན་རེ་ཟུང་གིས་བཅའ་སྟངས།ལས་སྟངས་དང་འདྲ་བོ་ཞིག་གཏན་ནས་མ་རེད།
དེ་མི་འདྲ་བ་རྒྱུ་མཚན་དུ་བྱས་ནས་ན་གཞོན་དེ་དག་ལ་སྡང་མིག་བགྲད་པ། ཞེ་སྡང་གིས་མཆེ་བ་བསྲིངས་པ་སོགས་ནི་དགོད་བྲོ་བ་ཞིག་མ་རེད་དམ། དེ་བས་བོད་ཀྱི་གནས་བབ་དངོས་ལ་གཟས་པའི་ན་གཞོན་དེ་དག་གི་རིགས་ཞེན་དང་ །ཆབ་སྲིད་ཀྱི་ལངས་ཕྱོགས། ཚེ་སྲོག་གི་རིན་ཐང་བཅས་ནི་ད་ལྟའི་བོད་ལ་མཁོ་བ་ཞིག་དང་གལ་ཆེ་བ་ཞིག་ཡིན་པར་སེམས་ནས་ཁ་ཞིག་གྲག་པ་ཡིན།
༢༠༡༦/༠༥/༠༧ ཉིན། ཚེར་མས་བྲིས།


text:
Saturday, November 8, 2008
要求中央改变交恶达赖喇嘛的政策/高洪明
༄༅། ཀྲུང་དབྱང་གིས་ཏཱ་ལའི་བླ་མར་སྡང་པོ་བྱེད་པའི་ སྲིད་བྱུས་འགྱུར་བ་གཏོང་དགོས། ཀའོ་ཧོང་མིང་Gao Hong Mingགིས།
སྒྱུར་མཁན་གྱི་མཆནཿ ཀའོ་ཧོང་མིང་གིས་བྲིས་པའི་གནས་ཚུལ་དེ་ནི་ ༢༠༠༨ ཕྱི་ཟླ་ ༡༡ ཚེས་ ༧ ཉིན་སྦོ་ཤུན་Boxunརྒྱ་ཡིག་དྲྭ་རྒྱའི་ནང་བཀོད་ཐོན་བྱུང་ཡོད་། སྔ་དྲོ་པེ་ཅིང་ཞོགས་ཚགས་ཀློག་སྐབས་འདི་ཚེས་ ༦ ཉིན་ཏུ་ཆིང་ལིན་གྱིས་ཏཱ་ལའི་བླ་མའི་སྒེར་གྱི་སྐུ་ཚབ་མི་སྣ་ཐུག་པ་ དང༌། ཀྲུང་དབྱང་གི་ཚབ་བྱས་ནས་ཏཱ་ལའི་བླ་མས་ཆབ་སྲིད་ཀྱི་འདོད་ཚུལ་ཡོང་བསྲང་བྱེད་དགོས་པའི་རེ་བ་བཏོན་ཡོད་པ་ཤེས་རྟོགས་བྱུང༌། ངས་ཀྲུང་དབྱང་གིས་ཏཱ་ལའི་བླ་མར་སྡང་པོ་བྱེད་པའི་སྲིད་བྱུས་འདིར་འགྱུར་བ་གཏོང་དགོས་པའི་ངོས་འཛིན་བྱེད་ཀྱི་ཡོད། རྒྱུ་མཚན་གཤམ་དུ་བཀོད་ཡོད། ༡༽ ཏཱ་ལའི་བླ་མས་ཉུང་མཐར་ཡང་མི་ལོ་ཉི་ཤུར་ཉེ་བའི་རིང་ཀྲུང་དབྱང་གིས་བོད་རང་སྐྱོང་བྱེད་ཆོག་པའི་རེ་འདུན་ཞུས་ཡོད་པ་ལས། “བོད་རང་བཙན་དང༌། ཕྱེད་རང་བཙན་ནམ་ཡང་ན་རྣམ་པ་འགྱུར་བའི་རང་བཙན་”བྱེད་རྒྱུའི་ཆབ་སྲིད་ཀྱི་འདོད་ཚུལ་བཏོན་མེད། ༢༽ ཏཱ་ལའི་བླ་མས་བོད་རང་སྐྱོང་བྱེད་རྒྱུའི་རེ་འདུན་བྱེད་པ་ལས་རྒྱལ་ཁབ་ཁ་བྲལ་བཏང་མེད་ལ་ཀྲུང་ཧྭ་མི་རིགས་ཀྱི་གཅིག་གྱུར་དེ་བས་གཏོར་བཤིག་བཏང་མེད། གང་ཡིན་ཟེར་ན། རང་སྐྱོང་དང་རང་བཙན་ནི་ཆབ་སྲིད་ཀྱི་ཐ་སྙད་དང༌། ཁྱབ་ཚད་རྩ་བ་ནས་མི་འདྲ་བའི་གཉིས་ཡིན། ༣༽ ཀྲུང་གུང་ཀྲུང་དབྱང་གིས་ག་དུས་ཡིན་རུང་ཏང་ནི་ཐམས་ཅད་ལ་འགོ་ཁྲིད་བྱེད་མཁན་ཡིན་པའི་ལྟ་བ་ཞིག་བཟུང་གི་ཡོད། དེར་བརྟེན་ག་དུས་ཡིན་རུང་མི་རིགས་རང་སྐྱོང་གི་རེ་བ་བྱེད་པའི་གཏམ་སྤྱོད་དང༌། དེའི་ཚབ་མཚོན་མི་སྣ་རྣམས་རྒྱལ་ཁབ་ཁ་བྲལ་གཏོང་མཁན་དགྲར་འཛིན་སྟོབས་ཤུགས་དང༌། རང་བཙན་རྩོད་མཁན་གྱི་སྐུ་ཚབ་ལ་ངོས་འཛིན་བྱེད་ཀྱི་ཡོད། དེ་ནི་དུས་ལས་ཡོལ་ཟིན་པའི་གྲལ་རིམ་འཐབ་རྩོད་ཀྱི་བསམ་བློའི་རྒྱུན་མཐུད་པ་ཞིན་ཡིན་སྟབས་དེས་ཀྲུང་ཧྭ་མི་རིགས་དོན་དམ་གྱི་མཐུན་སྒྲིལ་དང༌། གཅིག་གྱུར་ཡོང་རྒྱུར་ཕན་ཐོགས་མེད་པ་ཞིག་རེད། ༤༽ བོད་རིགས་སྤུན་ཟླ་རྣམས་ཀྱི་ལངས་ཕྱོགས་དང༌། བོད་བརྒྱུད་ནང་བསྟན་ཆོས་ལུགས་ཀྱི་ལངས་ཕྱོགས་ཐོག་བསྡད་ནས་བསམ་བློ་ཞིག་ཐོངས་དང༌། གུང་བྲན་རིང་ལུགས་ཀྱི་ལྟ་བ་ཞིག་དང༌། གུང་བྲན་ཏང་གི་ཚོགས་པ་ཞིག་ནས་བོད་འཛིན་སྐྱོང་བྱེད་པ་འདིས་བོད་བརྒྱུད་ནང་བསྟན་གྱི་ཆོས་དད་རང་དབང་ཡོང་གི་རེད་དམ། བོད་རིགས་ཀྱི་ཆོས་དང་རིག་གཞུང་རྒྱུན་འཛིན་ཐུབ་བམ། མི་རིགས་རང་སྐྱོང་དོན་འཁྱོལ་ཐུབ་བམ། ༥༽ ཏང་གི་འགོ་ཁྲིད་དང༌། སྤྱི་ཚོགས་རིང་ལུགས་ནི་ཀྲུང་གོའི་མི་རིགས་ས་ཁོངས་རང་སྐྱོང་ལམ་ལུགས་དངོས་སུ་ལག་བསྟར་དོན་འཁྱོལ་ཡོང་ཐབས་མེད་པའི་གནད་འགག་ཐུག་ས་ངོ་མ་དེ་ཡིན་པ་བརྗོད་མ་དགོས་པ་རེད། སྤྱི་ཚོགས་རིང་ལུགས་ཀྱི་རྒྱལ་ཁབ་ཅིག་ཡིན་ཕྱིན་མི་རིགས་རང་སྐྱོང་གི་གནད་དོན་ཐག་གཅོད་ཡག་པོ་བྱེད་ཐུབ་མཁན་གཅིག་ཀྱང་མེད། དེ་ནི་སྤྱི་ཚོགས་རིང་ལུགས་ཀྱི་རྒྱལ་ཁབ་བཅུ་གྲངས་ཁ་ཤས་ཐོར་ཞིགས་སུ་མ་འགྲོ་སྔོན་གྱི་ལོ་རྒྱུས་ཐོག་ནས་གསལ་བཤད་གསལ་པོ་བྱས་ཡོད། ༦༽ དེང་རབས་རྒྱལ་ཁབ་དང༌། དེང་རབས་རྒྱལ་ཁབ་ཀྱི་གཞུང་འཛིན་ཚོགས་པ་གང་འདྲ་ཞིག་ཡིན་རུང་རྒྱལ་ཁབ་དེའི་གྲངས་ཉུང་མི་རིགས་ལ་རང་སྐྱོང་དབང་ཆ་འཐུས་ཚང་སྤྲད་ནས་རང་ཉིད་རྒྱལ་ཁབ་ཀྱི་བརྟན་ལྷིང་དང༌། གོང་འཕེལ་སྲུང་འཛིན་མི་བྱེད་མཁན་གཅིག་ཀྱང་མེད། ཀྲུང་གུང་ཀྲུང་དབྱང་དང༌། ཀྲུང་གོའི་ཀྲུང་དབྱང་སྲིད་གཞུང་གིས་རྒྱལ་ཁབ་གཞན་ལ་སློབ་སྦྱོང་མི་བྱེད་པའི་རྒྱུ་མཚན་གང་ཡིན་ནམ། ༧༽ ཀྲུང་དབྱང་གིས། ཏཱ་ལའི་བླ་མས་བཏོན་པའི་ཆབ་སྲིད་ཀྱི་རེ་འདུན་ནི་བོད་རིགས་མི་དམངས་རྣམས་ཀྱི་འཕྲལ་ཕུགས་ཁེ་ཕན་གྱི་ཚབ་ངོ་མ་དེ་ཡིན་པ་དངོས་སུ་མཐོང་བ་བྱེད་དགོས། ཏཱ་ལའི་བླ་མའི་ཆབ་སྲིད་ཀྱི་རེ་འདུན་ཁས་ལེན་མ་བྱས་པར་རྩིས་མེད་གཏོང་རྐྱང་བྱས་པ་ཡིན་ན། བོད་བརྒྱུད་ནང་བསྟན་ཆོས་ལུགས་ནི་བོད་བརྒྱུད་ནང་བསྟན་ཆོས་ལུགས་ངོ་མ་ཆགས་ཀྱི་མེད་པ་དང༌། བོད་རིགས་ནི་བོད་རིགས་ངོ་མ་ཆགས་ཀྱི་མེད་ཅིང༌། བོད་ནི་བོད་ངོ་མ་ཆགས་ཀྱི་མེད། ༨༽ ཀྲུང་དབྱང་གིས་ཏཱ་ལའི་བླ་མར་སྡང་པོ་བྱེད་པའི་སྲིད་བྱུས་ལ་འགྱུར་བ་གཏོང་དགོས། ཀྲུང་དབྱང་གི་འདོད་ཚུལ་གྱིས་ཏཱ་ལའི་བླ་མའི་འདོད་ཚུལ་རྦད་དེ་རྡོག་རོལ་གཏོང་གི་ཡོད་པ་དེ་ནི་ཏཱ་ལའི་བླ་མར་སྡང་སེམས་འཛིན་པའི་སྲིད་བྱུས་ཡིན་པ་དང༌། དེས་ཀྲུང་དབྱང་གིས་ཏཱ་ལའི་བླ་མར་ལྷག་བསམ་རྣམ་དག་བྱེད་རྒྱུ་འདང་གི་མེད་པ་ཏག་ཏག་གསལ་བཤད་བྱས་ཡོད། ༩༽ ཀྲུང་དབྱང་གིས་ཏཱ་ལའི་བླ་མར་བཟང་པོའི་བརྡ་ལན་བྱེད་དགོས་པ་དང༌། ཁོང་ལ་ཡག་པོ་བྱས་ནས་ཁོང་ནི་བོད་ཀྱི་རང་སྐྱོང་གནད་དོན་ཐག་གཅོད་བྱེད་པའི་གསེར་གྱི་ལྡེ་མིག་གཅིག་རང་དེ་ཡིན་པར་ངོས་འཛིན་བྱེད་བྱེད་དགོས། ཁ་ནས་ཀྲུང་དབྱང་དང་ཏཱ་ལའི་བླ་མའི་དབར་འབྲེལ་མོལ་གྱི་སྒོ་ཆེན་ག་དུས་ཡིན་རུང་ཕྱེ་ཡོད་ཅེས་བཤད་པ་དང༌། དོན་དངོས་ཐོག་འབྲེལ་མོལ་གྱི་ཁང་པའི་སྒོ་ནི་ནམ་ཡང་བརྒྱབ་ཡོད་པ་རེད། དེ་འདྲ་གཏན་ནས་བྱེད་རྒྱུ་མེད། དེ་འདྲ་བྱས་པ་ཡིན་ན། བོད་ཀྱི་གནད་དོན་ནམ་ཡང་ཐག་གཅོད་མི་ཐུབ་ཅིང༌། དེ་འདྲ་བྱས་ན་བོད་ཀྱི་གནད་དོན་ག་དུས་ཡིན་རུང་ཀྲུང་གོའི་རྨ་ཁ་ཞིག་ཆགས་རྒྱུ་ཡིན། པེ་ཅིང་གི་གྲོང་མི་ཀའོ་ཧོང་མིང་གིས་བྲིས།།
Subscribe to: Post Comments (Atom)


text: ལ་རྩེ་དུས་དེབ་བམ་པོ་བརྒྱད་པའི་ ༼༢༠༡༤-༢༠༡༥༽ནང་ལ་གཙོ་བོ་བོད་ཀྱི་དུས་དེབ་ཀྱི་འཕེལ་རིམ་ལོ་རྒྱུས་ལ་ཉམས་ཞིབ་བྱས་ཡོད། དེའི་ནང་ལ་དགེ་འདུན་རབ་གསལ་ལགས་དང་ཨི་སི་རུན་ཨེན་གེལ་ཧར་ཌི། ཚེ་དབང་རྟ་མགྲིན་ལགས་སོགས་ཀྱི་དུས་དེབ་འཕེལ་རིམ་སྐོར་གྱི་ཞིབ་འཇུག་རྩོམ་ཡིག་སྤེལ་ཡོད་པ་དང་། པད་མ་འབུམ་ལགས་ཀྱིས་སྤྱི་ཁྱབ་རྩོམ་སྒྲིག་པའི་འགན་འཁུར་བླངས་ཡོད། ང་ཚོས་ད་དུང་ཐེངས་འདིའི་དུས་དེབ་ནང་ལ་ཨུ་རུ་སུའི་མི་རིགས་རྡོ་རྗེ་ཡིབ་ཀྱི་རང་རྣམ་མཉམ་དུ་བཏོན་ཡོད། ཁོང་ནི་བོད་ཀྱི་དེང་རབས་ལོ་རྒྱུས་ནང་གི་མི་སྣ་གལ་ཆེ་ཞིག་ཡིན། དེ་བཞིན་ཕ་རན་སིའི་ཆོས་དབྱིངས་དབང་མོ་ལགས་ཀྱིས་ཚེ་རིང་དོན་གྲུབ་ཀྱི་བརྩམས་སྒྲུང་གསར་པ་དེར་བསྐྱར་ཞིབ་གནང་བའི་རྩོམ་ཡིག་ཞིག་དང་། སུའུ་བཟན་མེན་ཧེ་ཐྲི་ནས་ང་ཚོའི་དུས་དེབ་ཀྱི་ཆེད་བསྒྲིགས་ལེ་ཚན་གསར་པ། “བོད་ཡིག་དཔེ་མཛོད་ཀྱི་དོ་ར།”ཞེས་པའི་ལེ་ཚན་གྱི་དབུ་འབྱེད་རྩོམ་ཡིག་ལྟ་བུར་ཨ་རིའི་རྒྱལ་ཚོགས་ཀྱི་དཔེ་མཛོད་ཁང་གི་ཨེ་ཤེ་ཡ་སྡེ་ཚན་གྱི་བོད་ཡིག་རྒྱུ་ཆ་ངོ་སྤྲོད་གནང་ཡོད་དོ།་


text:
ཚེས་13ཉིན་ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི། རྒྱལ་ཁབ་ཀྱི་ཀྲུའུ་ཞི་ཞི་ཅིན་ཕིང་གིས་ཝན་ཐེན་རྒྱལ་ཁབ་ཀྱི་ཀྲུའུ་ཞིའི་ལས་ཤག་ཏུ་ལོ་སི་མི་དམངས་གསར་བརྗེ་ཏང་ཀྲུང་དབྱང་ཨུ་ཡོན་ལྷན་ཁང་གི་སྤྱི་ཁྱབ་ཧྲུའུ་ཅི། རྒྱལ་ཁབ་ཀྱི་ཀྲུའུ་ཞི་པུན་དབྱང་དང་གྲོས་མོལ་གནང་ཞིང་། ཕྱོགས་གཉིས་པོས་ཕན་ཚུན་གྱི་འཕེལ་རྒྱས་གྲུབ་འབྲས་ལ་གདེང་འཇོག་གང་ལེགས་གནང་བ་དང་འབྲེལ་ཕན་ཚུན་དབར་སྤེལ་རེས་བྱེད་ཤུགས་ཆེ་རུ་གཏོང་བ་དང་། ཀྲུང་གོའི་སྒྱུར་བཅོས་སྒོ་དབྱེ་དང་ལོ་སིའི་གསར་བཅོས་བྱ་གཞག་རྒྱུན་ཆད་མེད་པར་མདུན་ཕྱོགས་སུ་འཕེལ་རྒྱས་གཏོང་བ། ཁྱིམ་མཚེས་བཟང་པོ་དང་། གྲོགས་པོ་བཟང་པོ། བློ་མཐུན་བཟང་པོ། རོགས་ཟླ་བཟང་པོ་བཅས་ཀྱི་སྙིང་སྟོབས་མུ་མཐུད་རྒྱུན་འཛིན་བྱེད་པ། ཀྲུང་ལོ་རྒྱལ་ཁབ་གཉིས་པོའི་སྲོལ་རྒྱུན་གྱི་མཛའ་གྲོགས་འབྲེལ་བ་བརྟན་དུ་གཏོང་བ་བཅས་བྱས་ཏེ་ཡུན་རིང་བརྟན་ལྷིང་གི་ཀྲུང་ལོ་རྒྱལ་ཁབ་གཉིས་པོའི་ཕྱོགས་ཡོངས་ཀྱི་འཐབ་ཇུས་མཉམ་ལས་རོགས་ཟླའི་འབྲེལ་བ་སྐས་རིམ་གསར་པ་ཞིག་ཏུ་སླེབས་རྒྱུར་སྐུལ་འདེད་གཏོང་རྒྱུའི་མོས་མཐུན་གནང་བ་རེད།
ཞི་ཅིན་ཕིང་གིས་ལོ་སིས་རྒྱལ་ཁབ་དེ་རང་གི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་འགྲོ་ལམ་ཐོག་བསྐྱོད་རྒྱུ་མཐའ་འཁྱོངས་བྱེད་པར་བསྔགས་བརྗོད་ཆེན་པོ་གནང་བ་དང་འབྲེལ་ལོ་སིའི་དཔལ་འབྱོར་དང་སྤྱི་ཚོགས་འཕེལ་རྒྱས་ལ་གྲུབ་འབྲས་ཧ་ཅང་ཆེན་པོ་ཐོབ་པར་གདེང་འཇོག་གང་ལེགས་གནང་ཞིང་། ཁོང་གིས་སྤྱི་ཁྱབ་ཧྲུའུ་ཅི་པུན་དབྱང་གིས་གཙོ་འཛིན་གནང་བའི་ལོ་སི་ཏང་ཀྲུང་དབྱང་གི་འགྱུར་མེད་སྟོབས་ལྡན་གྱི་འགོ་ཁྲིད་འོག་ཕྱོགས་ཡོངས་ནས་གསར་བཅོས་བྱེད་པའི་བྱ་གཞག་ཁྲོད་ལོ་སིའི་མི་དམངས་ལ་གྲུབ་འབྲས་དེ་བས་ཆེ་བ་ཐོབ་ངེས་ཡིན་པའི་ཡིད་ཆེས་བརྟན་པོ་ཡོད་ཅེས་ནན་བཤད་གནང་བ་རེད།
པུན་དབྱང་གིས་ཀྲུང་གུང་ཚོགས་ཆེན་བཅུ་དགུ་པ་ཐུགས་གྲ་ལེགས་འགྲིག་བྱུང་བར་སྤྲོ་སེམས་འཁོལ་བའི་བཀྲ་ཤིས་བདེ་ལེགས་ཞུས་པ་དང་འབྲེལ་ཚོགས་ཆེན་ཐོག་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་འདི་ཉིད་ཀྲུང་གོ་གུང་ཁྲན་ཏང་གི་མཛུབ་ཁྲིད་བསམ་བློར་གཏན་འཁེལ་གནང་བར་ཚད་མཐོའི་གདེང་འཇོག་གནང་ཞིང་། ཁོང་གིས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་འགྱུར་མེད་སྟོབས་ལྡན་གྱི་འགོ་ཁྲིད་འོག་ཀྲུང་གོ་མི་དམངས་ཀྱིས“ལོ་བརྒྱ་གཉིས”ཀྱི་འབད་འཐབ་དམིགས་ཚད་མངོན་འགྱུར་བྱེད་པའི་ཕྱོགས་སུ་བདེ་བླག་ངང་སྐྱོད་ཐུབ་ངེས་ཡིན་པའི་ཡིད་ཆེས་ཡོད་ཅེས་གསུངས་པ་དང་། པུན་དབྱང་གིས་ཀྲུང་གུང་ཚོགས་ཆེན་བཅུ་དགུ་པའི་གྲུབ་འབྲས་ཀྱིས་ད་དུང་དུས་རབས་གསར་པའི་སྤྱི་ཚོགས་རིང་ལུགས་ཀྱི་རིགས་པའི་གཞུང་ལུགས་འཕེལ་རྒྱས་འགྲོ་རྒྱུ་དང་། ས་ཁུལ་དང་འཛམ་གླིང་ཞི་བདེ་དང་། མཛའ་གྲོགས། མཉམ་ལས། འཕེལ་རྒྱས་བཅས་ཀྱི་ཆེད་ལེགས་སྐྱེས་གལ་ཆེན་འབུལ་རྒྱུ་རེད་ཅེས་གསུངས་པ་རེད།
ཞི་ཅིན་ཕིང་གིས་ཀྲུང་ལོ་རྒྱལ་ཁབ་གཉིས་པོ་ནི་སྤྱི་ཚོགས་རིང་ལུགས་ཀྱི་མཛའ་མཐུན་ཁྱིམ་མཚེས་རྒྱལ་ཁབ་ཅིག་ཡིན་པས་སྲོལ་རྒྱུན་གྱི་ཁྱིམ་མཚེས་རྒྱལ་ཁབ་དབར་གྱི་མཛའ་གྲོགས་འབྲེལ་བ་ཟབ་ལ་བརྟན་པོ་ཡོད། ཕྱི་འབྲེལ་འབྲེལ་བ་བཙུགས་ནས་ལོ་56སོང་ཚུན་ཕྱོགས་གཉིས་པོའི་དབར་ཆབ་སྲིད་ཐད་ཕན་ཚུན་ཡིད་ཆེས་བྱེད་ཤུགས་རྒྱུན་ཆད་མེད་པར་ཆེ་རུ་ཕྱིན་པ་དང་། དོན་གཉེར་མཉམ་ལས་བྱེད་རྒྱ་རྒྱུན་མཐུད་ནས་ཆེ་རུ་ཕྱིན་པ། སྤྱི་ཚོགས་ཀྱི་རིག་གནས་སྣང་ཚུལ་སྣ་ཚོགས་སྤེལ་རེས་ཉིན་རེ་བཞིན་ཟབ་ཏུ་ཕྱིན་པ། རྒྱལ་ཁབ་གཉིས་པོའི་འབྲེལ་བ་ཕྱོགས་ཡོངས་ནས་འཕེལ་རྒྱས་གཏིང་ཟབ་ཕྱིན་པ་བཅས་བྱུང་སྟེ་རྒྱལ་ཁབ་གཉིས་པོའི་མི་དམངས་ལ་ཏན་ཏན་ཏིག་ཏིག་གི་ཁེ་ཕན་ཐོབ་ཡོད། ཀྲུང་ལོ་རྒྱལ་ཁབ་གཉིས་པོའི་ཕུགས་བསམ་དད་སེམས་གཅིག་མཚུངས་ཡིན་པ་དང་། རྒྱལ་ཁབ་གཉིས་པོའི་འབྲེལ་བའི་འཐབ་ཇུས་ཀྱི་ངེས་གནས་མཐོ་བ། འཕེལ་རྒྱས་ཀྱི་བར་མཐོངས་རྒྱ་ཆེ་བ་བཅས་ཡོད།
ཚེས་13ཉིན་ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི། རྒྱལ་ཁབ་ཀྱི་ཀྲུའུ་ཞི་ཞི་ཅིན་ཕིང་གིས་ཝན་ཐེན་རྒྱལ་ཁབ་ཀྱི་ཀྲུའུ་ཞིའི་ལས་ཤག་ཏུ་ལོ་སི་མི་དམངས་གསར་བརྗེ་ཏང་ཀྲུང་དབྱང་ཨུ་ཡོན་ལྷན་ཁང་གི་སྤྱི་ཁྱབ་ཧྲུའུ་ཅི། རྒྱལ་ཁབ་ཀྱི་ཀྲུའུ་ཞི་པུན་དབྱང་དང་གྲོས་མོལ་གནང་བ།